Milan Derby Kaamiyaabu Kuree Inter - Vaguthu\nމިލާން ޑާބީ ކާމިޔާބު ކުރީ އިންޓާ\nއިޓަލިއަންލީގުގައި ޔުވެންޓަސް އަށް އެންމެ ވާދަވެރި އޭސީ މިލާން 2-3 ނަތީޖާއަކުން ބަލިކޮށް އިންޓަމިލާނުން ތާވަލުގެ ތިން ވަނަ އަށް އަލުން އަރައިފިއެވެ.\nއިންޓަ އަލުން ތިން ވަނަ އަށް އެރީ 53 ޕޮއިންޓާ އެކު އެވެ. މިލާން އޮތީ ތާވަލުގެ ހަތަރުވަނައިގައި 51 ޕޮއިންޓްގައެވެ. ފަސް ވަނައިގައި އޮތީ 47 ޕޮއިންޓާ އެކު އޮތް ރޯމާ އެވެ. އެ ޓީމު ހޮނިހިރު ދުވަހުގެރޭ ސްޕަލް އަތުން ވަނީ 2-1 އިން ބަލިވެފަ އެވެ.\nއަނިޔާގެ ސަބަބުން ފޯމް ގެއްލިފައި އޮތް އިންޓަ މިލާނުން ވަނީ އޭސީ މިލާނުގެ މައްޗަށް މެޗް ފެށުނީއްސުރެ ކޮންޓްރޯލް ނަގައިފައެވެ. މެޗް ފެށިގެން ތިން ވަނަ މިނެޓުގައި ވެސީނޯގެ ގޯލުން އިންޓަ ލީޑު ނެގި އެވެ. އަދި ދެވަނަ ހާފް ފެށިގެން މާގިނަ އިރު ނުވަނީސް ސްޓެފަން ޑި ރިޖް ވަނީ2ވަނަ ގޯލް ޖަހައި ލީޑު ފުޅާކޮށްފައެވެ.\nމެޗްގެ 57 ވަނަ މިނަޓްގައި ބަކަޔޯކޯ ވަނީ އޭސީ މިލާންއަށް ގޯލް ޖަހައި ލީޑު ކުޑަކޮށްދީފައެވެ. ދެޓީމުންވެސް ވާދަވެރި ކުޅުމެއް ވަނީ ދައްކާފައެވެ. ބަކަޔޯކޯ ގޯލް ޖެހިތާ 10 މިނެޓް ފަހުން އިންޓަގެ މާޓިނޭޒް ވަނީ ޕެނަލްޓީއަކުން ލަނޑެއް ޖަހައި އަލުން ފަރަގު ބޮޑުކޮށްލާފައެވެ. އޭގެ ހަތަރު މިނެޓު ފަހުން މަޓެއޯ މުސާކިއޯގެ ގޯލުން މިލާން އަނެއްކާ ވެސް ތަފާތުކުޑަކުރި އެވެ.\nޔުވެންޓަސް މިހާރު އެއް ވަނައިގައި އޮތީ ބޮޑު ލީޑެއްގައެވެ. އެ ޓީމު 75 ޕޮއިންޓާ އެކު އެއް ވަނައިގައި އޮތްއިރު ދެ ވަނައިގައި 60 ޕޮއިންޓާ އެކު އޮތީ، ރޭ ކުުޅުނު މެޗްގައި އުދިނޭޒީ އަތުން 4-2 އިން މޮޅުވި ނަޕޯލީއެވެ.\nއިންްޓަ މިލާންގެ ކޯޗަކަށް ކޮންޓޭ\nޓޮޓެންހަމްގެ ކޯޗް މޮރީޒިއޯ ޕޮޗެޓީނޯ މިލާނަށް؟


15 މާޗް 20195ކޮމެންޓް\nރިޒުލާ ހަމަޖެހިލަމުން ނަޒަރު އަމާޒުކޮށްލެވުނީ ފަންކާގެ ވަޔަށް ވިހުރިލަ ވިހުރިލާ ހުރި، ދެ ދޮރުގެ ޖާލީ ގަނޑުގައި ހަރުކޮށްފައިވާ ފޮތިގަނޑަށެވެ. ނާޝިދަށް އެންމެ ރީތި ކުލައިގެ ފޮތިގަނޑެކެވެ. އޭނާގެ ހޮވުމެއް ވީމައެވެ. އިޚްތިޔާރަކާ ނުލައި އެ ފޮތިގަނޑަށް ލޯބިކުރެވި ރުހުމުގެ ނަޒަރެއް އަމާޒުވީ އެހެންވީމައެވެ. މަޑުމަޑުން ނަޒަރު އަމާޒުކޮށްލެވުނީ ކޮޓަރީގެ ފަންގިފިލާއަށެވެ. އޭނާއަށް އެންމެ ރީތި ކުލަ، ފިޔާތޮށި ކުލަ ފަންގިފިލާގައި ލީ ދުވަސް މަތިން ހަނދާންވިއެވެ. ކޮޓަރި ތައްޔާރުކުރުމަށް ނާޝިދާއެކު އޭނާގެ އަމިއްލަ ޖީބުން ކުރި ޚަރަދުގެ ހަނދާންތަކެވެ. ކޮޓަރީގައި ފާޚާނާއެއް ލުމަށް އެދި ނާޝިދަށް ކުރެވުނު އާދޭސްތަކެވެ. ފާޚާނާއެއް ކޮޓަރިގައި ނެތުމުން ވާނެ އުނދަގޫތައް ހިތަށް އަރައިފައެވެ. ނަމަވެސް އެ ދުވަހު ނާޝިދު ބުނި ބަސް އަދިވެސް އޭނާގެ ހަނދާނުން ފިލައިގެން ނުދެއެވެ. އެ ހަނދާން އޭނާއަށް އާވިއެވެ.\n"ކީއްކުރަން މިހައި ކުޑަ ކޮޓަރި އެއްގަ ފާޚާނާ ލަނީ؟ ބޮޑާ މެން ކޮޓަރީ ފާޚާނާލައިފަ ހުއްޓަސް ތަންކޮޅު ކުޑަވީމަ މިތަނުގައި ފާޚާނާއެއް ނުލެވޭނެ. ދެން ބޭރު ފާޚާނާ ބޭނުން ކުރާނީ. އެތަން ބޭނުން ކުރާނީ އަހަރުމެންނާ ޝުހާދުމެން ނެއްނު"\nރިޒުލާ މޫނުން ނަގަމުން ދިޔަ ދިލަތަކަށް އިތުރު ހޫނުކަމެއް ވެރިވަމުން ދިޔައީ ކަރުނަތަކުން ކޯތާފަތް ފޯވާން ފެށުމުންނެވެ. ވަދީފާގެ އަޑެއްބަޑެއް ނީވުމުން މަޑުމަޑުން ތެދުވެ ދޮރު ހުޅުވާލިއެވެ. ބޭރަށް ބޯދިއްކޮށް ބައިލީ ގޭތެރެ އަމާންވިތޯ ބެލުމަށެވެ. ވަގު މީދަލެއް ހޮރުން ބޭރަށް ބޯދިއްކޮށްލާ ފަދައިންނެވެ. މޫނު ދޮވެލުމަށް ފާޚާނާއަށް ދިޔުމުގެ ނިޔަތުގައެވެ.\n"ހާދަވަރަކަށް ތި ފާޚާނާ ކުރަނީ؟ އަނެއްކާ އެކަހަލަ ކަމެއް އުޅެނީތަ؟ މީހުން ބުނޭ މާގިނައިން ފާޚާނާއަށް ދިއުމަކީ އެކަމުގެ ނިޝާނެކޭ. ފުރަތަމަ މަރުޙަލާގައި އެގޮތަށް ދިމާވެޔޭ" ނުހާ ރިޒުލާއާ ދިމާކޮށްލީ ސްކޫލުގެ މުވައްޒަފުންނަށް ޚާއްޞަކޮށްފައިވާ ފާޚާނާއިން ނިކުމެގެން އައިސް އެމީހުންގާތުގައި އިށީނުމުންނެވެ.\n"ނޭނގެ. ނުވާނެކޭ ނުބުނާނަން. ވުން ހަމަ ގާތީ" ރިޒުލާ ޖަވާބު ދިނީ ނުހާމެން ތިބި މޭޒު ކައިރީ އިށީންނަމުން ހިނިތުންވެލަމުންނެވެ.\n"މާނައަކީ މިހާރު އެ މަޝްރޫޢުގެ ބިންގާ އެޅީ އޭތަ. އަންގައި ވެސް ނުލާ. މި ރިޒޫ ވަރަށް މަކަރުވާނެ. ކޮންމެ ކަމެއްގައި ވެސް އުޅޭނީ ސިއްރުން" ނުހާގެ ގާތުގައި އިން ސަމީނާ ދިމާކޮށްލިއެވެ.\n"ކޮންމެހެން ސަމީ ގާތު ބުނަން ޖެހޭތަ؟ މަށަށް ހީވަނީ ކައިވެނިކުރީމަ އެ އެންގުނީހެން. އެ ރެއިންފެށިގެން އެ އޮތީ އެކަމުގެ ވެސް ބިންގާ އެޅިފައޭ ދޯ ރިޒޫ" ނުހާ ރިޒުލާ އަށް ދޯ ދެމުން ނިތް އަރުވައިލިއެވެ.\n"ހޫނ ތީގެ މާނައަކީ ނުހާ ވެސް މިއުޅޭ ދޯބުރާލި މެން އަޅާ އިހަލުން މިހާރު އަޅަނީއޭ ދޯ. ތިހެން އުޅިފަ ކަމެއްވީމަ ރީއްޗެއް ނުވާނެ އިނގޭ" ސަމީނާ ލާނެތް ޒާތަކަށް ހީލިއެވެ.\n"ސާބަހޭ! ދިމާ ކުރިޔަސް ތީ ބޮޑުވަރު. އަހަރެން ނޫޅެމޭ އެކަން ވެގެންނެއް. އެކަމަކު..." ރިޒުލާ މޫނު ބަދަލުވިއެވެ. ކުރިން ހުރި އުފާވެރިކަން މޫނު މަތިން ކެހުނެވެ.\n"ކިހިނެއްވީ؟ އެ އަހަރެމެން މަޖަލަކަށް ދެއްކި ވާހަކައެކޭ ދޯ ނުހާ" ސަމީނާ ރިޒުލާގެ ބަދަލުވަމުން ދިޔަ މޫނުމަތީގެ ކުލަވަރުން ކަމެއް ވީކަން ދެނެގަތެވެ.\n"އެކަން އެނގެޔޭ. އެކަމަކު ވެސް މަ އެހައި ފިޓެއް ނޫން. ޔޫ ނޯ. އައިމް ސޯ ޓަޔަރޑް" ރިޒުލާ ބަލައިލީ ނުހާގެ މޫނަށެވެ. އެންމެންގެ މޫނުމަތިން ފެނުނީ ހިމޭންކަމެވެ.\n"އަސްލު ބޭނުން މި ވާހަކަތައް ކޮންމެ ވެސް މީހަކާ ޝެއަރ ކުރަން. އެކަމަކު ދޯ"\n"އަހަރުމެން މި ތިބީ ރިޒޫއާ އެކު. މިހާރު ވެސް އަދި އަބަދުވެސް" ނުހާ އިނގިރޭސި ބަހުން ބުނެލިއެވެ.\n"އާނ. މަ ވެސް" ސަމީނާ ނުހާ އާ ބައިވެރިވިއެވެ. އެންމެންގެ މޫނުމަތި ސީރިއަސް ވަމުން ދިޔައެވެ.\n"ތޭންކްސް. އެކަމު މިހާރަކު ނޫން ދޯ" ރިޒުލާ ބޭނުންވީ މައުޟޫޢު ބަދަލުކޮށްލާށެވެ.\n"އަސްލު އެ ވާހަކަ އަށްވުރެ ބޮޑަށް މި ވާހަކަ. މި އުޅެނީ ވަރަށް ބޮޑަށް ބަލިވެގެން. އެހެންވެ އެހައި ގިނައިން ފާޚާނާއަށް ދާން މިޖެހެނީ"\n"ކިހިނެއްތަވީ؟ ބުނަބަލަ" ނުހާ އޯގާތެރިކަމާއެކު އަހައިލިއެވެ.\n"އިންފެކްޓްވީތަ؟ ފެން ބުއިން މަދުވެއްޖެ ނަމަ ވަރަށް އަވަހަށް އިންފެކްޝަން ޖެހޭނެ. އަސްލު ފުރާވަރަށް އަރައިގެން އަންނަ އިރު އެބަޖެހޭ އަހަރުމެން އަންހެނުން ވަރަށް ގިނަ ކަންކަމަށް ވިސްނަން" ސަމީނާ އޭނާގެ ތަޖުރިބާ ހިއްސާކޮށްލިއެވެ.\n"ނޫނޭ! އިންފެކްޓްވީ ކީ ނޫން. ދެން މަށަށް ވެސް އެކަން އެނގެޔޭ. އިންފެކްޝަން ޖެހޭ ގޮތްތަކާ އެކަމުގެ ސަބަބުތައް. މި ތި ހީކުރާ ކަހަލަ ކަމެއް ނޫން. އަސްލު މި ފަހުން ވީ ކަމެއް ނޫން. ކުރިން ވެސް ހުންނަ ކަމެއް. މިހާރު ޑޮކްޓަރު އޮތީ އޮޕަރޭޝަން ކުރަން ޖެހޭނެ ވާހަކަ ބުނެފަ" ރިޒުލާ ގޮނޑީގައި ހަމަޖެހިލީ އުނދަގޫ ގޮތަކަށެވެ. "ޕައިލްސް"\n"އެ ކީއްވެ؟" ނުހާ މޫނުމަތިން ސުވާލުގެ ކުލަވަރު ފާއްދާލަމުން އަނގައިން ބޭރުކޮށްލިއެވެ.\n"ދެން ނޭނގެ މާ ބޮޑަކަށް މަށަށް އެނގެނީ ޑޮކްޓަރު ބުނި އެއްޗެއް"\n"އަސްލުވާގޮތެއް އެނގޭތަ؟ މަ ވަރަށް ގަދައަށް ތިކަމާ އުޅުނިން. ތި މައްސަލަތައް ދިމާވަން މެދުވެރިވާ ސަބަބަކީ މާބޮޑަށް ބަނޑުހިކުނީމަ ފާޚާނާކުރަން އުނދަގޫވަނީ. ދެން ފާޚާނާކުރާއިރު، ގަދަކަމުން ކުރަން ޖެހުނީމަ ހަންގަނޑު ކަނޑައިގެންދަނީ. އެހެންވެ ލޭ އަންނަނީ. މާނައަކީ ފާރު އުފެދެނީއޭ. ދެން އެ ފާރުގަނޑު ރަނގަޅު ނުވަނީސް އަނެއްކާ އަނެއް ފަހަރު ފާޚާނާކުރަން ޖެހުނީމަ. އެގޮތަށް ތަކުރާރުވަމުން ގޮސް އެ ހަންގަނޑު ދޫޖެހި ތިރިއަށް ފައިބަނީ. ދެން ވިސްނާލާ ކޮންމެ ފަހަރަކު އެ އުނދަގޫ ތަކުރާރުވެ އެގޮތަށް ކަނޑައިގެންދާންވެއްޖެ ނަމަ ވާނެގޮތް. އަހަރުމެން ދިވެހިންނަށް މިވާގޮތަކީ އެއީ ކުޑަކުޑަ ކަމެކޭ ހިތަށް އަރުވައި، އެކަހަލަ ބައްޔެއް ފެނުނީމަ ވެސް ޖެހިލުން ވެވެނީ. ލަދުގަނެވެނީ. ދެން ބޮޑުވަރުވީމަ ގޮތެއް ނެތުނީމަ ޑޮކްޓަރާ ހަމައަށް ދާނީ. އަސްލު ކޮންމެ ބައްޔެއްގެ ވެސް ފުރަތަމަ މަރުޙަލާގަ ފަރުވާ ދެވޭ ނަމަ ގައިމު އޮޕަރޭޝަން ނުކޮށް ފުއްދާ ލެވޭނެތާ" ސަމީނާ އޭނާގެ ތަޖުރިބާތަކާއި ލިބިފައިވާ މައުލޫމާތުތައް އެއްކޮށްލިއެވެ.\n"އަސްލު ތި ވާގޮތަކީ. މަ އެކަމަކު އޮޕަރޭޝަން ކުރަން ޖެހޭތީ ޖެހިލުމެއް ނުވޭ. މައްސަލަ އަކީ... މައްސަލަ..." ރިޒުލާ ފެންކަޅި ވިއެވެ.\n"ދެން ފަހުން ދޯ! ހުއްޓާލަ! މި ސްޓާފް ރޫމު އިނގޭ. މިހާރު ވެސް އިއްބެމެން އެތިބީ އަހަރުންނަށް ކަޅި އަޅައިގެން" ނުހާ ވައި އަޑުން ބުނެލިއެވެ. ރިޒުލާގެ މޫނު ފެނުމުން އޭނާ ވެސް ފެންކަޅިވާން ފެށިއެވެ.\n"އެބުނާހެން! ދެރަ ނުވޭ އަދި ރަނގަޅުވާނެ. ތި އެހާ ބޮޑު މައްސަލަ އެއް ނޫނޭ ރިޒޫ. ދެން ހުއްޓާލަ" ސަމީނާ ވެސް ވައި އަޑުން ވާހަކަދައްކަން ފެށީ އެހައި ހިސާބުންނެވެ. އޭރު ރިޒުލާ މޭޒުގައި ބޯއަޅައިލިއެވެ.\nމަންޒަރު ބަލަން ދެ ތިން ފޫޓު ދުރުގައި ހުރި މޭޒު ކައިރީ އިބްރާހިމާއި ނަޒީމު ތިއްބެވެ. މަޝްރަޙް ރަނގަޅު ނޫންކަން އެނގުމުން ދެމީހުން އެކުގައި އެދިމާއަށް މިސްރާބު ޖެހިއެވެ. ނުހާ އާއި ސަމީނާ މާ ހުޝިޔާރެވެ.\n"ރިޒޫ! މާ ބޮޑަށް ބަނޑަށް ތަދުވަންޏާ ހެލްތް ރޫމަށް ދާންވީނު. ނޫނީ ހިނގާ މަރުކަޒަށް ދާން" ނުހާ ބޭނުންވީ މައުޟޫޢު އޮޅުވާލައިލާށެވެ. އިބުރާހިމާއި އަޒީމަށް އެމީހުން ދެއްކި ވާހަކަ އަންގަން ބޭނުން ނުވާތީއެވެ.\n"އެ ތެދެއް ހިނގާ ހެލްތު ރޫމަށްދާން. އެކޮޅުން ބަލައިފަ ދާނީ މަރުކަޒަށް ދޯ" ސަމީނާ ވެސް ބައިވެރި ވެލިއެވެ.\n"ކިހިނެއްވީތަ؟" އިބްރާހިމް ސުވާލު އަމާޒު ކުރީ ނުހާ އަށެވެ. މޭޒު ކައިރީ ހުރި ގޮނޑީގައި ހަމަޖެހިލަމުންނެވެ. ނަޒީމު ވެސް ނުހާގެ ކަނާއަތް ފަރާތުގައި ހުރި ގޮނޑީގައި އިށީނެވެ.\n"އިންފެކްޝަން... ޔޫރިން" ނުހާ އިނީ ވަރަށް ހުޝިޔާރުވެގެންނެވެ.\n"އަސްލު! ވަރަށް ބޮޑުވަރުވޭތަ؟ ގިނައިން ފެން ބޮއެ. އަސްލު ފެން މަދުވީމަ ވާގޮތެއްތީ. އަމުދުން މި ކަހަލަ އޭސީ ކޮށްފަ ހުންނަ ތަންތާ އުޅެންޏާ އަބަދު ވެސް ފެން ބޯން ޖެހޭނެ" ނަޒީމު ނަސޭހަތުގެ ރާގުގައި ބުނެލިއެވެ.\n"އަހަންނަކަށް ދުވަހަކު ވެސް ތި ކަހަލަ ކަމެއް ނުވޭ. އެކަމު މި އަންހެން ވެރިން އަބަދު އުޅޭނީ ތި ކަހަލަ ކޮންމެ ވެސް ކޫސަނި ބައްޔެއްގަ" އިބްރާހިމް ޖޯކު ޖަހައިލިއެވެ. އެއީ އޭނަގެ އާދައެވެ. ކިތައްމެ ސީރިއަސް ވަގުތެއްގައި ވެސް އޭނާ މަޖާކޮށްލަ ފާނެއެވެ.\n"އެހެންވީމަ ތިކަމުގެ އުފަލުގަ ކެއުން ދޭންވީނު. މި އަދު މި އޮތީ އިއްބެ އަމިއްލައަށް މި ކަމާ ހަވާލުވެފަ" ސަމީނާ ބޭނުންވީ އިބުރާހިމު އަތުން އެ ދުވަހުގެ މެންދުރުގެ ކެއުން އަތުލާށެވެ. ދެ ބޭނުމެއްގައެވެ. އެމީހުންގެ އާދަކާދައަށް ހުރުމަތްތެރިކޮށް ހިތާށެވެ. އަނެއް ބޭނުމަކީ ކުޑަކޮށް ސަކަރާތްޖަހައިލާ އެންމެން އެކުވެރި ވެލާށެވެ.\n"އެބުނާހެން. އަސްލު އަހަރުމެން ރާވައިގެން މި ތިބީ. އެންމެ ސީރިއަސް ނުވާ މީހަކު ބަލައިގެން އެމީހަކު އަތުން ކެއުން އަތުލަން" ނުހާ ވެސް ސަމީނާއާ ބައިވެރި ވެލިއެވެ.\n"އަވަހަށް ހިނގާ" އިބްރާހިމް ދަޢުވަތު ދިނެވެ.\n"އެކަމަކު މި ފެށުމެއް އިނގޭ! ބުރު ހަމަވަންދެން އެއީ ފުރަތަމަ ބުރު" އިބުރާހިމް ކޮޅަށް ތެދުވަމުން ނުހާއަށް ބަލައިލިއެވެ.\n"އެންމެ ރަނގަޅު. ހިނގާ.. އެކަމު ކެންޓީނަކުން ނޫން ދޯ! ރެސްޓޯ ރެންޓަށް ދޯ ދާނީ" ސަމީނާ ވެސް ކޮޅަށް ތެދުވިއެވެ.\n"އޭ މަޑުކޮށްލާ މަ އެބަ އަންނަށް ލެޕް ހިފައިގެން. ދެން ނިންމާފަ ދާނީ ގެއަކަށްނު ދޯ" ނަޒީމު ތެދުވެ ނުހާއަށް ސުވާލު އަމާޒު ކޮށްލިއެވެ.\n"އާނ އަހަރުން ނޫޅެން ސެޝަން ވަގުތު ހަމަވީމަ އެންމެ މިނެޓެއް ވެސް މަޑުކުރާކަށް. ނަޒީމު މި ތަނުން ގޯއްޗެއް ނަގައިގެން ކޮއްތުދަރާ ބޯފެން ހިފައިގެން އައިސް އިނދޭ މިތަނުގަ ލަބަރިތަޅަން. ބަލަ ނިކަން އެވެރިން އުޅޭ ގޮތަށް އުޅެން ދަސްކޮށްބަލަ. ލިބޭ މިންވަރު ނިކަން ދަނެގެން މި ބޭނުންތައް ބަހައިލައިގެން"\n"އުޅޭނަމައީ މި ރާއްޖޭ ވަސް އަލުން ހޯދާނެ ނޯށެއް ނުލިބޭނޭ" އިބްރާހިމް ނުނިމެނީސް ނަޒީމު ފެށީ އެމީހުން ޖަހަމުންދިޔަ ސަކަރާތުގައި ބައިވެރި ވުމަށެވެ. އެއާއެކު އެންމެ އެކުގައި ހީގަތެވެ. ފަސް މީހުން އެކުގައި ސްޓާފް ރޫމުން ބޭރަށް ނުކުން ނަމުންނެވެ. އެމީހެއްގެ ސާމާނު އެމީހަކު ހިފައިގެންނެވެ.\n"ކޮންހާ ސާމާނެއް ހިފައިގެން" ރިޒުލާ ގެއަށް ވަދެގެން އައިތަން ފެނުމުން ނުހާގެ މަންމަ އައިމިނަ ސުވާލުކޮށްލިއެވެ.\n"މި ދެން ދައްތައަށް ގެނައި އެއްޗެއް، އަހަންނަށް އެނގޭ ދައްތަމެން ތި އުޅޭހާލު. މީދެން މާބޮޑު އެއްޗެއް ނޫން. އަން" ރިޒުލާގެ އަތުގައި އޮތް ޕްލާސްޓިކް ކޮތަޅު އައިމިނައަށް ދިއްކޮށްލަމުން ހީލިއެވެ.\n"ދައްތައަކަށް. ކީއްވެ؟" އައިމިނަގެ ހިތުގައި ސުވާލު ފަތިފައްޗަށް އުކެމުން ގެތެމުން ދިޔައެވެ. ހިފަން ނުހިފަން ދެ ފިކުރެއްގައި އިނދެ ކޮތަޅުގައި ހިފިއެވެ.\n"ދައްތާ! ނުހާ އަހަންނަށް ކިޔައިދިނޭ ދައްތަމެންގެ ހާލުހުރިގޮތް. ކިހިނެއް މިހުރިހާ ދަރިން ގޮވައިގެން. އެކަމަކު ވެސް ދައްތަމެން ދަރިންތައް ތިޔަ ތަރުބިއްޔަތު ކުރަނީ ކިހާ ފުދިގެން. އެ ކުދިން ބޭނުންވާ ހުރިހާ ސާމާނެއް ހަމައަށް ހޯދައިދެމުން. ދެރަ ނުވޭ ދައްތާ. މި ދުނިޔޭގަ ހުރިހާ އެއްޗެއް ހަމައަށް ލިބި، މުއްސަނދިކަމާ ތިޔާގި ކަމުގަ އުޅޭ މީހުންގެ ދަރިން ވެސް އެ ތިބެނީ ހަލާކުގެ ތެރެއަށް ވެއްޓިގެނބިފަ. އެމީހުންނަށް އެމީހުންގެ ކުށެއް ނުފެންނާނެ. އަބަދުވެސް ކުށްވެރިވާނީ ކޮންމެ ވެސް އެހެންމީހެއް. އެކަކު ބުނާނީ ޤައުމުގެ ވެރިމީހާ ހެދިގޮތޭ. އަނެއްކަކު ބުނާނީ ޓީޗަރުންނޭ. އަނެއްކަކު ކަރުން ނާރުނަގާ ގޮވާނީ ކޮންމެ ވެސް އެހެން މީހެކޭ. އަމިއްލަ ކުށެއް، އަމިއްލައަށް ވެވޭ އިޙްމާލެއް ނުފެންނާނެ. އެހެންވެ އެބުނަނީ ކޮންމެ އިހްމާލަކީ އަނިޔާއެކޭ. ގެއްލުމެކޭ" ރިޒުލާގެ މައުޟޫޢުގެ ހޭރިޔާ މަޑުމަޑުން އެހެން ދިމާއަކަށް އަމާޒު ކުރަމުން ދިޔައެވެ. ކޮންމެ ފަހަރަކު ވެސް އޭނާއަށް އެ ސުވާލުތައް އެ ގޮތުގައި އަމާޒުވާތީއެވެ.\n"ދެން ދައްތައަށް. ބަދަލުގައި... ބަދަލުގައި..." އައިމިނަ ހުއްޓަމުން ހުއްޓަމުން ފުރިހަމަ ކުރިއެވެ.\n"އެއްވެސް ކަމެއް ކޮށްދޭނެކަމެއް ނެތް. މިހާރު ވެސް ދައްތައާއި ނުހާގެ ފަރާތުން ލިބޭ މިންވަރު ފުދި އިތުރުވެސްވޭ. ދައްތައަށް އެނގޭނެ އަހަރެން މިއުޅޭ ހާލު. ބީރައްޓެހި ރަށެއްގެ ފިރިމީހާ ރަށުން ބޭރު ރިޒޯޓްގަ. ގޭތެރޭ އެހާ މައްސަލަ... ދެން މިކަހަލަ ދަނޑިވަޅެއްގަ އަހަރެން ބޭނުންވާނީ... އެކަން ދައްތަމެން ކިތައްމެ ރަނގަޅަކަށް ވެސް ކޮށްދެމުން ތިޔަ ދަނީ. އަހަރެން ނުދެކެން ތިޔައީ ދުރު ބައެއްކަމަކަށް. އަހަރެން ދެކެނީ އަހަރެންގެ އެއްބަނޑު އެއްބަފާ ބައެއް ކަމަށް. ތިއީ އަހަރެންގެ ވެސް މަންމަކަމަށް. މިއީ އަހަރެންގެ ވެސް އާއިލާކަމަށް" ރިޒުލާ ހަމަޖެހިލަމުން ޖޯލީގައި އޮށޯވެލިއެވެ. ބޯދަށަށް ކަނާއަތު އަތް ހެޔޮވަރުކޮށްލަމުންނެވެ. އުނގުގައި އަތްދަބަސް ބާއްވާލަމުންނެވެ. އެއަށްފަހު ފުން ނޭވާއެއް ދޫކޮށްލިއެވެ. އައިމިނަ ކޮށަން އިން މަސްގަނޑުން މަސްކޮޅެއް ނައްޓާލަފަ ދިނުމުން އެ ހަފާލުމުގެ ބޭނުމުގައެވެ. ލޮލަށް ޖަމާވެފައިވާ ކަރުނަތައް ބޭރު ނުކުރުމުގެ ނިޔަތުގައި ވެސް މެއެވެ.\n"އެންމެ ރަނގަޅު! ކޮއިފުޅަށް ހެޔޮގޮތްތައް މިންވަރު ކުރައްވާށި. އެކަމަކު އަހަރުމެން ޖެހިލުންވަނީ ތިޔަގޭގަ އެއުޅޭ ކަމަނާފާނުގެ ތުރާލެއް ޖެހިދާނެތީ. ބުނާނެ ލިބޭހާ ލާރިއެއް މިގެއަށޭ ޚަރަދު ކުރަނީ. ކޮތަޅު ކޮތަޅުން ފުރާ. މިހާރު ވެސް ނޭނގެ ތަންގަނޑު އެންމެންނަށް ޚަބަރު ނުދޭކަމެއް. ކުރިން ދުވަހު ވެސް އެ ކެޔޮޅުގޯތި ކަމަނަ ވެސް އައިސް ދެއްކީ އެ ވާހަކަގަނޑު. މަންޖެއާ ނުހާއާ ގުޅުން ބޮޑުވެގެން. އަހަރުމެން ކުރާކަމެކޭ ކިޔައިގެން"\n"އެހެން ނުބުނެވޭނެ! އަހަރެން އެގެއިން އަނގަޔަށް އެއްޗެއް ނުލައި ހުންނަތާ މިއަދަށް މިވީ3މަސް ދުވަސް. ދައްތައަށް ފެންނާނެ އަހަރުމެން އެގެއަށް ނުދާއިރު، އެތަން ހުރިހާލު. ކިހިނެއް ހުރި ފަޅުގެއެއް އެއީ. އެ ގެއިގަ ރަސްކަންކުރީ މަކުނާ، ކުރަތްޕާ، މީދާ. މިހާރު ގޭގެ ކުލަލާ ގޭ ގެއަކަށް ވީމަ އެމީހުންނަށް އަހަރެން ބޭކާރުވިޔަސް. އެގެއަށް ބަދަލުވާން ކުރި ހުރިހާ ޚަރަދެއްގެ ބޮޑުބައި ހޭދަކޮށްފަ ހުންނާނީ އަހަރެންގެ ޖީބުން. ފަންސާހަކަށް ހާސް ރުފިޔާ އެކަމަށް ވެސް. ދެން މިހާރު ވެސް ބަރާބަރަށް ކަރަންޓް ބިލް ދައްކަނީ އަހަރެން. ދައްތައަށް އޮޅިފައެއް ނޯންނާނެ އެ މީހުން! އެމީހުން އަހަންނަށް ހަދާގޮތެއް" ރިޒުލާއަށް ކެތެއް ނުކުރެވުނެވެ. ދެ ލޮލުން ކަރުނަތައް ފައިބަން ފެށީ ބޭއިޚްތިޔާރުގައެވެ. ލިބެމުންދިޔަ ތުރާތަކުގެ މަންޒަރުތައް ހިތަށް ސިފަވަމުން ދިޔުމުން އެ އަސަރުތައް ހާމަވަމުން ދިޔައީ އޭނާގެ މޫނުމަތިންނެވެ.\n"ކޮބައިތަ ނުހާ؟" ރިޒުލާ ސުވާލުކޮށްލީ ނުހާގެ ކޮއްކޮ ދީމާ ގޭތެރެއިން ނުކުމެގެން އެމީހުން ތިބި ގަހުގެ ހިޔަލަށް އަންނަތަން ފެނުމުންނެވެ.\n"ނުބުނޭތަ؟ އަހަރެން ހީކުރީ މަންޖެ ވެސް އެތަނަށްދާނެ ކަމަށް" އައިމިނަ ސުވާލުގެ ނަޒަރަކުން ރިޒުލާގެ މޫނަށް ބަލައިލިއެވެ.\n"ޔުނިވަރސިޓީ ބަޔަކު އައިސްގެންނޯ. ކޯސްތަކާ ގުޅޭ މައުލޫމާތުދޭން. މަންމަ ގާތުގައި ކީ ކޯހެއް ހަދަންދާން އުޅޭ ވާހަކަ. އެހެންވެ މަންމަ ވެސް ދާށޭ ކިޔަން ހެދީމަދިޔައީ" ދީމާ ރިޒުލާ ގާތުގައި އިށީނދެލަމުން ހަމަޖެހިލިއެވެ.\n"ހޫނ! ނުހާ ނުބުނެ"\n"ނުހާ ނިކަން ކިޔަވަން ބޭނުންވާނެ. އަބަދުވެސް ކިޔާނެ ޓީޗިން ކޯސް ހަދަން ބޭނުން ވާހަކަ. އެ ބުނާހެން އަބަދު އެހެން ވަގުތީ ޓީޗަރަކަށް ނޫޅެވޭނެތާ ދޯ. އެކަމުގަ އުޅެންޏާ އެކަމުން ކިޔަވަން ވެސް ޖެހޭނެ. އެކަމަކު މައްސަލައަކީ ދައްތަމެން" އައިމިނަ އިސްޖަހައިލިއެވެ.\n"ދެރަ ނުވޭ ދައްތާ! ކޮންމެ ހާލެއްގައި ވެސް ރަނގަޅު ވަޒީފާއެއް ލިބޭނީ މި ޒަމާނުގައި ރަނގަޅަށް ކިޔަވައިގެން. ދުވަސްކޮޅަކުން އޮންނާނީ ކޯސް ހަދައިގެން އަންނަ މީހުން ގިނަވެގެން ވަޒީފާގެ ފުރުޞަތު މި ރަށުން ވެސް ގެއްލިފަ. ބުއްދިވެރި ގޮތަކީ ވީހާ އަވަހަކަށް ކިޔަވައިގެން އައިސް ވަޒީފާއަށް ވަނުން. ކިޔަވައި ދުވަސްކޮޅު އަތްމަތި ދަތިވެ ކަންތައް ވިޔަސް، ފަހުން ލިބޭ މަންފާ ރަނގަޅުވާނެ!" ރިޒުލާ އިށީނދެ ހަމަޖެހިލިއެވެ.\nއައިމިނަގެ މޫނަށް ބަލައިލިއެވެ. އެ މޫނުމަތިން އޭނާއަށް އެތަކެއް ވާހަކަތަކެއް ތަރުޖަމާ ކުރެވުނެވެ. މައިވަންތަކަމުގެ ލޯބި އުތުރު އަރަމުން ދިޔަ ކަމުގެ އިޙްސާސެވެ. ދަރިންނަށް ޓަކައި މައިމީހާގެ ކިބައިގައި ހުރި ކުލުނެވެ. ދަރިންނަށް ޓަކައި މައިން ކުރާ އުއްމީދުތަކެވެ. އައިމިނަގެ މޫނުމަތި ފެނުމުން ރިޒުލާއަށް ބޭއިޚްތިޔާރުގައި ފެންކަޅި ވެވުނެވެ. ކުޑަ ހިނދުކޮޅަކަށް އޭނާގެ މަންމަގެ ހަނދާންތައް އާވުމުންނެވެ. ދަތި ހާލުގައި މަންމައާއި ބައްޕަ އޭނާއަށް ކިޔަވައިދީ ބަލައި ބޮޑުކުރި ގޮތެވެ. ރަށުން ބޭރަށް ފޮނުވައިގެން ކިޔަވައިދިނުމަށް ޓަކައި އުފުލި ތަކުލީފުތަކެވެ. ގްރޭޑު ހައެއްގައި އުޅެނިކޮށް ހިންނަވަރަށް ގެނެސް ކިޔަވައިދިނުމަށް ބެހެއްޓި ގެއިން ދިމާވި ކަންތަކާ ހުރެ އަނެއްކާ ރަށަށް ބަދަލުކުރި ހާދިސާއެވެ. އެ ބިރުވެރި އިޙްސާސްތަކެވެ. ރަށުން އޯލެވެލް ނިންމާލިއިރު، ލިބުނު ނަތީޖާއިން އިތުރަށް ކިޔަވަން ކުޅުދުއްފުށްޓަށް ފޮނުވި ހަނދާންތަކެވެ. އޭލެވެލް ނިންމައިލުމުން މަތީ ތައުލީމަށް ކިޔެވުމަށް މާލެ ގެންގޮސް އެ އުފުލި ބުރަތަކުގެ ހަނދާންތަކެވެ. މަންމަގެ އެ މަސައްކަތްތަކުގެ ހަނދާން ރަށުގައި އުޅުނު އިރު ނުވިޔަސް މިއަދު އޭނާއަށް އެ ހަނދާންތަކާއި އެ މަންމަގެ އޯގާތެރިކަން ކިތައްމެ ރަނގަޅަކަށް ވެސް ވަޒަންކުރެވެއެވެ. މައިމީހާއާ ދުރުގައި އުޅެން ޖެހުމުންނެވެ. މަންމަގެ ފަރާތުން ލިބުނު ލޯބި ބީވީ ކަމުގެ ހަނދާން ވުމުންނެވެ. އެއީ އޭނާއަށް ކުރެވުނު ކުށެއްކަމަށް ރިޒުލާ ޤަބޫލުކުރެއެވެ.\n"ޤަބޫލުކޮށްބަލަ! އަހަރެން މި ހެން މި ބުނަނީ ބަދަލުވީމަ ދޯ! ކުރިން ނުބުނަމެއްނު ނާދު ބަދަލެކޭ" ނާޝިދުގެ ކުރިމަތީގައި އިސްޖަހައިގެން އިނދެ ރިޒުލާ ވާހަކަދައްކަމުން ދިޔައެވެ. ނާޝިދަށް ބަދަލުތަކެއް އަންނަމުންދާކަން އޭނާއަށް ފާހަގަކުރެވޭތީއެވެ. ނާޝިދު އޮތީ އެނދުގައި ދިގުދެމިލައިގެން ޓެބްލެޓާ ކުޅޭށެވެ.\n"ކޮން ބަދަލެއްތަ؟ އެޔެއް ބުނެދީބަލަ" ނާޝިދު ވާހަކަދެއްކިޔަސް އޭނާގެ ލޯ ހުރީ ޓެބްލެޓަށެވެ.\n"މި ގެއަށް ބަދަލުވިފަހުން. ނޭނގޭ ވަރަށް ބަދަލު. އަހަންނަކާ އަޅައެއްނުލާ. ގުޅައި ވެސް ނުލާ ދެތިން ރޭ ހިނގައިދާނެ. އަހަރެން ގުޅިޔަސް އަބަދު ހުންނަނީ ބިޒީ. ދެން ކުރިން ރޭ ވެސް އެހެންބުނީމަ ރުޅިއައީ. އެނގޭނެ މިގޭތެރޭ ކަންތައްތައް ހުންނަގޮތް. މި ހުރިހާ ވާހަކައެއް ކާކަށް އަހަރެން ކިޔައިދޭނީ؟ ދެން ބުނާނި އަޅައިނުލާށޭ އެ ބޮޑާގެ ވައްތަރޭ" ރިޒުލާ ފެންފުޅި އެނދުގެ މަގަތުގައި ހުރި ކަފޭރާ މަތީ ބަހައްޓަމުން ނިދާ ހެދުން ހެޔޮކޮށްލިއެވެ.\n"ވަޒީފާގެ އުޅެމުން ކިހިނެއްތަ އަބަދު ގުޅާނީ؟ ދެން ކައިވެނި ކުރީމަ ދައްކަން އޮންނަނީ ކޮންހާ ވާހަކައެއްތަ؟ ހާލު އަހުވާލު އެނގުނީމަ އެވީނު. އެހެންނޫނަސް ބަލިވީމަ މާލެދާން ޗުއްޓީނަގައިގެން ވެސް މިއައީ ދޯ! އަޅައި ނުލާކަމަށްވާނީ ބަލިވީމަ ނައިނަމަ އެއްނު؟" ނާޝިދު ރުންކުރުވަމުން ދިޔައެވެ. މީހާ ރުޅިގަދަވަމުން ދިޔައެވެ.\n"އެންމެ ރަނގަޅު. ދެން އަހަރެން މިކަހަލަ ވާހަކައެއް ނުދައްކާނަން. އަބަދު ވެސް ހަނދާންކުރާތި. މިހާ ހާލުގައި އަހަރެން މިއުޅެނީ ފިރިމީހާއަށް ކިޔަމަންތެރިވާން. ރަށުގަ އުފަލުގަ އުޅެވެން އޮއްވާ އެ ހުރިހާ ކަމެއް ދޫކޮށް މިއައީ ހަމައެކަނި ނާޝިދަށް ޓަކައި. އަހަރެން އަބަދު ވެސް ނާޝިދު ބޭނުންވާތީ. ނާޝިދު ދެކެ ލޯބިވާތީ. އަބަދަކު މި ހާލަކު އަހަންނަކަށް ވެސް ކެތެއް ނުވާނެ. ފަޅައިގެންދާ އިރު ފަޅައިގެންދާނީ ވަރަށް އަސަރު ގަދަކޮށް. ހުރިހާ އުދާހެއް ކަރާސީނަށް ބަދަލުވެ ހުޅު ހިފާނީ ރާސްލާފަ" ރިޒުލާ ނާޝިދުގެ މަގަތުގައި އޮށޯވެލަމުން ކޮނޑުގައި ބޯއަޅައިލިއެވެ. މަޑުމަޑުން އޭނާގެ އަތްތިލައިން ނާޝިދުގެ ކޮނޑުގައި ފިރުމާލިއެވެ.\n"ދެން ތި ކޮން ވާހަކައެއް ކޮންމެ ވެސް އެހެން ވާހަކައެއް ދައްކަބަލަ. އަހަންނަކަށް ތި ކިޔާ އެއްޗެއް ނޭނގޭ. މަ ދޭހައިގެ ޓެސްޓުގައި ފާހެއް ނުވޭ. އެކަން ރިޒޫއަށް ވެސް އެނގޭނެ" ނާޝިދު ވާހަކަދެއްކީ މަޑުމަޑުންނެވެ.\nނޯޓް: 15 މާޗް 2019 ގައި، އޮޅުމަކުން ޕަބްލިޝް ކުރެވިފައި ވަނީ ވާހަކައިގެ ދެ ވަނަ ބައިގެ ބަދަލުގައި ތިން ވަނަ ބައި ކަން ކިޔުންތެރިންގެ ސަމާލުކަމަށްޓަކައި ދަންނަވަމެވެ. އަދި މިއީ މި ވާހަކައިގެ ދެ ވަނަ ބައިކަމަށް ދަންނަވަމެވެ.\nހަމަ އެ ކުލާހުގެ އަނެއް ކުއްޖާ\nބުރޯ...މި ސްޓޯރީ ވަރަށް ނައިސިން...ވަރަށް ކިޔާ ހިތްވޭ..އަވަސްކޮށް ގެންނަނިން ...😜\nސަރގެ ގްރޭޑް 12ގެ ކުލާހުގެ ދަރިވަރެއް\nސަރގެ މިވާހަކަ ވަރަށް ކަމުދޭ....ސިފަކުރުންތަކާއި ޢިބާރާތްތައް ވެސް ވ.ފުރިހަމަ... ވަރަށް ބޭނުން ސަރ ފަދަ މޮޅު ލިޔުންތެރިއަކަށް ވަާން...☺☺\nރީތި.. އެކަމަކު ސަސްޕެންސް ކުޑަކޮށް ދަށް\nޑައިލޮގު ވ އަސްލު\nދެން ދެނޯ! ...........އވސ ކރއޗ


India ge Lockdown May 31 ah ithuru koffi – adduLIVE\nLast Updated: May 25, 22:17\nއިންޑިއާގެ ލޮކްޑައުން މޭއި 31 އަށް އިތުރު ކޮށްފި\nMay 18, 2020, 08:40 އަމީރާ\nކޯވިޑް-19 އާއި ގުޅިގެން އަމަލު ކުރަން ފަށާފައިވާ އިންޑިއާގެ ފުރަ ބަންދު މޭއި 31 އާއި ހަމައަށް އިތުރުކޮށްފިއެވެ.\nމި ފުރަބަންދު އިތުރުކޮށްފައި ވަނީ އެޤައުމުގެ ކޯވިޑް-19 ގެ ކޭސްތައް 900،000 އަށް ވުރެ މައްޗަށް ގޮސް، ޤައުމުގައި ދިރިއުޅޭ ބޭރު މީހުންނާއި ފުލުހުންނާއި ދެމެދު ކުރިމަތިލުން ގިނަ ވެފައިވާ ދަނޑިވަޅެއްގައެވެ.\nއާދިއްތަ ދުވަހު އިންޑިއާގެ އިންޓީރިއަރ މިނިސްޓްރީއިން ނެރުނު ބަޔާނެއްގައި ބުނާ ގޮތުން، އެޤައުމުގެ މަދުރަސާތަކާއި، މޯލްތަކާއި، އާންމުން އެއްވެ އުޅޭ ގިނަ ތަންތަން ހުންނާނީ މި ދުވަސްތަކުގެ ތެރޭގައިވެސް ބަންދު ކުރެވިފައެވެ. ނަމަވެސް، ކޭސްތައް މަދުން ފެންނަ ސަރަހައްދުތަކުގައި މި އުސޫލުތަކަށް ކޮންމެވެސް ވަރެއްގެ ލުއި ތަކެއް ދެވިގެންދާނެ ކަމަށް އެ މިނިސްޓްރީ އިން ހާމަކޮށްފައިވެއެވެ.\nއެގޮތުން، އާންމުކޮށް އެއްވެސް އުޅުން މަނާ ނަމަވެސް، ގިނަ ކޭސްތައް ހުރި ކޮންޓެއިންމެންޓް ޒޯންތަކުގެ ބޭރުން "އެހެން ހުރިހާ ހަރަކާތްތަކަށް ހުއްދަ ދެވޭނެ" ކަމަށް އެމިނިސްޓްރީ އިންވަނީ އިއުލާން ކޮށްފައެވެ. ބެލެވޭ ގޮތުގައި މިކަމަކީ ޤައުމުގެ އިޤްތިޞާދާއި އިންޑަސްޓްރީތައް އަލުން ހުޅުވުމަށް އެޤައުމުން އަޅާ ފިޔަވަޅެކެވެ.\nމިކަމާއި ގުޅިގެން އިތުރަށް އެމިނިސްޓްރީގެ އިއުލާނުގައި އިތުރަށް ބުނެފައިވަނީ ކޮންޓެއިންމެންޓް ޒޯންތައް ކަނޑައަޅާނީ ޑިސްޓްރިކްޓްތަކުގެ އިދާރާ ތަކުން ކަމަށެވެ.\nކޯވިޑް-19 އާއި ގުޅިގެން އިންޑިއާގެ މިހާރުގެ ހާލަތަށް ބަލާލާއިރު، މި ބަލި އެންމެ ފުރަތަމަ ފެތުރެން ފެށި ޗައިނާގައި ބަލި ޖެހިފައިވާ މީހުންގެ އަދަދަށްވުރެ، އިންޑިއާގައި މި ބަލި ޖެހިފައިވާ މީހުންގެ އަދަދު ވަނީ އިތުރުވެފައެވެ. ނަމަވެސް، މިބަލީގައި މަރުވި މީހުންގެ އަދަދު އަދިވެސް މަތީ ޗައިނާގައެވެ.\nއިންޑިއާގެ ފުރަބަންދު ފެށުނީ މާރޗު މަހުގެ 25 ވަނަ ދުވަހުއެވެ. އަދި އެފަހުން މި ފުރަ ބަންދުގެ މުއްދަތު ވަނީ އެކި ފަހަރު މަތިން އިތުރު ކުރެވިފައެވެ.


Kane Hury Furathama Match Gai Ves Hat-trick Eh Hedhumuge Uhmeedhu Gai - Vaguthu\nކޭން ހުރީ ފުރަތަމަ މެޗުގައި ވެސް ހެޓްރިކެއް ހެދުމުގެ އުއްމީދުގައި\nވޯލްޑް ކަޕްގެ ފުރަތަމަ މެޗުގައި ވެސް ހެޓްރިކެއް ހެދޭނެ ކަމަށް އުއްމީދުކުރާ ކަމަށް އިންގްލޭންޑް ޓީމުގެ ފޯވާޑް އަދި ކެޕްޓަން ހެރީ ކޭން ބުނެފިއެވެ.\nވޯލްޑް ކަޕްގެ ފުރަތަމަ މެޗުގައި މިރޭ ޓިއުނީޝިޔާއާ ދެކޮޅަށް އިންގްލޭންޑް ނިކުންނައިރު މިފަހަރުގެ މުބާރާތުގައި މިހާތަނަށް ހެޓްރިކެއް ހަދާފައިވާ އެންމެ ކުޅުންތެރިއެކެވެ. އެއީ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯއެވެ. ރޮނާލްޑޯ މި ހެޓްރިކް ހެދީ ޕޯޗުގަލް އާއި ސްޕެއިން ބައްދަލުކޮށް 3-3 އިން އެއްވަރުވި މެޗުގައެވެ.\nއެ ތިން ގޯލާއެކު ވޯލްޑް ކަޕްގެ ރަން ބޫޓު ހޯދުމުގެ ރޭހުގެ ކުރިއަށް ރޮނާލްޑޯ ޖެހިލާފައިވާއިރު ކޭން ހުރީ މިރޭގެ މެޗުގައި ހެޓްރިކެއް ހެދުމަށްފަހު ރޮނާލްޑޯއާ އަރާ ހަމަކުރެވޭނެ ކަމުގެ އުއްމީދުގައެވެ.\n"ރޮނާލްޑޯގެ ތިން ގޯލާއެކު ކޮންމެވެސް ވަރެއްގެ ޕްރެޝަރެއްގެ ތެރެއަށް އަހަރެން މިވަނީ ވެއްޓިފަ. ރޮނާލްޑޯ އަކީ މޮޅު ކުޅުންތެރިއެއް. ސްޕެއިންއާ ދެކޮޅަށް ކުޅުނު މެޗުގައި ރޮނާލްޑޯގެ ފަރާތުން ރަނގަޅު ކުޅުމެއް ވެސް ފެނުނު. އުއްމީދަކީ އަހަންނަށް ވެސް މިރޭ ހެޓްރިކެއް ފުރިހަމަ ކުރެވި ރޮނާލްޑޯއާ އަރާ ހަމަކުރެވުން. އެކަމަކު ރަންބޫޓު ކާމިޔާބުކުރުމާ މެދު އަހަރެން އަދި ނުވިސްނަން. އެކަމާ އަހަރެން ވިސްނާނީ އަދި ތަންކޮޅެއް ފަހުން" ޓޮޓެންހަމް އަށް ކުޅެމުން އަންނަ ކޭން ބުންޏެވެ.\nމިފަހަރުގެ ވޯލްޑް ކަޕަކީ ކޭން ކުޅޭ ފުރަތަމަ ވޯލްޑް ކަޕަށްވާއިރު އޭނާ ބުނީ ފާއިތުވި ހަތަރު އަހަރުތެރޭ ވަރަށް ގިނަ ކަންކަން ބަދަލުވެގެން ގޮސްފައިވާ ކަމަށާއި އޭނާގެ ގައިގައި ހުރި ފެންވަރު މުޅި ދުނިޔެއަށް ދައްކާލަން ތައްޔާރަށް ހުރި ކަމަށެވެ.\n"މީގެ ހަތަރު އަހަރު ކުރިން އަހަރެން ވޯލްޑް ކަޕް ބެލީ ޗުއްޓީގައި އޮވެ. ހުރިހާ ކަމެއް ވެސް ބަދަލުވެގެންދިޔައީ ޓޮޓެންހަމްގެ ކޯޗަކަށް ޕޮޗެޓީނޯ އައި ހިސާބުން. އެހާ ހިސާބުން ފެށިގެން ބުރަކޮށް މަސައްކަތްކޮށް ކުޅުމަށް ލިބޭ ފުރުސަތުތަކުގެ ބޭނުން އަހަރެން ދިޔައީ ހިފަމުން. ފާއިތުވި އަހަރުތަކުގައި އަހަރެންގެ ފެންވަރު ވާނީ ސާބިތުކޮށްދީފައި. މިހާރު އަހަރެން ބޭނުން ވަނީ ދުނިޔޭގެ އެންމެ ބޮޑު ކުޅިވަރު މުބާރާތުގައި ފެންވަރު ދައްކާލަން" ކޭން ބުންޏެވެ.\nޒުވާން ސްކޮޑަކާއެކު އިންގްލޭންޑުން މިފަހަރުގެ ވޯލްޑް ކަޕާއި ކުރިމަތިލާއިރު އެންމެފަހުން ބޭއްވި ވޯލްޑް ކަޕުން އެޓީމު ކެޓީ ގްރޫޕް ސްޓޭޖާއި ހިސާބުންނެވެ.\nއިންގްލޭންޑާއި ޓިއުނީޝިޔާ ބައްދަލުކުރާ މެޗު ފަށާނީ މިރޭ ރާއްޖެގަޑިން 11 ޖަހާއިރުއެވެ.\nހެރީ ކޭން ހުރީ އަނިޔާގައެއް ނޫން: ސައުތްގޭޓް\nޖޫން 18, 2018 15:15\nތި ހެޓްރިކެއް ނުހެދުނިއްޔާ މައެ ވަރަށް ހެޕީ ވާނެ


Corruption ge kushugai Brazil ge kureege raees jalah | Mihaaru\nބްރެޒިލްގެ ކުރީގެ ރައީސް ލޫލާ: އުފުލާފައި ވަނީ ސިޔާސީ ދައުވާއެއް ކަމަށް ވިދާޅުވި. --ފޮޓޯ:ރޮއިޓާސް\n13 ޖުލައި 2017 - 11:102comments\nރިއޯ ޑި ޖެނީރޯ (ޖުލައި 13) - ކޮރަޕްޝަނުގެ ކުށުގައި ބްރެޒިލްގެ ކުރީގެ ރައީސް ލުއިޒް އިނާސިއޯ ލޫލާ ޑަ ސިލްވާގެ މައްޗަށް ނުވަ އަހަރާއި ބައިގެ ޖަލު ހުކުމެއް އިއްވައިފި އެވެ.\nލޫލާގެ ވަކީލުން ވިދާޅުވީ މި މައްސަލަ އިސްތިއުނާފް ކުރާނެ ކަމަށާއި ލޫލާގެ އެއްވެސް ކުށެއް ނެތް ކަމަށެވެ. ވަކީލުން ވިދާޅުވީ ސިޔާސީ ގޮތުން އުފައްދައިގެން އުޅޭ މައްސަލައެއްގެ ތެރޭގައި ތިން އަހަރު ވަންދެން ލޫލާ ގެންގުޅުނު ނަމަވެސް ކުށުގެ ހެއްކެއް ސާބިތު ކޮށްދެވިފައި ނުވާ ކަމަށެވެ.\nވޯކާސް ޕާޓީގެ ލީޑަރު ސެނޭޓާ ގްލެއިީ ހޮފްމަން ވިދާޅުވީ މިއީ ލޫލާ އިންތިޚާބަށް ނުކުންނަވައިފާނެތީ ކުރި ކަމެއް ކަމަށެވެ. އަދި މި ހުކުމާ ޕާޓީން ދެކޮޅު ހަދާނެ ކަމަށް ވިދާޅުވި އެވެ.


ޢީދު ބައިބަލާ 1440 ގެ ސެމީ ފައިނަލުގެ ދެ މެޗު މިރޭ ޢީދު ބައިބަލާ 1440 ގެ ސެމީ ފައިނަލުގެ ދެ މެޗު މިރޭ\nޢީދު ބައިބަލާ 1440 ގެ ސެމީ ފައިނަލުގެ ދެ މެޗު މިރޭ\nމިހާރު ކުރިޔަށްދާ ޢީދު ބައިބަލާ 1440 ގެ ސެމީ ފައިނަލުގެ ދެ މެޗު މިރޭ ކުޅުމަށް ހަމަޖައްސައިފިއެވެ.\nމިދިޔަ އަންގާރަ ދުވަހުގެރޭ މުބާރާތުގެ ސެމީ ފައިނަލުގެ ދެ މެޗާއި ފައިނަލް މެޗު ކުޅެން ކުރިން ހަމަޖައްސާފައި އޮތްނަމަވެސް އެރޭ ކުޅެމުންދިޔަ ސެމީ ފައިނަލުގެ ފުރަތަމަ މެޗުގެ ވަކި ހިސާބަކުން މެޗު ކުރިޔަށް ނުގެންދެވިގެން ވަނީ ކުޅުން މެދުކަނޑާލާފައެވެ.\nމިހެން ދީމާވީ ސެމީ ފައިނަލުގެ ފުރަތަމަ މެޗުގައި ބައްދަލުކުރި ކުޑަހެންވެއިރު ޔުނައިޓެޑާއި ކްލަބް ގްރީން ސްޓްރީޓްސް ބައްދަލުކުރި މެޗުގެ ފުރަތަމަ ގޭމުގެ ތެރެއިން ރެފްރީ ނިންމި ނިންމުމަކަށް ކްލަބް ގްރީން ސްޓްރީޓުގެ އޮފިޝަލުން ދެކޮޅު ހަދަން ފެށި ހިސާބުން. ދޮޅު ގަޑިއިރަށްވުރެއް ގިނަ އިރު ބައިބަލާ އެސޯސިއޭޝަންގެ މެމްބަރުންނާއި ރެފްރީން އަދި ގްރީން ސްޓްރީޓުގެ އޮފިޝަލުން މަޝްވަރާކުރުމަށްފަހުވެސް އެރޭ މެޗު ކުރިޔަށްގެންދެވޭގޮތް ވަނީ ނުވެފައެވެ.\nބައިބަލާ އެސޯސިއޭޝަންގެ ފޭސްބުކް ޕޭޖުގައި ކޮށްފައިވާ ޕޯސްޓެއްގައި ބުނެފައިވަނީ، ސެމީ ފައިނަލުގެ ދެ މެޗު މިރޭ ކުޅުމަށް ހަމަޖެހިފައިވާކަމަށެވެ.\nމިރޭ ކުޅޭ ސެމީ ފައިނަލުގެ ފުރަތަމަ މެޗުގައި ބައްދަލުކުރާނީ ކްލަބް ގްރީން ސްޓްރީޓްސް އާއި ކުޑަ ހެންވެއިރު ޔުނައިޓެޑެވެ. އަދި ސެމީގެ ދެވަނަ މެޗުގައި ބައްދަލުކުރާނީ ވީކޭ ސްޕޯޓްސް ކްލަބާއި ކްލަބް ޓީނޭޖެވެ.\nމުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މާދަމާ ރޭއެވެ.


17 އަހަރު ވަންދެން ފޯކައިދޫ ރައްޔިތުން އޮޑިފަހަރު ހިފައިގެން ރަށު...\n17 އަހަރު ވަންދެން ފޯކައިދޫ ރައްޔިތުން އޮޑިފަހަރު ހިފައިގެން ރަށު ނިވަލުގައި އޮތްއޮތުން ނިމުމަކަށް\nއެމްޓީސީސީއާއި މި މަސައްކަތް ހަވާލުކުރީ 55.9 މިލިއަން ރުފިޔާއަށް\nމި މަޝްރޫއަކީ ދިގު 17 އަހަރުގެ އިންތިޒާރެއްގެ ނިމުން\nމޫސުން ގޯސްވެއް އޮޑިދޯނި ފަހަރަށް ބޮޑެތި ގެއްލުންތަކެއް ވެފައިވޭ\n17 ސެޕްޓެންބަރ 2020 | ބުރާސްފަތި 19:16\nފޯކައިދޫގައި މިހާރު އޮންނަ ބަނދަރު؛ މޫސުން ގޯސްވުމުގެ ސަބަބުން ފަޅުގައި އުޅަނދުފަހަރު ނުބޭއްވޭ ވަރަށް ފަޅުތެރެ ގަދަވޭ\n17 އަހަރު ދުވަސް ވަންދެން ފޯކައިދޫ ރައްޔިތުން އޮޑިފަހަރު ހިފައިގެން ރަށުގެ ނިވަލުގައި އޮންނަން ޖެހޭ އޮތުމަށް ނިމުމެއް ގެނެސް ރައްކާތެރި ބަދަރަކަށް އެދި ދެކެމުންދިޔަ ހުވަފެނުގައި ސަރުކާރުން މިވަނީ ކުލޖައްސަން ފަށާފައެވެ. ޒަމާންތަކެއް ވަންދެން ރައްޔިތުން ތަހައްމަލުކުރަމުން ދިޔަ ހިތްދަތިކަމާއި އުނދަގުލާއި ވޭނާއި ތަހައްމަލުތަކަށް ނިމުމެއް ގެނެސް ސަރުކާރުން މިވަނީ ފޯކައިދޫ ރައްޔިތުން އެދެމުންދިޔަ ފަދަ ބަނދަރެއް ހެދުމުގެ މަސައްކަތް ފަށާފައެވެ.\nމީގެ ކުރިން ހުޅުނގު މޫސުމުގެ ވިއްސާރައާއި، މޫސުން ގޯސް ދުވަސްތަކުގައި އޮޑިދޯނި ފަހަރު ހިފައިގެން ނިވަލެއް ހޯދުމަށް ރެއާއި ދުވާލު ނުނިދާ އުފުލަން ޖެހުނު ތަކުލީފަށް މިވަނީ ނިމުމެއް އަންނަން ފަށާފައެވެ. ކައިރި ރައްރަށުގެ ބަނދަރުން ޖާގައެއް ލިބޭތޯ ރަށުގެ ބޭރުގައި ނަގިލި އަޅައިގެން އޮންނަން ޖެހުނު ދިގު އިންތިޒާރަށް ވެސް މިއަދު މިވަނީ ނިމުމެއް އަންނަން ފަށާފައެވެ.\nބަނދަރު ހެދުމަށް ރަށަށް ސާމާނު ގެނައުމާއި އެކު ރައްޔިތުން އުފާފާޅުކުރަނީ\n17 އަހަރު ވަންދެން ފޯކައިދޫ ރައްޔިތުން ކުރަހަމުން ދިޔަ ބަނދަރުގެ ހުވަފެނުގައި މިއަދު ކުލަޖައްސަން ފަށާފައިވަނި މި ސަރުކާރުންނެވެ. ރައްޔިތުންގެ ޝަކުވާތައް އަޑުއައްސަވާ އެ ޝަކުވާތަކަށް މާސިންގާ ބޮޑު ބަލިމަޑުކަމެއްގެ ތެރޭގައި ވެސް އިޖާބަ ދެއްވާ ރައީސުލްޖުމްހޫރިއްޔާ ވަނީ ރިޔާސީ ކެމްޕެއިންގެ ތެރޭގައި ވައުދުވެވަޑައިގެންނެވި ފަދައިން އެކަން ރަނުން ރަނަށް ކޮށްދެއްވާން ފަށްޓަވާފައެވެ.\nފޯކައިދޫ ބަނދަރު ހެދުމަށް ބުރާސްފަތި ދުވަހު އެރަށަށް ވަނީ ހެވީ ވެހަކަލާއި ބޭނުންވާ އާލާތްތައް ޖަމާކުރަން ފަށާފައެވެ. ކޮޅުވެއްޓިއަކަށްފަހު ކޮޅުވެއްޓިއަކުން އެ ދަނީ މަސައްކަތަށް ބޭނުންވާ ސާމާނު ރަށުގެ ގޮނޑުދޮށަށް ބާލަމުންނެވެ. މި މަންޒަރު ބަލަން ތިބި އެރަށުގެ ރައްޔިތުންގެ ލޮލުން ކަރުނަ ފާއްދާލި މި މަސައްކަތަކީ ހަގީގަތުގައިވެސް ފެންބޮވައިގެނެފައިވާ މީހަކަށް ފެންފޮދެއް ލިބުމުން އެކުރެވޭ އިހުސާސްފަދަ އިހުސާސެކެވެ.\nފޯކައިދޫގައި މިހާރު ހަދާފައިވާ ބަނދަރަކީ މީގެ 17 އަހަރު ކުރިން އެރަށުގައި ހަދާފައިވާ ބަނދަރެކެވެ. ނަމަވެސް ބޭނުން ނުކުރެވި ކަނޑުއޮޅިން ނަގާ ރާޅާ ތޮޅި ހަލާކުވެ ވީރާނާވަމުންދާތަކެވެ. އެ ބަނދަރުގައި އޮޑިއެއް އަޅާފައި އޮތުމެކޭ ގަދަތޫފާނެއްގައި ބޭ އޮފް ބެންގާލުގައި ކަނޑު އެއްފުށުން އަނެއްފުޑަށް ޖަހާލާ އިރު ކުޑަ ބޮއްކުރައެއް އެ ބޮޑެތި ރާޅުތަކާއި ހަނގުރާމަކުރަމުންދާ ފަދައެވެ. އަހަރެއްގެ9މަސް ދުވަސް ބަނދަރުގެ ބޭނުން ނުހިފެއެވެ. ބާކީ ތިން މަހުގައި ވެސް މޫސުން ގޯސްވެއްޖެއްޔާ ފުރާނަ އަތްމައްޗަށް ލައިގެން ރައްޔިތުން ތިބެނީ މުދާގަނޑު ސަލާމަތް ކުރުމުގައެވެ.\nފޯކައިދޫ ބަނދަރު ހެދުމަށް އެމްޓީސީން ރަށަށް ސާމާނު ގެންނަނީ\nވޭތުވެދިޔަ ސަރުކާރުތަކުގައި މި ބަނދަރު ހެދުމުގެ ހުވަފެން އެތައް ފަހަރަކު ދައްކާ އެތައް މިލިއަން ރުފިޔާއެއް ބަޖެޓުގައި ހިމެނިއެވެ. ނަމަވެސް އެކަންކަން ވެގެން ދިޔައީ އިބިލީހުގެ ކައިވެންޏަށެވެ. ކަޑައެއް ޖަހަނުލިތަ ފައިސާއަށްވީ ނުވީއެއް ވެސް ނޭނގެއެވެ. ނިމިގެން ދިޔަ ސަރުކާރުންވެސް ކޮންމެ އަހަރަކު ކަހަލަ ގޮތަކަށް ބަޖެޓުގައި ފައިސާ ހިމަނައެވެ. އަހަރު ނިމިގެންދާ އިރު އެ ފައިސާ ހަރަދުކުރި ގޮތެއްވެސް ފެންނަން ނެތެވެ.\nފޯކައިދޫ ބަނދަރުގެ މަސައްކަތް ފައްޓަވައިދެއްވާނެ ކަމަށް ރައީސް ސޯލިހު ވެވަޑައިގެންނެވި ވައުފުޅާއެކު ށ. ފޯކައިދޫ ބަނދަރު އަޕްގްރޭޑްކުރުމުގެ މަޝްރޫޢު ކުރިއަށް ގެންދިއުމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ)އާއި ހަވާލުކޮށްފައިވަނީ މިދިޔަ އަހަރުގެ ޑިސެމްބަރ މަހުގެ 29 ވަނަ ދުވަހުއެވެ.\nމި މަޝްރޫއާއި ގުޅޭ ގޮތުން ފޯކައިދޫ ކައުންސިލްގެ ރައީސް ވިދާޅުވީ މިއީ 17 އަހަރުގެ ދިގު އިންތިޒާރެއްގެ ނިމުން ކަމަށާއި، މި މަސައްކަތަކީ މުޅި ރަށުގެ އިގްތިސާދީ އިޖްތިމާއީ ކަންކަމާއި ގުޅިފައިވާ ކަމެއް ކަމަށެވެ.\nއެރަށުގެ ރައްޔިތުން މިކަމާއި ދޭތެރޭގައި ދެކޭ ގޮތް ވަރަށް ވެސް ތަފާތެވެ. ރައްޔިތުން ތިބީ އުފަލުން ފޮޅިފައެވެ. އެތައް ދުވަހެއްގެ ދިގު އިންތިޒާރުގެ ނިމުން ހަގީގަތަށްވާތަން ފެނިގެން ދިއުމަކީ އެ ރައްޔިތުންގެ އުއްމީދުކަމަށް ފޯކައިދޫން ރާއްޖެ ޓީވިއާއި ވާހަކަ ދެއްކި މީހުން ބުނެއެވެ.


Mrs. Sri Lanka ge thaaju alhuvaafa dhamaigenfi\nމިސިޒް ސްރީލަންކާގެ ތާޖު އަޅުވާފަ ދަމައިގެންފި\nމިސިޒް ސްރީލަންކާއަށް ހޮވުނު ޕުޝްޕިކާގެ ބޮލުގައި ތާޖު އެޅުވުމަށްފަހު އަތުލަނީ\nދާދިފަހުން ބޭއްވި މިސިޒް. ސްރީލަންކާ ހޮވުމުގެ މުބާރާތުގެ އެއްވަނައަށް ހޮވުނީ ޕުޝްޕިކާ ޑި ސިލްވާ ކަމަށް އިއުލާންކޮށް އޭނާގެ ބޮލުގައި ތާޖު އެޅުވިތާ އިރުކޮޅެއް ފަހުން އެ ތާޖު ދަމައިގަނެ ރަނަރަޕްގެ ބޮލުގައި އަޅުވައިފި އެވެ. ސްރީލަންކާ ޓީވީން ލައިވް ކުރަމުންދިޔަ މި އިވެންޓުގައި މިސިޒް. ސްރީލަންކާއަށް ހޮވުނު ޕުޝްޕިކާގެ ބޮލުގައި ހަރުކޮށްފައި އިން ތާޖު ދަމައިގަތީ މިސިޒް ސްރީލަންކާ 2019 އަދި މިސިޒް ވޯލްޑް 2020 ގެ މަގާމުގައި އެންމެ ފަހުން ހުރި ކެރޮލީން ޖޫރީ އެވެ.\nމިދިޔަ އާދީއްތަ ދުވަހުގެ ރޭ އޮތް ރަސްމިއްޔާތުގައި މިސިޒް. ޝްރީ ލަންކާއަށް ހޮވުނީ ޕުޝްޕިކާ ކަން އިއުލާންކޮށް އޭނާގެ ބޮލުގައި ތާޖު އެޅުވިތާ އިރުކޮޅެއް ތެރޭ އެ ތާޖު ގަދަކަމުން ނެގުމުން ޕުޝްޕިކާއަށް ބުނާނެ އެއްޗެއް ނޭނގިފައި ހުރިތަން ވީޑީއޯއިން ފެނެ އެވެ.\nމި ތާޖު ދަމައިގަތުމުގެ ކުރިން މިސިޒް. ވޯލްޑް ކެރޮލީން ސްޓޭޖަށް އަރައި އެތާ ތިބި އެންމެންނާ މުޚާތަބުކޮށް ބުނީ ޕުޝްޕިކާގެ ބޮލުގައި ތާޖު އެޅުވުމަކީ ގޯހަކުން ކުރެވުނު ކަމެއް ކަމަށެވެ. ސަބަބަކީ ޕުޝްޕިކާއަކީ މިހާރު ވަރިވެފައިވާ އަންހެނަކަށް ވާތީ ކަމަށެވެ. އެހެންވެ އެ ތާޖުގެ ހައްގުވެރިޔަކީ ހަގީގަތުގައި ފަސްޓް ރަނަރަޕް ކަމަށް އޭނާ އަމިއްލައަށް ނިންމީ ކަމަށް އޭނާގެ ވާހަކައިން ދޭހަވި އެވެ.\nޕުޝްޕިކާގެ ތާޖު ދަމައިގަންނަ މަންޒަރު ފެންނަ ވީޑިއޯ\n"މުބާރާތުގެ ގަވާއިދު ބުނަނީ މި މުބާރާތުގައި ވާދަ ކުރެވޭނީ ކައިވެނި ކޮށްގެން އުޅޭ މީހުންނަށޭ. ވަރިކޮށްފައި ތިބޭ މީހުންނަކަށޭ އެއް ނޫން. އެހެންވެ އަހަރެން ފުރަތަމަ ފިޔަވަޅު މި އަޅަނީ މިކަން ރަނގަޅު ކުރަން. އަދި ފަސްޓް ރަނަރަޕްގެ ބޮލުގައި މި ތާޖު އަޅުވަނީ،" މިހާރު ވައިރަލް ވެގެން އުޅޭ މި ވީޑިއޯ ކްލިޕްގައި ކެރޮލީން މިހެން ބުނާތަން ވެސް ފެނެ އެވެ.\nމިހެން ބުނެފައި ކެރޮލީން ދިޔަ ގޮތަށް ގޮސް ޕުޝްޕިކާގެ ބޮލުގައި އިން ތާޖު ދަމައިގަނެ އެވެ. ޕިން ޖަހައި ހަރުކޮށްފައި އިން މި ތާޖު ގަދަކަމުން ޕުޝްޕިކާގެ ބޮލުން ދަމައިގަތުމަށް މަސައްކަތް ކުރަމުންދިޔައިރު އޭނާގެ އިސްތަށިތަކަށް ވާންވެގެން އުޅޭ މަންޒަރާއި ޕުޝްޕިކާ ވީ ދެރައިން ސްޓޭޖް ދޫކޮށްދާތަން ވެސް މި ވީޑިއޯގައި ފެނެ އެވެ.\nތާޖު ދަމައިގަނެގެން ގޮސް ފަސްޓް ރަނަރަޕްގެ ބޮލުގައި އެޅުވި މަންޒަރު ބަލަން ގިނަ ބަޔަކު ހައިރާންވެފައި ތިބި ތަން ވެސް މި ވިޑިއޯ އިން ފެނެ އެވެ.\nފަހުން ޕުޝްޕިކާ ވަނީ އޭނާގެ ރަސްމީ ފޭސްބުކް ޕޭޖުގައި މި ކަމާ ގުޅޭ ގޮތުން ބަޔާނެއް ޝެއާ ކޮށްފަ އެވެ. އޭނާ ބުނެފައިވާ ގޮތުގައި މިގޮތަށް ތާޖު ދަމައިގަންނަން ކުރި މަސައްކަތުން އޭނާގެ ބޮލަށް ކޮންމެ ވެސް ވަރަކަށް އަނިޔާ ވެސް ވިއެވެ.\nޕުޝްޕިކާ ބުނެފައިވާ ގޮތުގައި އޭނާއަކީ ވަރިކޮށްފައިވާ މީހެއް ނޫނެވެ. އޭނާ އާއި ފިރިމީހާގެ މެދުގައި މައްސަލަތަކެއް ޖެހި ދެ މީހުން އުޅެނީ ވަކިން ނަމަވެސް ރަސްމީކޮށް އެމީހުން އަދިވެސް ވަރިނުވާ ކަމަށް ޕުޝްޕިކާ ބުނެފައި ވެއެވެ.\n"އަހަރެން މީ ވަރިކޮށްފައިވާ މީހެއް ނޫން. އަހަރެން ގޮންޖަހާފައި ބުނަން އަހަރެން މީ ވަރި ކޮށްފައިހުރި މީހެއް ނަމަ ވަރީގެ ލިޔުންތައް ނިކަން ހުށަހަޅާބަލަ. މިގޮތަށް އަހަރެންގެ ބޮލުން ތާޖު ދަމައިގަތީމަ އަހަރެން ކޯޓަށް ގޮސް މިކަން ކުރި ފަރާތްތަކާ ދެކޮޅަށް ދައުވާ ކުރަން ނިންމައިފިން. އަހަރެންނާ މެދު ބޭއިންސާފުން ކުރެވުނު ކަންތައްތަކަށް އަދި އަހަރެންނަށް އިހާނެތިކޮށް ކަން ކުރި މީހުންނާ ދެކޮޅަށް އަހަރެން ކޯޓަށް ގޮސް އެމީހުންނަށް ހައްގު އަދަބު ދޭނަން،" ޕުޝްޕިކާގެ ޕޯސްޓުގައި ބުނެފައި ވެއެވެ.\nއޭނާ އިތުރަށް ބުނެފައިވާ ގޮތުގައި ހަގީގީ ކުއީންއަކީ މީހުންގެ ބޮލުގައި ތާޖު ދަމައިގަންނަ އަންހެނަކަށް ވެގެން ނުވާނެ އެވެ. ހަގީގީ ކުއީނުންނަކީ ރީތިކޮށް ބައިންދާ ދޭން މަސައްކަތްކުރާ މީހާ އެވެ.\nމިސިޒް ވޯލްޑް އޯގަނައިޒޭޝަނުން ވެސް ވަނީ މިކަމާ ގުޅޭ ގޮތުން ބަޔާނެއް ނެރެފަ އެވެ. އަދި މިސިޒް. ވޯލްޑްގެ މަގާމުގައި އެންމެ ފަހުން ހުރި ކެރޮލީން އަމަލު ކުރިގޮތާ މެދު ހިތްހަމަ ނުޖެހި، ހިތާމަކުރާ ކަމަށް މިސިޒް ވޯލްޑް އިންތިޒާމްކުރާ ފަރާތުގެ ބަޔާނުގައި ވެސް ބުނެފައި ވެއެވެ.\nމިސިޒް. ވޯލްޑް ކެރޮލީން ކަންތައްކުރީ މިސިޒް ސްރީލަންކާގެ ކޯޑް އޮފް ކޮންޑަކްޓް އާ ޚިލާފަށް ކަމަށް ވެސް އެ ބަޔާނުގައި ބުނެފައި ވެއެވެ.\nމިސިޒް. ސްރީލަންކާ ވޯލްޑުގެ ނެޝަނަލް ޑައިރެކްޓަރު ޗަންދިމަލް ޖަޔަސިންހަ ބީބީސީއަށް ވިދާޅުވި ގޮތުގައި ޕުޝްޕިކާގެ ބޮލުން ދަމައިގަނެފައިވާ ތާޖު އޭނާއަށް އަނބުރާ ރައްދު ކުރާނެ އެވެ.\nދަ މިސިޒް.ވޯލްޑް ސީރީޒް އަކީ ކައިވެނި ކޮށްގެން އުޅޭ މީހުންނަށް ބައިވެރިވެވޭ ބައިނަލްއަގުވާމީ ރީތީގެ މުބާރާތެކެވެ. މި މުބާރާތް 1984 އިން ފެށިގެން ބާއްވަމުން އައިސްފައި ވެއެވެ. މުބާރާތުގައި ބައިވެރިވާ ގައުމުތަކުން އެ ގައުމެއްގައި ވަކިން ރީތީގެ މުބާރާތް ބާއްވައި އެއްވަނައަށް ހޮވޭ ފަރާތެއް މިސިޒް.ވޯލްޑް މުބާރާތަށް ފޮނުވަ އެވެ. އަދި މިސިޒް.ވޯލްޑްއަކަށް ހޮވެނީ ހުރިހާ ގައުމެއްގެ ބައިވެރިން ބައިވެރިވާ މުބާރާތުން އެއްވަނައަށް ދާ ފަރާތެވެ. މުބާރާތުގެ ގަވާއިދު ބުނާ ގޮތުން މުބާރާތުގައި ބައިވެރިވާ އަންހެނުނަކީ ކައިވެނިކޮށްގެން ތިބޭ މީހުންނަށް ވާން ޖެހެ އެވެ.\nމިސިޒް ސްރީލަންކާގެ ތާޖު ޖަހައިގަތް ކެރޮލީން ހައްޔަރުކޮށްފި


ޕީޕީއެމްގެ ހިންގުމާއި މެދު ކަންބޮޑުވުން އެބަހުރި: ޑރ. ޚަލީލް | Jazeera\tޕީޕީއެމްގެ ހިންގުމާއި މެދު ކަންބޮޑުވުން އެބަހުރި: ޑރ. ޚަލީލް - Jazeera\nޕީޕީއެމްގެ ހިންގުމާއި މެދު ކަންބޮޑުވުން އެބަހުރި: ޑރ. ޚަލީލް\nއަބްދުﷲ ޔާމިން August 27, 2019 35 views0\nޕޮރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ ހިންގުމާއި މެދު ކަންބޮޑުވާކަމަށް އެޕާޓީގެ ކުރީގެ ސެކްރެޓަރީ ޖެނެރަލް ޑރ. އަބްދުﷲ ޚަލީލް ވިދާޅުވެއްޖެއެވެ.\nޕީޕީއެމްގެ ކުރީގެ ލީޑާރޝިޕްގެ ގިނަ ބޭފުޅުންތަކެއް ޖުމްހޫރީ ޕާޓީއާއި ރޭގައި ގުޅިފައިވާއިރު، ޑރ. ޚަލީލް ކުރެއްވި ޓްވީޓެއްގައި އެބޭފުޅާވަނީ ޕީޕީއެމްއިން ވަކި ނުވާކަން ހާމަކުރައްވާފައެވެ. އަދި ޕީޕީއެމްގެ ހިންގުމާއި މެދު ކަންބޮޑުވާކަމަށާއި، ރައްޔިތުން ކައިރިޔަށްގޮސް އެރައްޔިތުންގެ އަޑުއެހައިގެން ނޫނީ ޕާޓީ ވަރުގަދަ ނުވާނެކަމަސް ޑރ. ޚަލީލް ވިދާޅުވިއެވެ.\n"އަޅުގަނޑު މިހިރީ ސާބިތުކަމާއި އެކު ޕީޕީއެމްގަ. ޕީޕީއެމްގެ ހިންގުމާއިމެދު ކަންބޮޑުވުން އެބަހުރި. އާއްމު މެމްބަރުންގެ ގާތަށް ދާންޖެހޭ. އަޑު އަހަން ޖެހޭ. ޕާޓީ ވަރުގަދަ ވާނީ ހިންގުމަށް ބޯޑެތި ބަދަލުގެނެސްގެން" ޚަލީލްގެ ޓްވީޓްގައި ވެއެވެ.\nޕީޕީއެމާއި ޕީއެންސީ ކޯލިޝަނުން ވަކިވެވަޑައިގެން ޖުމްހޫރީ ޕާޓީއާ ގުޅިވަޑައިގަތް ބޭފުޅުންގެ ތެރޭގައި ޕީޕީއެމްގެ ޕާލަމެންޓްރީ ގްރޫޕްގެ ކުރީގެ ލީޑަރު އަހްމަދު ނިހާނާއި ކުރީގެ ނައިބު ރައީސް އަބްދުﷲ ޖިހާދާއި ކެލާ ދާއިރާގެ ކުރީގެ މެމްބަރު އަލީ އާރިފާއި އިނގުރައިދޫ ދާއިރާގެ ކުރީގެ މެމްބަރު އިބްރާހިމް ފަލާހް ކުރީގެ ހޯމް މިނިސްޓާރ އަޒްލީން އަހުމަދާއި، ކުރީގެ މެމްބަރު އަހުމަދު އައްސަދު ހިމެނިވަޑައިގަންނަވަ އެވެ.


Trump hoonu fenah, Partuge isfaraai thakuge thaaeedhu anburaa gendhan fashaifi | Mihaaru\nރިޕަބްލިކަން ރިޔާސީ ކެންޑިޑޭޓް ޑޮނަލްޑް ޓްރަމްޕް ނިއު ހެމްޝަޔާގައި އޮތް ކެމްޕޭން އިވެންޓަކަށް ވަޑައިގަންނަވަނީ: ރިޔާސީ ރޭހުން ވަކިނުވާނެ ކަމަށް ޓްރަމްޕް ވަނީ ވިދާޅުވެފައި. --ފޮޓޯ:އޭއެފްޕީ\nޓްރަމްޕް ހޫނު ފެނަށް، ޕާޓީގެ އިސް ފަރާތްތަކުގެ ތާއީދު އަނބުރާ ގެންދަން ފަށައިފި\n09 އޮކްޓޯބަރ 2016 - 12:396comments\nނިއު ޔޯކް (އޮކްޓޯބަރު 9) - ރިޕަބްލިކަން ޕާޓީގެ ރިޔާސީ ކެންޑިޑޭޓް ޑޮނަލްޑް ޓްރަމްޕް މީގެ އަހަރުތަކެއް ކުރިން އަންހެނުންނަށް އިހުތިރާމް ކުޑަވާ ގޮތަށް ދައްކަވާފައިވާ ޖިންސީ ވާހަކަތަކެއް އާއްމުވުމާ ގުޅިގެން ޕާޓީގެ ތެރޭގައި އޮތް ތާއީދު ވެސް ކުޑަވާން ފަށައިފި އެވެ.\nދެހާސް ވަނަ އަހަރުގެ މި ވީޑިއޯ ހުކުރު ދުވަހު ލީކުކޮށްލުމާ ގުޅިގެން ރިޕަބްލިކަން ޕާޓީގެ ސީނިއާ ގިނަ މެންބަރުން ވަނީ ޓްރަމްޕަށް ވޯޓު ނުދެއްވާނެ ކަމަށް ވިދާޅުވާން ފަށައިފަ އެވެ. އަދި ރިޔާސީ ރޭހުން ޓްރަމްޕް ވަކިވުމަށް ވެސް ބައެއް ފަރާތްތަކުން ދަނީ ގޮވާލަމުންނެވެ. އެކަމަކު ޓްރަމްޕް ވިދާޅުވެފައި ވަނީ އޭނާ އަށް އެމެރިކާގެ ވަރަށް ގިނަ ބައެއްގެ ތާއީދު އެބައޮތް ކަމަށާއި ރިޔާސީ ރޭހުން ވަކިވުމުގެ އެއްވެސް ވިސްނުމެއް ނެތް ކަމަށެވެ. ޓްރަމްޕް ވަނީ ވީޑިއޯގައި ދައްކާފައިވާ ވާހަކަތަށް މައާފަށް އެދިވަޑައިގެންފަ އެވެ.\nރިޕަބްލިކަން ޕާޓީގެ ކުރީގެ ރިޔާސީ ކެންޑިޑޭޓް ޖޯން މެކްކޭން އާއި ކުރީގެ ޚާރިޖީ ވަޒީރު ކޮންޑޮލީޒާ ރައިސް ވަނީ ޓްރަމްޕަށް އޮތް ތާއީދު އަނބުރާ ގެންދަވައިފަ އެވެ. މެކްކޭން ވިދާޅުވީ ޓްރަމްޕުގެ ކޮމެންޓުގެ ސަބަބުން އޭނާ އަށް ތާއީދު ކުރުމަކީ ވާނެ ކަމެއް ނޫން ކަމަށެވެ. ކޮންޑޮލީޒާ ވިދާޅުވީ ޓްރަމްޕަށް މިހާރު ފުދިއްޖެ ކަމަށާއި އޭނާގެ ކެންޑިޑެސީ އަނބުރާ ގެންނަން ޖެހޭ ކަމަށެވެ.\nނިއު ހެމްޝަޔާގެ ސެނޭޓާ ކެލީ އަޔޮޓެ ވިދާޅުވީ އަންހެނުންނާއި ބެހޭ ގޮތުން އެހާ ދަށު ދަރަޖައިގެ ވާހަކަތައް ދައްކަވާފައިވާ ކެންޑިޑޭޓަކު ރައީސް ކަމަށް ގެންނަން ތާއީދު ނުކުރެވޭނެ ކަމަށެވެ.\nޓްރަމްޕުގެ ރަނިން މޭޓް މައިކް ޕެންސް ވިދާޅުވެފައި ވަނީ ޓްރަމްޕުގެ ވީޑިއޯގެ ސަބަބުން ވަރަށް ބޮޑު ނުތަނަވަސް ކަމެއް ލިބިފައިވާ ކަމަށާއި އެކަމަކު ޓްރަމްޕް މައާފަށް އެދިވަޑައިގަތުމުން އުފާ ކުރައްވާ ކަމަށެވެ.\nޓްރަމްޕުގެ ވީޑިއޯއެއް އާއްމުވެފައިވާ އިރު ރިޔާސީ ދެ ވަނަ ބަހުސް މިރޭ އޮންނާނެ އެވެ.\nއިތުރު ލިޔުންތައް އެމެރިކާގެ އިންތިޚާބު 2016 ޑޮނަލްޑް ޓްރަމްޕް\nވޯޓު ދޭނީ ހިލަރީ އަށް: ރިޕަބްލިކަން ޕާޓީގެ މެންބަރު\nރިޔާސީ ޓިކެޓް ޓްރަމްޕަށް ރަސްމީކޮށް ލިބިވަޑައިގެންފި


4 ޑިސެންބަރު, 2017 އެއްވެސް ޚިޔާލެއް ހުށަހަޅާފައި ނެތް\nސްޓްރޯކް ޖެހު(stroke)މަކީ ނުވަތަ އެއްފަޅި ވާގިނެތުމަކީ މުޅި ހަށިގަނޑުން(ހަށިގަނޑުގެ ބަޔަކުން) ބާރުކެނޑޭ ބައްޔެކެވެ. މިބައްޔަށް ބައެއް ފަހަރު އެއްފަޅި ވާގިނެތޭ ބައްޔޭ ވެސް ކިޔައެވެ. ލޭމައްޗަށް ދިއުމުގެ ސަބަބުން ސިކުނޑީގެ ލޭހޮޅިއެއް ފެޅުން ނުވަތަ ބެދުމަށް ބޭސްވެރިކަމުގެ ބަހުރުވައިގައި ކިޔަނީ ”ސްޓްރޯކް”(stroke) އެވެ. އަދި ބައެއް ފަހަރު މަދުން ނަމަވެސް ”ބްރެއިން އެޓޭކް”(brain attack) އޭ ވެސް ކިޔައެވެ.\nސްޓްރޯކްގެ ސަބަބުން ސިކުނޑީގެ ވަކި ހިސާބަކަށް ލޭގެންގޮސްދޭ ހޮޅި ބަންދުވެ، އެހިސާބަށް ލޭދިއުމަށް ހުރަސްއެޅި، އެހިސާބަށް ލިބެންޖެހޭ އޮކްސިޖަން އާއި ގުލްކޯޒް ނުލިބުމުގެ ނަތީޖާއަކީ ސިކުނޑީގެ ވަކި ހިސާބަކަށް ލޭނުލިބި އެހިސާބުގެ މަސައްކަތްހުއްޓި ސިކުނޑީގެ އެބައި މަރުވުން އެވެ. އަދި މިކަމަށް އަވަސް ފަރުވާ ނުދެވިއްޖެނަމަ އެގެއްލުމަކީ ރަގަޅު ނުކުރެވޭ ދާއިމީ ގެއްލުމަކަށް ވެދާނެއެވެ.\nސްޓްރޯކް ޖެހުމަކީ ސިކުނޑީގައި އުފެދޭ ޒަޚަމެކެވެ. ސްޓްރޯކް ޖެހެން ދިމާވާ ސަބަބަކީ ސިކުނޑީގެ ލޭނާރެއް ބެދިގެން، ނުވަތަ ފެޅިގެން ލޭބޭރުވެ، ބޭނުންވާ މިންވަރަށް ސިކުނޑިއަށް ލޭނުލިބުމެވެ. މިގޮތަށް ދިމާވަނީ ސާފުލޭ ދަތުރުކުރާ ލޭހޮޅިތަކުގެ “ކޮބަނޑި ގަނޑެއް”(plaque) ހެން ސަރުބީ ޖަމާވުމާ، ގަނޑުލޭކޮޅު(blood clot) އުފެދި އޭގެ ސަބަބުން ލޭހޮޅި ބެދުމުންނެވެ. މިފަދަ އެތިކޮޅު ތައް ހިތުގެ މަގުން ވެސް ސިކުނޑިއަށް އާދެއެވެ. ސާފުލޭހޮޅި ތަކުގައި އުފެދޭ ގަނޑުލޭކޮޅު ބައެއް ފަހަރު ފުނޑުފުނޑުވެ، ވަރަށް ކުދިކުދި އެތިކޮޅު ވެސް ސިކުނޑީގެ ލޭނާރުތަކުގެ ތެރެއަށް އައިސް ލޭނާރުތަކުގެ ތެރޭގައި ތާށިވާގޮތް ވެއެވެ.ސްޓްރޯކްޖެހުމަކީ އަވަހަށް ފަރުވާ ބޭނުންވާނެ ކަމެކެވެ.\nލޭމައްޗަށްދިއުމަކީ ސްޓްރޯކް ޖެހުމުގެ ފުރުޞަތު4ގުނަ އިތުރުކުރާ ކަމެއްކަމަށް ބުނެވެއެވެ. ލޭމައްޗަށް ދިއުމުން ބޮޑެތި ލޭހޮޅިތަކުގެ ތެރޭގައި ސަރުބީ ތަތްވެ، ލޭހިނގާ މަގު ހަނިވެ، ލޭހޮޅި ހަރުވެގެން ދެއެވެ. ނަތީޖާއެއްގެ ގޮތުން ސިކުނޑީގެ ކުދި ލޭހޮޅިތަކުގެ ފާރު ތުނިވެ، ނުވަތަ ހިމަވެ، ބެދިގެން ދެއެވެ. އަދި މިކަމުގެ ސަބަބުން ލޭނާރެއް ފަޅައިގެންގޮސް ސިކުނޑިއަށް ލޭއެޅުމަކީ ވެދާނެ ގޮތެކެވެ. އާޚިރު ނަތީޖާއަކީ އެއްފަޅި ވާގިނެތުން ފަދަ ކަމެއް ދިމާވުމެވެ.\nބައެއް ފަހަރު ވަގުތީ ސިފައެއްގައި ނުވަތަ ކުރުމުއްދަތަކަށް ސްޓްރޯކްޖެހުން ކުރިމަތި ވެއެވެ. މިގޮތަށް ސްޓްރޯކް ޖެހުމަށް “މިނީ ސްޓްރޯކް”(mini stroke) އޭ ކިޔައެވެ. މިގޮތަށް ސްޓްރޯކް ޖެހެނީ ސިކުނޑީގެ ވަކި ހިސާބަކަށް ކުރުމުއްދަތަކަށް މިސާލަކަށް 15 ވަރަކަށް މިނިޓް ވަންދެން ލޭލިބުން ހުއްޓިއްޖެނަމަ އެވެ. މިގޮތަށް ކުރު މުއްދަތަކަށް ސްޓްރޯކް ޖެހުމަކީ ހަގީގީ ސްޓްރޯކެއް ޖެހެން އުޅޭކަމުގެ އިންޒާރެކެވެ.\nސްޓްރޯކް ނުވަތަ ވާގިނެތޭ ބަލީގެ ވައްތަރުތައް\nވާގިނެތޭ ބަލީގެ ދެވައްތަރެއް ވެއެވެ. ފުރަތަމަ ވައްތަރަކީ ލޭހޮޅިއެއް ފަޅައިގެން ދިއުމުގެ ސަބަބުން ވާގިނެތޭ ބަލި ކުރިމަތިވުން ނުވަތަ ލޭފޭއްދުމުގެ ސަބަބުން ކުރިމަތިވާ ވާގިނެތޭ ބަލި(Hemorrhagic stroke) އެވެ. ދެވަނަ ވައްތަރަކީ ސިކުނޑީގައި ގަނޑުލޭކޮޅެއް އުފެދުމުގެ ސަބަބުން ވާގިނެތޭ ބަލި ކުރިމަތިވުން ނުވަތަ ސިކުނޑީގައި ގަނޑުލޭކޮޅޭއް އުފެދުމުގެ ސަބަބުން ކުރިމަތިވާ ވާގިނެތޭ ބަލި(Ischemic stroke) އެވެ. މިދެ ހާލަތުގައި ވެސް ސިކުނޑިވަނީ އޮކްސިޖަން އަށް ފެންބޮވައިގެން ފައެވެ. ނަތީޖާއެއްގެ ސިކުނޑީގެ ސެލްތައް ހަލާކުވެ، ސެލްތައް މަރުވުން ކުރިމަތި ކުރުވައެވެ.\n(ހ) – ސިކުނޑީގެ ލޭހޮޅިއެއް ބެދި ލޭފޯރުކޮށްދިނުން ދަށްވުމުން ވާގިނެތޭ ބަލިޖެހުން:\n(Ischemic stroke) ސްޓްރޯކް ޖެހުމުގެ ފުރަތަމަ ވައްތަރަކީ “އިސްކިމިކް ސްޓްރޯކް” އެވެ. މިއީ ލޭހޮޅިތަކުގެ ތެރޭގައި ގަނޑުއެތިކޮޅެއް އުފެދި، އެއެތިކޮޅު ލޭހޮޅީގެ ތެރޭގައި ދަތުރުކޮށްފައި ގޮސް، ސިކުނޑީގެ ލޭހޮޅިއެއްގެ ތެރޭގައި ތާށިވެ، އެހޮޅި ބެދޭގޮތް ވުމެވެ. މިގޮތަށް ލޭހޮޅި ބެދޭގޮތް ވުމުން އެހިސާބަކަށް ލޭފޯރުވުން ދަށްކޮށްދޭނެ އެވެ. ގިނަ ފަހަރަށް މިފަދަ ގަނޑު އެތިކޮޅު އުފެދެނީ ކޮލެސްޓްރޯލް ގިނަވެ، ލޭހޮޅިތަކުގެ ތެރޭގައި އަށަގަނެ( ކޮބަނޑި ގަނޑެއްގެ ސިފައިގައި ލޭހޮޅީގެ ތެރޭގައި ޖަމާވެ)އޭގެ އެތިކޮޅެއް އެތަނުން ނެއްޓި ލޭހޮޅިތަކުގެ ތެރޭގައި ދައުރުވާން ފެށުމުންނެވެ. ސްޓްރޯކް ޖެހުމުގެ 80 އިންސައްތަ އަކީ މިވައްތަރުގެ ސްޓްރޯކްކަން ފާހަގަ ކުރެވެއެވެ.\n(ށ) – ސިކުނޑީގެ ލޭނާރެއް ފަޅައިގެންދިއުމުން ވާގިނެތޭ ބަލިޖެހުން:\n(Hemorrhagic stroke)ސްޓްރޯކް ޖެހުމުގެ ދެވަނަ ވައްތަރަކީ ”’ހީމޮރޭޖިކް ސްޓްރޯކް”’ އެވެ. މިއީ ލޭގެ ޕްރެޝަރު މަތިވެ، ސިކުނޑީގެ ލޭހޮޅިތައް ފަޅައިގެން ގޮސް، ސިކުނޑީގެ އެތެރެއަށް ލޭއޮހޮރުމުގެ(ލޭއެޅުމުގެ) ސަބަބުން ސިކުނޑީގެ ބައެއް ހިސާބުތައް ފިތި، އެތަނުން ކުރާ މަސައްކަތް ހުއްޓާލުން އެވެ. މިއީ ވެސް ލޭމައްޗަށްދާމީހުންނަށް ކުރިމަތިވާ ވަރަށް ނުރައްކާތެރި ޙާލަތެކެވެ.\nސްޓްރޯކް ޖެހުމަށް މަގުފަހި ކުރާ ކަންތައްތައް\n(1) – އެކަމުން ދުރުހެލިވުމުގައި އިޚްތިޔާރު ނެތް ކަންތައްތައް\n(ހ) – އުމުރު: އުމުރުން 55 އަހަރު ވުމަށްފަހު ކޮންމެ 10އަހަރަކުން ސްޓްރޯކް ޖެހުމުގެ ފުރުސަތު ދެގުނައަށް އިތުރުކުރުވައެވެ.\n(ށ) – ޖިންސް: ފިރިހެނުންނަށް އަންހެނުންނަށް ސްޓްރޯކް ކުރިމަތިވުމުގެ ފުރުސަތު ބޮޑެވެ. އަދި އުމުރުގެ ކުރީކޮޅު ސްޓްރޯކް ޖެހުން ފަދަ ކަންތައް ކުރިމަތި ކުރުވައެވެ. އަންހެނުންނަށް މިފުރުސަތު އިތުރުވަނީ ގިނަފަހަރު އިއްދައިގެ އުމުރު ފަހަނައަޅާ ދިއުމުންނެވެ. އެއީ އެސްޓްރޯޖިން ގެ މިންވަރު މަދުވެ، ހަށިގަނޑުން ބީވެގެންދާތީ ކަމުގައި ބެލެވެއެވެ.\n(ނ) – ވާރުތަވުން: އެފްރޯ-ކެރީބިއަން ހިސާބުތަކުގައި އުޅޭމީހުންނަށް ސްޓްރޯކް ޖެހުމާއި ހިތުގެ ލޭހޮޅިތަކަށް ބަލި ޖެހުމުގެ ފުރުސަތު އެހެން ނަސްލު ތަކުގެ މީހުންނަށް ވުރެ ކުރީގައި އުޅޭކަމަށް ވަނީ ފާހަގަކުރެވިފައެވެ.\n(2) – އެކަމުން ދުރުހެލިވުމުގައި އިޚްތިޔާރު ލިބިގެންވާ ކަންތައްތައް\n(ހ) – ދުންފަތުގެ އިސްތިއުމާލުކުރުން: ދުންފަތުގެ އިސްތިއުމާލު ކުރާމީހުންނަށް އެކަން ނުކުރާމީހުންނަށްވުރެ ސްޓްރޯކް ޖެހުމުގެ ފުރުސަތު ބޮޑެވެ. އަންހެނުންގެ ތެރެއިން ދުންފަތުގެ އިސްތިއުމާލުކޮށް އަދި ދަރިން ނުވިހާ ބޭސް ބޭނުންކުރާ މީހުންނަށް ސްޓްރޯކް ޖެހުމުގެ ފުރުސަތު ބޮޑުކަން ވަނީ ފާހަގަވެފައެވެ.\n(ށ) – މަސްތުވާ ތަކެއްޗާ ބަނގުއާވި ބޭނުންކުރުން: އަންހެނުން އެއްތަށި، ފިރިހެނުން ދެތައްޓަށްވުރެ ގިނައިން ބަނގުއާވި ދުވާލަކު ބޯނަމަ ހިތުގެ ބަލިތަކާއި ސްޓްރޯކް ޖެހުން އިތުރުކުރުވައެވެ. އެއީ އޭގެ ސަބަބުން ލޭގެ ޕްރެޝަރ އަދި ކޮލެސްޓީރޯލް އާއި ހަށިގަނޑުގެ ބަރުދަނަށް އަސަރު ފޯރުވާތީ އެވެ. ބައެއް ކަހަލަ މަސްތުވާ ތަކެތި ބޭނުންކުރުން މިސާލަކަށް ކޮކޭއިން އަދި އިންޖެކްޝަންގެ ޒަރީއާއިން ނެގޭ މަސްތުވާތަކެތި ބޭނުންކުރުމާއި، ސްޓްރޯކް ޖެހުން ފަދަ ކަންކަމާއި ގުޅުން ވާކަމަށް ވަނީ އެގިފައެވެ.\n(ނ) – ލޭމައްޗަށްދިއުން: ލޭމައްޗަށްދިއުން ލޭގެ ޕްރެޝަރު މަތިވުމަކީ ހިތް މަސައްކަތްކުރާ މިންވަރު އިތުރުވާ ކަމެކެވެ. އޭގެ ސަބަބުން ހިތް ސައިޒުން ބޮޑުވެ، ބާރުދެރަވާގޮތް ވެއެވެ. ލޭގެ ޕްރެޝަރ މަތިވެ، ކޮލެސްޓީރޯލް ވެސް މަތިވެ، އަދި ހަކުރު ބަލި ހުރުން ނުވަތަ ދުންފަތު އިސްތިއުމާލު ކުރާނަމަ ހާޓް އެޓޭކް އަދި ސްޓްރޯކް ޖެހުން ކުރިމަތިވުމުގެ ފުރުސަތު އެތައް ގުނައަކަށް މަތިކުރުވައެވެ.\n(ރ) – މާބޮޑަށް ފަލަވުން: މާބޮޑަށް ފަލަވުމަކީ ވެސް ހިތުގެ ބަލިތަކާއި، ސްޓްރޯކް ޖެހުން އިތުރުވާ ކަމެކެވެ. ހަމަމިހެން ހަކުރު ބައްޔަށް ހުށަހެޅުމުގެ ފުރުސަތު ވެސް އިތުރުވެގެން ދެއެވެ.\n(ބ) – ސަރުބީ މަތިވުން: ސަރުބީ މަތިވުމުގެ ސަބަބުން ސިކުނޑިއަށް ލޭފޯރުކޮށްދޭ ލޭހޮޅިތަކުގައި ސަރުބީ ޖަމާވެ ލޭހޮޅި އަރުއަރައިފިނަމަ ސިކުނޑިއަށް ލޭ ހިނގުމުގައި ހުރަސްތަކާ ކުރިމަތިވެ، ސްޓްރޯކް ޖެހުމަކީ ވެދާނެ ގޮތެކެވެ.\n(ޅ) – ހެލިފެލިވެ ނޫޅޫން: އެއްވެސް ކަހަލަ ކަސްރަތެއް ނުކޮށް އަބަދު ގޭގައި އިށީދެ އޮށޯވެގެން އިނުމަކީ ހަށިގަނޑުގައި ހިމެނޭ ރަގަޅު ކޮލެސްޓްރޯލް ގެ މިންވަރު ދަށްކޮށްދޭ ކަމެކެވެ. ސަރުބީ އިތުރުވުމަކީ އެކަމުގެ ސަބަބުން ސްޓްރޯކް ޖެހުމަށް މަގުފަހިކުރާ ކަމެކެވެ.\n(ކ) – ހަކުރު ބަލިޖެހުން: ހަކުރު ބަލި ޖެހުމަކީ ވެސް ސްޓްރޯކް ޖެހުމަށް ފަހިކުރާނެ ކަމެކެވެ. ހަކުރު ބަލި ހުންނަ މީހުންގެ ލޭހޮޅިތަކުގައި ސަރުބީ ޖަމާވުމުގެ ފުރުޞަތު ބޮޑުވާނެ އެވެ. އަދި ފަސޭހައިން ސަރުބީގެ ކޮބަޑިގަނޑު ލޭހޮޅިތަކުގައި ހަރުލާނެ އެވެ. މިހެންވުމަކީ ލޭހޮޅިތައް ހަރުއަރައި، ލޭހިނގުމަށް ބުރޫއަރާނެ ކަމެކެވެ. ސިކުނޑީގެ ލޭހޮޅިތަކުގައި ލޭހިނގުމަށް ބުރޫއެރުމަކީ ސްޓްރޯކް ޖެހުމަށް މަގުފަހިވާނެ ކަމެކެވެ.\nލޭމައްޗަށްދިއުން ހުންނާތީ ބޭސް ބޭނުންކުރަމުންދާނަމަ، ސްޓްރޯކެއް ޖެހުމުގެ އަލާމާތްތައް އެނގި އެކަމަށް ސަމާލުވުމަކީ މުހިއްމު ކަމެކެވެ. އަދި އެފަދަ އަލާމާތެއް ފެނިއްޖެނަމަ ލަސްނުކޮށް ޑޮކްޓަރަކާއި މަޝްވަރާކުރުމަކީ އެންމެ ބުއްދިވެރި ގޮތެވެ.\nސްޓްރޯކެއް ޖެހުމުން ފެނިދާނެ އަލާމާތްތަކަކީ:-\nކުއްލިއަކަށް ހަށިގަނޑުގެ އެއްފަރާތުގެ އަތް،ފައި އަދި މޫނު ވާގިދަށްވެ އައްސިވާހެން ހީވުމާއި، މޫނުގެއެއްފަޅިން ވާގިނެތޭހެން ހީވުން ނުވަތަ ވަރުދެރަވުން\nއެއްލޮލުގެ ނުވަތަ ދެލޮލުގެ ފެނުން ކުއްލިއަކަށް ދަށްވެ ނުވަތަ ފުސްވުން\nކުއްލިއަކަށް ހަށިގަނޑުގެ އެއްފަރާތް ހަރަކާތްނުކުރެވި ވާވުން (ހަށިގަނޑުގެ އެއްފަޅީގެ ވާގިނެތުން)\nކުއްލިއަކަށް އަނބުރައިގަންނަގޮތް ވުމާއި، މޭނުބައިކުރުމާއި ހޮނޑުލެވުމާއި ބޮލުގައި ރިހުން\nވާހަކަ ދައްކަން އުދަގޫވުމާއި ދައްކާވާހަކަ އޮޅުން ނުފިލުން، އަދި ލިޔަން އުދަނގޫވުން\nކާއެއްޗެތި ދިރުވަން އުދަގޫވުން\nހަށިގަނޑުގެ ހަމަ ހިފެހެއްޓުން ގެއްލުމާއި އަތާއި ފައިގެ ކޯޑިނޭޝަން ގެއްލުން (ހިނގުމަށް އުދަނގޫވުން)\nހިނދުކޮޅަކަށް ނަމަވެސް ހޭނެތުން (ހޭވެރިކަން ގެއްލުން)\nކުއްލިއަކަށް ވާނުވާނޭނގި، ވިސްނުން އަރާރުންވެ ގޮތެއް ނިންމަން އުދަނގޫވުން އަދި ހައިރާންކަމެއްގެ ތެރެއަށް ގެއްލުން\nކުޑަކަމު ދިއުމަށް ދަތިވެ އުދަނގޫވުން\nސްޓްރޯކެއް ޖެހުމަކީ ކުއްލި ޙާލަތެކެވެ. ވުމާއެކު ވީހާވެސް އަވަހަށް ފަރުވާ ދެވޭނެ ހިސާބަކަށް ބަލިމީހާ ގެންދިއުމަކީ ކޮންމެހެން ކުރަންޖެހޭނެ ކަމެކެވެ. ފަރުވާ ދިނުން ލަސްވެ ގިނައިރުވީ ވަރަކަށް ކުރީގެ ހުރި ފުރިހަމަ ޞިއްޙަތަށް އެނބުރި ދިއުމުގެ ފުރުޞަތު ހަނިވާނެއެވެ. ކުރިން އިޝާރާތްކުރި އަލާމާތްތައް ފާހަގަކުރެވޭނަމަ، ލަސްނުކޮށް ހޮސްޕިޓަލަށް ގެންދިއުމަކީ ބުއްދިވެރި ކަމެކެވެ.\nއިމަޖެންސީ ޙާލަތްތަކުގައި ގުޅާނެ ނަންބަރާއި، އަދި އެމްބިޔުލެންސް ޚިދުމަތަށް އެދޭނެގޮތް މިފަދަ ބަލިމީހުންނަށް ކުރިއްސުރެ އެނގިފައި އޮތުމަކީ މުހިއްމު ކަމެކެވެ. ހޮސްޕިޓަލަށް ގެންދިއުމުގެ ކުރިން ބަލިމީހާގެ ހާލަތު ބެލުމުގައި ނޭވާލާތޯއާއި، ލޭދައުރުކުރޭތޯ އާއި، ހޭހުރިތޯ ބަލައި މިފަދަ ކަމެއްގައި މައްސަލައެއްވާނަމަ އަވަސްފަރުވާ ދޭންވާނެއެވެ.\nހޮސްޕިޓަލަށް ގެންދިއުމަށްފަހު ބަލިމީހާގެ ނޭވާލުމާއި، ހިތުގެ ވިންދު، އަދި ލޭދައުރުވުން ހަމައަކަށް އެޅުވުމަށްފަހު، ބޮލުގެ ސީޓީ ސްކޭން، ހެދުމަކީ މިފަދަ ކަމެއް ދެނެގަތުމަށްޓަކައި، ކުރާނެ ޓެސްޓެވެ. މިޓެސްޓްގައި ސިނކުޑީގެ ތެރެއަށް ލޭއޮހޮރިފައިވާނަމަ، ނުވަތަ ވަކިހިސާބަކަށް ލޭގެންގޮސްދިނުން ހުއްޓި، އެހިސާބުގެ މަސައްކަތް ހުއްޓިފައިވާނަމަ، އެކަން ދެނެގަނެވޭނެ އެވެ. އެއަށްފަހު ޑޮކްޓަރަށް ފެންނަ އެންމެ ރަގަޅު ގޮތަކަށް ބަލިމީހާގެ ހަގީގީ ފަރުވާ ފަށާނެއެވެ. އާންމު ގޮތެއްގައި ސްޓްރޯކް ޖެހުމުން ދޭނީ ބޭހުގެ ފަރުވާ އެވެ.\nމިކަހަލަ ހާލަތެއްގައި ސިކުނޑީގެ އޮޕަރޭޝަނެއް ކޮށް އެތަނުގައިވާ ލޭތަން ނެރުމަކީ ކުރާނެ ކަމެއް ނޫނެވެ. މިހާތަނަށް އެނގިފައިވާ ގޮތުގައި ސްޓްރޯކް ޖެހިގެން ސިކުނޑީގެ ތެރެއަށް ލޭއެޅިފައިވާ މީހުން ވަގުތުން އޮޕަރޭޝަން ކުރުމަކީ ބަލިމީހާގެ އެހާލަތަށް އެއްވެސް ލުޔެއް ލިބޭކަމެއް ނޫނެވެ. ވުމާއެކު މިފަދަ މީހުންނަށް ފަރުވާކުރަނީ ހާލު ދެރަނަމަ އައިސީޔޫގައި ބާއްވައި ބޭސްދީގެންނެވެ. މީގެ ތެރޭގައި ލޭގެ ޕްރެޝަރު ދަށްކުރުމަށް ދޭބޭހާއި، ސިކުނޑީގެ ޕްރެޝަރު ދަށްކުރުމަށް ދޭ ބޭސްތައް ހިމެނެއެވެ. އަދި ފިޓްޖެހުން މަނާކުރަން ދޭ ބޭސް ވެސް ހިމެނެއެވެ.\nރައްކާތެރިވުމަށް ކުރެވިދާނެ ކަންތައްތައް\nމިކަމުން ރައްކާތެރިވެ ހުރުމަށް އެންމެ އެދެވިގެންވާ ގޮތަކީ ލޭގެ ޕްރެޝަރު މައްޗަށްދިޔަނުދީ ހިފެހެއްޓުމާ، ކެއުމުގައި ޞިއްޙީ ގޮތްތައް ޚިޔާރުކުރުމާ، ކަސްރަތުކޮށްގެންނާ، އެހެނިހެން ގޮތްގޮތުން ވިޔަސް ހަށިގަނޑު ދުޅަހެޔޮކަންމަތީ ބެހެއްޓުމަށް މަސައްކަތް ކުރުމެވެ. ދުންފަތުގެ އިސްތިއުމާލުކުރުމުން ދުރުހެލިވުން، މާބޮޑަށް ފަލަވިޔަނުދިނުން، ހަކުރު ބަލި ކޮންޓްރޯލް ގައި ބެހެއްޓުން ފަދަ ކަންކަމަކީ ވެސް ސްޓްރޯކް ޖެހުމުން މިންޖުވެ ހުރުމަށް މުހިއްމު ކަންތައްތަކެވެ.\n(ހ) – ލޭގެ ޕްރެޝަރު ކޮންޓްރޯލްކޮށްފައި ބެހެއްޓުން: ޑޮކްޓަރު ދީފައިވާ ޕްރެޝަރުގެ ބޭސް ބޭނުންކުރުން ހުއްޓާލުމަކީ މިފަދަ މައްސަލަ ދިމާވުމުގެ އެންމެ ބޮޑު އެއް ސަބަބެވެ. ބައެއް ބަލިމީހުންނަށް ޑޮކްޓަރު ދޭ އިރުޝާދު ރަގަޅަށް އޮޅުން ނުފިލާކަން ފާހަގަކުރެވެއެވެ. އަދި އުމުރުން ދުވަސްވީ ބައެއް މީހުންނަށް މިފަދަ ބޭހެއް ކާންޖެހުމުގެ މުހިއްމުކަން ކިޔާނުދީ އޮތުމަކީ ވެސް މިކަންކަން ކުރިމަތިވުމުގެ އެއް ސަބަބެވެ.\n(ށ) – ސިކުނޑިއާއި ބޮލަށް ލޭގެންގޮސްދޭ ލޭހޮޅިއެއްގައި މައްސަލަ ދިމާވެފައިވާ މީހުން ޑޮކްޓަރުގެ ފަރުވާ އަށް ފަރުވާކުޑަ ނުކޮށް ހުއްޓާނުލާ ފަރުވާ ކުރިޔަށް ގެންދިއުން\n(ނ) – ހަކުރު ބައްޔަށް ބޭސް ބޭނުންކުރާނަމަ ހަކުރު ކޮންޓްރޯލްގައި ބެހެއްޓުން\n(ރ) – ހިތުގެ ބަލިތަކަށް ވަކިން ޚާއްޞަކޮށް ހިތުގެ ވިންދުގައި މައްސަލަތަކެއް (ވިންދު ލަސްވުން ނުވަތަ ވިންދު އަވަސްވުން) ދިމާވާ މީހުންނަށް ކުރާ ފަރުވާ ތަކުގައި އިހްމާލްނުވެ، ޑޮކްޓަރުގެ އިރުޝާދުގެ ދަށުން ބޭސްކުރަމުން ގެންދިއުން\n(ބ) – ދުންފަތުގެ އިސްތިއުމާލުކުރާނަމަ އެކަން ވަގުތުން ހުއްޓާލުން\n(ޅ) – ކޮލެސްޓްރޯލް (ސަރުބީ) މަތިވެފައިވާ މީހުން އެކަން ކުޑަކުރުމަށް ބޭސް ބޭނުންކުރުން\n(ކ) – ހަށިގަނޑު ގަވާއިދުން ޑޮކްޓަރަށް ދައްކާ ބަލައި ޗެކްކޮށް ޓެސްޓް ކުރުން : މިގޮތުން ލޭގެ ޕްރެޝަރު، ހަކުރު، އަދި ކޮލެސްޓީރޯލް ހުރި މިންވަރު ދޭތެރެ ދޭތެރެއިން ޑޮކްޓަރަށް ދައްކައިގެން ޗެކް ކުރެވިދާނެ އެވެ. އެއިން އެއްވެސް ކަމެއް ތަބީއީ ނޫން ސިފައެއްގައި ވާނަމަ އެކަމަށް ލަސްނުކޮށް ފަރުވާ ހޯދުމަކީ ބުއްދި ވެރިކަމެކެވެ.\n(އ) – ހަށިގަނޑުގެ ބަރުދަން މައްޗަށްދިޔަނުދީ ކޮންޓްރޯލް ކުރުމާއެކު ކަސްރަތުކުރުން: ހަފްތާއަކު 4-3 ފަހަރު 30މިނިޓް ވަންދެން އެންމެ މަދުވެގެން ކަސްރަތު ކުރަން އާދަކުރާށެވެ. ހަށިގަނޑު މާބޮޑަށް ބަރުހެލި ވިޔަ ނުދޭށެވެ. ”ބޮޑީ މާސް އިންޑެކްސް” ހުންނަން ވާނީ 25-18.5އާއި ދެމެދުގައެވެ. އުނަގަނޑުގެ ވަށަމިން 88ސމ(އަންހެނުން) އަދި 102ސމ( ފިރިހެނުން) އަށްވުރެ އިތުރުވެގެން ނުވާނެއެވެ.\nނޯޓް: ބޮޑީ މާސް އިންޑެކްސް ބަލާނީ ކިހެނެއް؟\nއާންމުކޮށް ހުންނަށްޖެހޭ ވަރަށްވުރެ ލުއި= 18.5އަށްވުރެ ދަށް\nއާންމުކޮށް ހުންނަން ޖެހޭވަރު= 25-18.5އާއި ދެމެދު\nއާންމުކޮށް ހުންނަށް ޖެހޭވަރަށްބުރެ ބަރުދަން އިތުރު= 30-25 އާއި ދެމެދު\nމާބޮޑަށް ފަލަވުން= 40-30 އާއި ދެމެދު\nނުރައްކާތެރި ވަރަކަށް ފަލަވެފައިވުން = 40އަށްވުރެ މަތި\nނޯޓް: މިލިޔުމަކީ މަޢުލޫމާތު ފެތުރުމުގެ ނިޔަތުގައި ލިޔެވިފައިވާ ލިޔުމެކެވެ.\nމަޢުލޫމާތު: އިންޓަނެޓްގެ ބައެއް ވެބްސައިޓް ތައް\n11 މޭ, 2018\n17 ފެބުރުވަރީ, 2018


ގައުމީ އަންހެން ކުރިކެޓް ޓީމު ކުޅުނު ދެވަނަ މެޗުގައި 30 ލަޑު ހަދައިފިMikal News\n4 ޑިސެމްބަރ 2019, 15:59 |\nނޭޕާލުގައި ކުރިއަށްދާ 13 ވަނަ ސާފް ގޭމްސްގެ އަންހެން ކުރިކެޓު މުބާރާތުގައި ދިވެހި އަންހެން ކުރިކެޓް ޓީމު ކުޅުނު ދެވަނަ މެޗުން ގައި 30 ލަޑު ހަދައިފިއެވެ. ދިވެހި އަންހެން ކުރިކެޓް ޓީމުން ކުޅުނު ދެވަނަ މެޗުން 30 ލަޑު ހަދާފައިވަނީ ކުރިކެޓުގެ ދުނިޔޭގެ ތަށިވެސް ކާމިޔާބުކޮށްފައިވާ ކުރިކެޓުގެ ގަދަ ބާރެއް ކަމަށްވާ ސްރީލަންކާއާއި ވާދަކޮށެވެ. ދިވެހި ޓީމު ކުޅުނު ދެވަނަ މެޗުން 30 ލަޑު ހަމަކުރެވުނު އިރު ދިވެހި ޓީމުގެ ފުރަތަމަ މެޗުން ހެދިފައިވަނީ އެންމެ 16 ލަޑެވެ. ދިވެހި ޓީމުން 30 ލަޑު ހަމަކުރެވުނު ނަމަވެސް މިމެޗު ނިމިގެން ދިޔައީ 249 ލަޑުގެ ބޮޑު ތަފާތަކުން ސްރީލަންކާ މޮޅުވެގެނެވެ.\nމިއަދުގެ މެޗުގައި ދިވެހި ޓީމު ފުރަތަމަ ނިކުތީ އުކާށެވެ. ސްރީލަންކާގެ ވަރުގަދަ ބެޓުސް ވިމަނުންގެ ކުރިމަތީގައި މާއެދެވޭ ކުޅުމެއް ދިވެހި ޓީމަށް ނުދެއްކުނު ނަމަވެސް، ދެ ވިކެޓް ނެގިއެވެ. ލަންކާގެ ތިމާށިނީ އެލްބީޑަބްލިއުވެ ނުބައިވީ ދިވެހި ޓީމުގެ ޝައްމާ އަލީ ގެ ބޯޅައަކުންނެވެ. ދެވަނަ ވިކެޓު ނަގާފައިވަނީ ފުވައްމުލަކު ކުރިކެޓް ޓީމުގެ އިތުރުން ގައުމީ ޓީމުގެ ވެސް ކެޕްޓަން މަރިޔަމް ޒޫނާއެވެ. ދިވެހި ޓީމުގެ ވިކެޓް ކީޕަރުކަންވެސް ކުރާ ޒޫނާ ލަންކާގެ އަނާލީ ނުބައިކުރީ ހަލީމަތު ލަތާޝާ އެއްލި ބޯޅަ ހިފައިގެނެވެ. ލަންކާ ޓީމުން 20 އޯވަރު ހަމަވިއިރު2ވިކެޓަށް 279 ލަޑު ހެދިއެވެ.\nޖަވާބުގައި ދިވެހި ޓީމުން ކުޅުން ނިކުމެ 15 ވަނަ އޯވަރު ތެރޭ ހުރިހާ ކުޅުންތެރިން ނުބައިވެގެން ހަމަކުރެވުނީ 30 ލަޑެވެ. ދިވެހި ޓީމުން ބެޓުކުރުމަށް ފުރަތަމަ ނިކުތީ ހަމްޒާ އާއި ލީން އެވެ. މިދެކުޅުންތެރިންނަށްވެސް ލަޑެއް ނެހެދި ނުބައިވެފައިވާއިރު ދިވެހި ޓީމުން ތިންވަނަ އަށް ނިކުތް ސުމައްޔާ ވެސް ނުބައިވެގްނ ދިޔައީ އެއްވެސް ލަޑެއް ނެހެދިއެވެ. ހަތަރުވަނައަށް ބެޓުކުރުމަށް ފާތިމަތު ސަޖާނިކުމެ ފުރަތަމަ ބޯޅަ ހަތަރަކަށް ދެވަނަ ބޯޅަ ދޭކަށް ޖަހާ ޓީމަށް އާހިތްވަރެއް ގެނެސް ދިންނަމަވެސް ހަތަރަ ވަނަ ބޯޅައާއިއެކު ނުބައިވިއެވެ. ހަތަރު އޯވަރުތެރޭ ހަތަރު ކުޅުންތެރިން ނުބައިވެފައި ވަނިކޮށް ފަސްވަނައަށް ނިކުތް 21 އަހަރު ޒުވާން ފުވައްމުލަކަށް ނިސްބަތްވާ ކެޕްޓަން ޒޫނާ ޓީމަށް އާ ހިތްވަރެއް ގެނެސްދިނީ ފުރަތަމަ ބޯޅައިންވެސް ލަޑެއް ހަދައިގެނެވެ. އަދި ހަވަނަ ބޯޅަ4އަށް ޖަހާ އިތުރު ހިތްވަރެއް ޓީމަށް ގެނެސްދިނެވެ. ނަމަވެސް ވަރުގަދަ ލަންކާ ޓީމާއި ދެކޮޅަށް އަލަށް ވާދަވެރި މުބާރާތަކަށް ނިކުތް ޒުވާން ދިވެހި ޓީމަކަށް މާއެދޭ ކުޅުމެއް ދެއްކޭ ގޮތެއްނުވިއެވެ. ޒޫނާ އާއިއެކު ކުޅެމުން ދިޔަ ސުމައްޔާ ނުބައިވުމުން ދިވެހި ޓީމުން ނިކުތް ހަފުސާ5ލަޑު ހެދިއިރު ޒޫނާ ނުބައިވުމުން ނިކުތް އީޝާލް4ހެދިއެވެ. އެއަށްފަހު ނިކުތް ކުޅުންތެރިންގެ ތެރެއިން މާހާ2ލަޑު އަދި ޝައްމާ 1 ލަޑުހެދިއެވެ.\nމިމުބާރާތުގެ ރާއްޖެ ކުޅޭ ގްރޫޕް ސްޓޭޖުގެ ފަހު މެޗުގައި މާދަމާ ދިވެހި ޓީމު ނިކުންނާނީ ބަންގާޅާއި ދެކޮޅަށެވެ.


SunOnline: Covid in dhasvi filaavalheh neiy: Mayor\nކޮވިޑުން ދަސްވި ފިލާވަޅެއް ނެތް: މޭޔަރު\nޝަފްނާ ހުސައިން 18 Jun 2020, 17:05\nމޭޔަރު ޝިފާ މުހައްމަދު -- ސަން ފޮޓޯ/ މުޒައްޔިން ނާޒިމް\nކޮވިޑް19 އިން ދިވެހިންނަށް ދަސްވި ފިލާވަޅެއް ފެންނަން ނެތް ކަމަށް ބުނެ، ބައެއް މީހުންގެ އަމަލުތަކަށް މާލެ ސިޓީގެ މޭޔަރު ސިފާ މުހައްމަދު ފާޑުވިދާޅުވެއްޖެ އެވެ.\nމިދިޔަ އޭޕްރީލް މަހުގެ 15 ވަނަ ދުވަހު މާލެއިން ކޮވިޑް19 އަށް ޕޮޒިޓިވް މީހަކު ފެނުމާ ގުޅިގެން މާލެ ސިޓީ އެއްކޮށް ފުރަބަންދުކުރިއެވެ. އަދި ފުރަބަންދުގައި ދޮޅުމަހެއްހާ ދުވަސް ހޭދަކުރުމަށް ފަހު، ބަލި ކޮންމެވެސް ވަރަކަށް ކޮންޓްރޯލް ވެފައިވާތީ، ފުރަބަންދަށް ވަނީ ލުއި ދީފައެވެ.\nއެގޮތުން ކޮންމެ ދުވަހަކު ފަތިހު 5:00އިން ރޭގަނޑު 10:00އަށް ހުއްދައަކާ ނުލައި ބޭރު ތެރޭގައި އުޅެވޭނެ ގޮތް ވަނީ ހަދައިފައެވެ. އެހެން ނަމަވެސް އަދިވެސް ތިން މީހުންނަށް ވުރެ ގިނަ މީހުން އެކުގައި އުޅުން ވަނީ މަނާކޮށްފައެވެ.\nލުއިތަކާ އެކު، އެޗްޕީއޭގެ އިރުޝާދުތަކަށް ނުބަލައި، މާލެ ތެރޭގައި މީހުން ގްރޫޕު ހަދާފައި އުޅޭ މަންޒަރު އަންނަނީ ފެންނަމުންނެވެ.\nއެގޮތަށް މީހުން އެއްވެފައިވާ މަންޒަރު ފެންނަ ފޮޓޯއެއް ޓުވީޓުކުރައްވައި މޭޔަރު ޝިފާ ވަނީ ނުރުހުން ފާޅުކުރައްވައިފައެވެ.\n"ކޮވިޑްގެ ސަބަބުން އަޅުގަނޑުމެންނަށް އެއްވެސް ފިލާވަޅެއް ދަސްވި ކަމަކަށް ފެންނާކަށް ނެތް،" މޭޔަރު ވިދާޅުވިއެވެ.\nލުއިތައް ދިނުމާއެކު، މީހުން މާބޮޑަށް ހަރަކާތްތެރިވެ އުޅޭނަމަ، ބަލިޖެހޭ މީހުންގެ އަދަދު އިތުރުވެ އަލުން ފުރަބަންދަށް ދާންޖެހިދާނެ ކަމަށް ޑޮކްޓަރުން ވަނީ ވިދާޅުވެފައެވެ.\nރޭ ބޭއްވި ނޫސްވެރިންގެ ބައްދަލުވުމުގައި، ޑރ. އިބްރާހިމް އަފްޒަލް ވިދާޅުވީ މިހާރު ކޭސްތަކާ ގުޅުން ނެތް މީހުން ބައްޔަށް ޕޮޒިޓިވްވާ މިންވަރު އިތުރުވަމުން އަންނަ ކަމަށާއި، އެއީ ކޮމިއުނިޓީ ސްޕްރެޑް އިތުރުވުމުގެ އަލާމާތެއް ކަމަށެވެ.\nނަމަވެސް ކޮމިއުނިޓީ ސްޕްރެޑް އިތުރުވާ ކަމަށް ނިންމޭނީ ގުޅުން ނެތް ކޭސްތަކާ އެކު، ބަލި ޖެހޭ މީހުންގެ އަދަދު ވެސް އިތުރުވާނަމަ ކަމަށް ޑޮކްޓަރު ވިދާޅުވިއެވެ. އެހެން ނަމަވެސް ފުރަބަންދަށް ލުއި ދިން ފަހުން، ބަލިޖެހޭ މީހުންގެ އަދަދު އަދި އިތުރެއް ނުވެއެވެ.\nލޮނުޒިޔާރަތް ބަގީޗާ އަންނަ ހަފްތާގައި ނިންމާލަނީ\nފަޅުތެރޭގައި މަސް ކަނޑާ، ވިއްކާ ދޯނިތަކަށް ފިޔަވަޅު އަޅަނީ


Microsoft Windows7ah vure Windows 10 ge maqbool kan ithuruvanee – adduLIVE\nމައިކްރޮސޮފްޓް ވިންޑޯޒް7އަށް ވުރެ ވިންޑޯޒް 10 ގެ މަގުބޫލްކަން އިތުރުވަނީ\nJan 02, 2019, 20:22 މުޙައްމަދު އަދުހަމް\nނިމިދިޔަ 2018 ވަނަ އަހަރަކީ މައިކްރޮސޮފްޓަށް ވަރަށް ކާމިޔާބު އަހަރެކެވެ. އެގޮތުން، އެ ކުންފުނިން މިދިޔަ އަހަރު ނިންމާލީ ދުނިޔޭގެ ހިއްސާގެ ބާޒާރުގައި އެންމެ އަގުހުރި ކުންފުނީގެ ގޮތުގައެވެ. މިއީ ވޭތުވެދިޔަ 15 އަހަރުގެ ތެރޭގައި މައިކްރޮސޮފްޓަށް އެ މަގާމު ލިބުނު ފުރަތަމަ ފަހަރެވެ. މި މަގާމަށް މައިކްރޮސޮފްޓް އައުމުގައި އެ ކުންފުނީގެ ސޮފްޓްވެއާތަކުގެ ދައުރު ބޮޑެވެ.\nނެޓް އެޕްލިކޭޝަންސް އިން މައުލޫމާތުދޭ ގޮތުގައި، ދުނިޔޭގެ ގިނަ ބަޔަކަށް އެންމެ ކަމުދާ އޮޕަރޭޓިން ސިސްޓަމްގެ މަގާމުގައި ކުރީން އޮތް ވިންޑޯޒް7ފަހަތަށް ޖައްސާލުމަށްފަހު ވިންޑޯޒްގެ އެންމެ ފަހުގެ އޮޕަރޭޓިން ސިސްޓަމްކަމަށްވާ ވިންޑޯޒް 10 ވަނީ އެ މަގާމަށް ޖެހިލައިފައެވެ. ނިމިދިޔަ 2018 ވަނަ އަހަރުގެ އޯއެސް މާކެޓް ޝެއާގައި ވިންޑޯޒް 10 އަށް އެއްވަނަ މަގާމު ލިބެނީ 39.22 އިންސައްތަ ހޯދައިގެންނެވެ. ކުރީން އެއްވަނަ މަގާމުގައި އޮތް ވިންޑޯޒް7އަށް ލިބިފައިވަނީ 36.9 އިންސައްތައެވެ. ވިންޑޯޒް 10 އަށް މި މަގާމަށް އައުމަށް ތިން އަހަރާއި ހަ މަސް ދުވަސް ހޭދަވެފައިވާއިރު މީގެއިން ދޭހަކޮށްދެނީ ވިންޑޯޒް7ނެރުނު ފަހުން 10 ވަރަކަށް އަހަރުވީއިރުވެސް އޭގެ މަގްބޫލްކަން އާއްމުންގެ މެދުގައި އިތުރުވެފައިވާ މިންވަރެވެ.\nމީގެކުރީން، މައިކްރޮސޮފްޓުގެ އަމާޒަކަށްވެފައިވަނީ3އަހަރުގެ ތެރޭގައި އެތަކެއް ބިލިއަން ޑިވައިސްގައި އެ ކުންފުނީގެ އެންމެ ފަހުގެ އޮޕަރޭޓިން ސިސްޓަމްކަމަށްވާ ވިންޑޯޒް 10 ބޭނުންކުރުމެވެ. ނަމަވެސް، ވިންޑޯޒް ފޯންގެ އެހީގައި އެ ކުންފުނީގެ އަމާޒަށް މި މުއްދަތުގެ ތެރޭގައި ވާސިލްވެވޭނެކަމަށް ގަބޫލުނުކުރެވޭތީވެ މައިކްރޮސޮފްޓުން ވަނީ ފަހުން އެ މުއްދަތު އިތުރުކޮށްފައެވެ.\nމައިކްރޮސޮފްޓުން ތަފާތު އެކި ޕްލެޓްފޯމްތަކަށް ސަޕޯޓް ކުރާނެ ގޮތަށް ވިންޑޯޒް 10 ޑިޒައިން ކޮށްފައިވާއިރު ދުނިޔޭގައި ގާތްގަނޑަކަށް 700 މިލިއަން ޑިވައިސްގައި މިހާރު އެ ކުންފުނީގެ އެންމެ ފަހުގެ އޯއެސް ދަނީ ބޭނުންކުރަމުންނެވެ. އޭގެތެރޭގައި ޕީސީ، މޮބައިލް ފޯނާއި، ޓެބްލެޓް، ލެޕްޓޮޕް އަދި އެކްސް ބޮކްސް ވެސް ހިމެނެއެވެ. މީގެކުރީން، ވިންޑޯޒް7ބޭނުންކުރަމުން އައި ފަރާތްތަކަށް އެ ފަރާތެއްގެ ސިސްޓަމް އޯއެސް ވިންޑޯސް 10 އަށް ހިލޭ އަޕްގްރޭޑްކުރުމުގެ ފުރުޞަތު މައިކްރޮސޮފްޓުން ހުޅުވާލިނަމަވެސް އަދިވެސް ގިނަ ބަޔަކު ދަނީ ވިންޑޯޒް7ބޭނުންކުރަމުންނެވެ.\nއޯއެސް މާކެޓް ޝެއާގެ ނަތީޖާ ދައްކާގޮތުން ވިންޑޯޒް 10 ގެ މަގްބޫލްކަން މިހާރު ވިންޑޯޒް7އަށް ވުރެ އިތުރުވެފައިވުމަކީ މައިކްރޮސޮފްޓަށް ލިބިފައިވާ ވަރަށް ބޮޑު ކުރިއެރުމެކެވެ. އެހެނީ، 2020 ވަނަ އަހަރުގެ ޖަނަވަރީ މަހުގެ 14 ވަނަ ދުވަހުން ފެށިގެން ވިންޑޯޒް7ބޭނުންކުރުން ހުއްޓާލުމަށް އެ ކުންފުނިން ކަނޑައަޅާފައިވާއިރު އޭގެ އަހަރެއްހާ ދުވަސް ކުރީން މި ފެނުނު ނަތީޖާއަކީ އޭގެ ހެއްކެވެ.\nނަމަވެސް، މައިކްރޮސޮފްޓަށް ދިމާވެފައިވާ އެންމެ ބޮޑު ގޮންޖެހުމަކީ މިހާރުވެސް ގިނަ ވިޔަފާރީގައި އަދިވެސް ވިންޑޯޒް7ބޭނުންކުރަމުންދިއުމާއެކު އެ ދޫކޮށްލުމަށްފަހު ވިންޑޯޒް 10 އަށް ބަދަލުވުމެވެ. މީގެކުރީން، ވިންޑޯޒް އެކްސްޕީ އިން ވިންޑޯޒް7އަށް އަޕްގްރޭޑް ކުރުވުމުގައިވެސް މައިކްރޮސޮފްޓަށް ވަނީ އުނދަގޫތަކާއި ކުރިމަތިލާންޖެހިފައެވެ. އެކަމުން އަރައިގަތުމަށް އެ ކުންފުނިން ވަނީ މީގެ7ވަރަކަށް އަހަރު ކުރީން ރިޕޯޓެއް ނެރެފައެވެ. އެގޮތުން، އެ ރިޕޯޓްގައި ވަނީ ވިޔަފާރީގައި ވިންޑޯޒް އެކްސްޕީގެ ބަދަލުގައި ވިންޑޯޒް7ބޭނުންކުރުމަކީ އެތައް ތަނަކުން ހަރަދުތައް ކުޑަވާ ކަމަށް ބަޔާންކޮށްފައެވެ.


ދިވެހި ޒުވާން ފުޑް ބްލޮގަރ ދީމާ – Dhuvas Online\nއައިމިނަތު ދީމާއަކީ މިހާރު އިންސްޓަގްރާމްގައި އެންމެ ފާހަގަކޮށްލެވޭ ފޮޓޯތައް ލަމުން އަންނަ ޒުވާނެކެވެ. ދީމާ ލަމުންދާ ކާއެއްޗެހީގެ ފޮތޯތައް ފެނި ކޮންމެ މީހަކުވެސް ރަހަ ބަލައިލާ އަޖުމަ އިންސާފުކޮށްލަން ބޭނުންވާހާ ތަފާތު އަދި ފުރިހަމައެވެ.\n25 އަހަރުގެ މި ޒުވާނާ އަކީ ފުޑް ބޮލޮގަރ އެކެވެ. ރާއްޖޭގައި ފުޑް ބްލޮގަރުން މަދު ނަމަވެސް ދީމާއަށް ލިބޭ ސަމާލުކަން ވަކި ކުޑައެއް ނޫނެވެ. ދީމާގެ އިންސްޓަރގްރާމްގައި ހުންނަނީ ހަމައެކަނި ދީމާ ތައްޔާރު ކުރާ ކާ ތަކެއްޗެއް ނޫނެވެ. ރެސްޓޯރަންޓް ތަކަށް ގޮސް ނަގާފައިވާ ބައެއް ފޮތޯތައް ވެސް ފެނެއެވެ.\nOreo Churros With Oreo Cream dip and Chocolate Ganache dip Tag an Oreo lover 😁 (I forgot to dust some cinnamon sugar on them but it was good as it is 🤫) Those who like to try here's the recipe 💁♀ you'll need ×××××××××××××××××××××××× 1 pack of Oreo (I think 10 to 12 pcs ) Keep the biscuits and cream separate 1 cup water 1/3 cup flour3Tbsp butter 1 tbsp vegetable oil 1 tbsp sugar 1/2 tsp salt 1 tsp vanilla extract2eggs 1/2 cup whipping cream ×××××××××××××××××××××××× For coating (totally optional) 1/2 cup granulated sugar 1/2 tsp cinnamon powder ×××××××××××××××××××××××× First bring toaboil the following ingredients butter, water, sugar , vanilla, oil and salt then add finely grinded oreo biscuits and flour , keep the dough on heat for2minutes and take it out , let it coolabit and add2eggs after carefully mixing the egg transfer it toapippin bag withastar tip and pipe on medium heated oil until the churros feels little harder ×××××××××××××××××××××××××× For the dip add 1/4 cup whipping cream to the oreo cream and microwave for 1 minutes For the chocolate dip microwave 1/4 cup chocolate and 1/4 cup whipping cream ××××××××××××××××××××××××××× Note : it will beabit difficult to determine if the churros are done cause they are darker in colour 😑 Go with your gut instinct 😉 . . . . #oreo #oreolover #oreoaddict #oreochurros #churros #homemade #delicious #desserts #sweets #foody #foodie #foodblogger #fooddivaMv #foodphotography #cake #chocolateganache #chocolate #oreodip #whitechocolate #instafood\nA post shared by Food Diva (@dhee.ma) on Jul 31, 2020 at 10:55pm PDT\nދިމާ ބުނީ، މީގެ އަހަރެއްހާ ދުވަސް ކުރިން މިކަން ފެށީ ވަކި ވިޔަފާރިއެއް ފެށުމުގެ ނިޔަތުގައި ނޫން ކަމަށެވެ. މިއީ އަބަދުވެސް އޭނާ ކުރާ ހިތުން ކުރާ ގޭގައި ކައްކާ ތަކެތި ފޮޓޯ ހިއްސާ ކުރުމުގެ ގޮތުން ފެށި ކަމެއް ކަމުގައެވެ. ދީމާ ބުނީ، ކުރިން ރެސްޓޯރަންޓްތަކަށް ގޮސް ފޮޓޯ ހިއްސާކުރި ނަމަވެސް މިހާރު މުޅިންހެން ފެނިގެންދާނީ އަމިއްލައަށް ކައްކާފައި ހުންނަ ތަކެތީގެ ފޮޓޯ ކަމަށެވެ.\n” އަސްލު ބޮޑަށް އަމިއްލައަށް ކައްކަން ފެށުނީ ލޮކްޑައުން ފެށުނު ހިސާބުން. އެންމެ ފުރަތަމަ ފެއްޓީ އެންމެ ސިމްޕަލް އިންގްރީޑިއަންޓްސް ބޭނުން ކޮށްގެން އެއްޗިހި ހެދޭތޯ. ދެން ބެލީ އެންމެ ގިނައިން ޓްރެންޑްވެ އާންމުންގެ ތެރޭގައި މަގްބޫލްވާ އެއްޗެއް ހެދޭތޯ. ދެން މިއީ އަސްލު ކުރިއަށް ދާން ފެށި ހިސާބަކީ.” އޭނާ ބުންޏެވެ.\nދީމާ ބުނީ އޭނާގެ އެންމެ ބޮޑު އިންސްޕިރޭޝަން އަކީ މަންމަ ކަމަށެވެ. މަންމަ އަކީ މީރުކޮށް ކައްކާ މީހެއް ކަމަށް ބުނަމުން ދީމާ ބުނީ އޭނާއަށްވެސް މީރުކޮށް ކައްކަން ދަސްވީ މަންމަގެ ސަބަބުން ކަމަށެވެ. މަންމަ އަކީ އަބަދުވެސް ތަފާތު ކާއެއްޗެހި ތައްޔާރު ކުރަން ދަންނަ މީހެއްކަންވެސް ދީމާ ފާހަގަކުރިއެވެ.\nދީމާ ބުނީ، މުސްތަގްމަލްގައި ވިޔަފާރިއެއް ފަށާ ހިޔާލެއް އަދި ނެތް ކަމަށާއި، ބޭނުންވަނީ ބްލޮގަރ އެއް ގޮތުގައި ކުރިއަށް ދާން ކަމަށެވެ.\n” ވަރަށް ގިނަ މީހުން ކާއެއްޗެހި ބޭނުންވެގެން މެސެޖް ކުރޭ. ވަރަށް ރިކުއެސްޓް އާދޭ، އެކަމް އަދި ނެތް ވިޔާފާރިއެއް ގޮތަށް މިކަން ހުރާ ހިޔާލެއް. ބްލޮގާރ އެއް ގޮތުގައި ކުރިއަށް ދާން ބޭނުންވަނީ.” ދީމާ ބުނެޏެވެ.\nދީމާ ބުނީ، އާއިލާގެ ފަރާތުން ވަރަށް ބޮޑު އެއްބާރުލުމެއް މިކަމަށް ލިބޭ ކަމަށެވެ. އަދި ރައްޓެހިންގެ ތަރުހީބު ލިބޭކަންވެސް ދީމާ ވަނީ ފާހަގަ ކޮށްފައެވެ.\n” ފްރެންޑްސްވެސް ތިބެނީ އަބަދު ދީމާ ކައްކާ އެޗިހި ރަހަ ބަލާލަން ނުލިބިފަ. ވަރަށް ސަޕޯޓިވް.” ދީމާ ބުންޏެވެ.\nއިންސްޓަގްރާމްގައި ހަތް ހާހާ ގާތްކުރާ އަދަދަކަށް ފޮލޯވަރުން ތިބޭ އިރު ދީމާ އަންނަނީ އޭނާ ކައްކާ ކާތަކެތި އޭނާގެ ފޮލޯވަރުންނަށް ރަހަބަލާލެވޭނެ ފުރުސަތުވެސް ފަހިކޮށްދެމުންނެވެ. އެގޮތުން ކޮންމެ މަހަކު އެއްފަހަރު ކަހަލަ ގޮތަކަށް ގިވް އަވޭއެއް ދީމާ ކުރިއަށް ގެންދެއެވެ.\nދީމާ ބުނީ، އޭނާގެ ފޮޓޯތަކަކީވެސް ވަރަށް އާދައިގެ ގޮތަކަށް ނަގާ ފޮޓޯތަކެއް ކަމަށެވެ.\n” ފޮޓޯތައް ނަގަނީ ހަމަ ވަރަށް ސިމްޕަލްކޮށް. ވިންޑޯ ކައިރީ ބައިންދާލައިފަ ފޯނުން ނަގަނީ.” ދީމާ ބުންޏެވެ.\nދީމާއަކީ ވިސްނުމުގެ ގޮތުންވެސް އިންސްޓަގްރާމްގައި ވިޔަފާރިއަށް ކާތަކެތި ވިއްކާ ޒުވާނުންނާއި ތަފާތު ފަރާތެކެވެ.\n” އިންސްޓަގްރާމްގައި ކާތަކެތި ވިއްކާ މީހުން ފެނުމުން ވިއްކަން ހިތަކަށް ނާރާ. އެކަހަލަ މީހުން ފެނުނީމަ ހިތަށް އަރަނީ، އަސްލު ދެން ޕްރައިސަސް ފުދޭ ވަރަކަށް ހައިކޮށް އުޅެނީ އެއްޗިހީގެ. ދެން އެހެންވެ މހާރު ހަމަ މައިންޑަށް އަންނަނީ އެކަހަލަ ޓްރެންޑްވާ އެއްޗެއް ވިއްޔާ ތައްޔާރުކޮށްލައިފަ އެހެން މީހުންނަށް ރެސިޕީ ދެވޭ ކަހަލަ ގޮތެއް ހެދުން.” ދީމާ ބުންޏެވެ.\nބޮޑު އަގުގައި ގަތުމުގެ ބަދަލުގައި ގޭގައި ތިބެގެން މީރު ކާ ތަކެތި ތައްޔާރު ކޮށްލެވޭގެ މަގު އެންމެންނަށް ފަހިކޮށްދިނުމަކީ ދީމާގެ މަގްސަދެކެވެ.\nދީމާ ބުނީ މިކަމަށް ޝައުގު ހުރެއްޖެ ނަމަ، ކޮންމެ މީހަކަށްވެސް މީރުކޮށް ކެއްކިދާނެ ކަމަށް ދީމާ ވަނީ ބުނެފައެވެ. އޭނާގެ ރެސިޕީތައް ހުންނާނީ ވަރަށް އާދައިގެ، ނަގައިގަންނަން ފަސޭހަ ގޮތަކަށް ކަމަށެވެ.\nދީމާ ބުނީ އޭނާގެ މަސައްކަތަށް މެދު ކެނޑުމެއް ނާންނާނެ ކަމަށާއި، ކޮންމެ ދެދުވަހުން އެއްދުވަހު މީރު ކާއެއްޗެއް ތައްޔާރުކޮށް ފޮލޯވަރުންނަށް ހިއްސާ ކުރަމުން އަންނަ ކަމަށެވެ.\nދީމާ ބުނީ، ކެއްކުމުގެ ދާއިރާއިން ކުރިއަށްދާން ފުރުސަތެއް ލިބިއްޖެ ނަމަ އުފަލާއެކު ބަލައިގަންނާނެ ކަމަށެވެ.\nދީމާ ބުނީ އޭނާ އަކީ ރެސްޓޯރެންޓްތަކުން ކައްކާ ކާތަކެއްޗަށް ރިވިއުވެސް ދޭ ފަރާތެއް ކަމަށެވެ.\n“އަމިއްލައަށް ކެއްކުމުގެ އިތުރަށް ހުންނާނެ ރެސްޓޯރެންޓްސްތަކުން ރިކުއެސްޓް ކޮށްގެން ގޮއްސަ ޓޭސްޓް ކޮށްފަ ރިވިއު ކޮށްފަ. އަދި އެމީހުން ދީމާއަށް ޕޭވެސް ކުރޭ.” އޭނާ ބުންޏެވެ.\nރާއްޖޭގައި މިކަމުން ރަނގަޅު އާމްދަނީ އެއް މިކަން ކުރާ ފަރާތްތަކަށް ނުލިބުނު ނަމަވެސް ބޭރު ގައުމު ތަކުގައި މިއީ ވަރަށް ޑިމާންޑް އޮތް ދާއިރާއެކެވެ. ކާތަކެތި ތަހަ ބެލުމާއި ރިވިއު ދިނުމަކީ ރެސްޓޯރެންޓް ތަކުން ތައްޔާރުކުރާ ކާ ތަކެތީގެ ރަހަ ފުރިހަމަކުރަން ލިބޭ ފުރުސަތެކެވެ. ރާއްޖޭގައި މަދުން މިކަން ކުރާ މީހުން އެނގުނު ނަމަވެސް ދީމާއަކީ އެންމެންވެސް ދަންނަ މޫނެކެވެ.\nދީމާ ބުނީ ބުނެގެން މިހާތަކަށް ފަސް ވަރަކަށް ރެސްޓޯރަންޓަށް ރިވިއު ދީފައި ވާނެ ކަމަށެވެ.\nއާޓިކަލް ލިޔެފަ ޑަބަލް ޗެކް ވެސް ކޮށްނުލާ ލާފަ ތިއޮތީ. އެއްފަހަރު ދީމާ އަނެއް ފަހަރު ދީނާ


ކިޔަމަންތެރި މާތްވެގެންވާ މަލާއިކަތުންނާއެކުގައިވާން ބޭނުން ހެއްޔެވެ؟\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 23 ސިކުންތު\nނަބިއްޔާ صلى الله عليه وسلم ޙަދީޘްކުރެއްވިއެވެ.\n«مَثَلُ الَّذِي يَقْرَأُ القُرْآنَ، وَهُوَ حَافِظٌ لَهُ مَعَ السَّفَرَةِ الكِرَامِ البَرَرَةِ، وَمَثَلُ الَّذِي يَقْرَأُ، وَهُوَ يَتَعَاهَدُهُ، وَهُوَ عَلَيْهِ شَدِيدٌ فَلَهُ أَجْرَانِ» [رواه البخاري]\nމާނައީ: "ޤުރްއާން ހިތުދަސް ޙާލު ރިވެތިކޮށް ތަރުތީލުކޮށް ކިޔަވާމީހާވާނީ ކިޔަމަންތެރި މާތްވެގެންވާ މަލާއިކަތުންނާއެކުގައެވެ. އަދި ދަތިއުނދަގުލާއެކު ހަނދާންނެތިދާނެތީ ތަކުރާރުކޮށް އެ ކިޔަވާ މީހާއަށް، ދެދަރުމަވެއެވެ." [ރިވާކުރެއްވީ އިމާމް ބުޚާރީ رحمه الله]\nބައެއް މުޖުތަމައުތަކުގައި ކީރިތި ޤުރްއާން ހިތުދަސް ޙާފިޡުންގެ އަގު ވަޒަންކުރާކަމަށް ބުނެވޭކަށް ނެތެވެ. ނަމަވެސް ޙަދީޘްފުޅުން އެނގިގެން މިދަނީ ﷲ ތަޢާލާގެ ޙަޟްރަތުގައި ޙާފިޡުންނަށް ހުރި މަތިވެރި ދަރަޖައެވެ.\nތިމާއަށް ޙާފިޡަކަށް ވާން ކުރަންޖެހޭ މަސައްކަތްނުކުރެވޭނަމަ އެހެން މީހަކަށް އުނގަންނައިދޭން މަސައްކަތްކުރާށެވެ! އަދި އެކަމުގެ ޘަވާބާއި ދަރުމައަށް އެދޭށެވެ!\nހަމައެއާއިއެކު "ދަތިއުނދަގުލާއެކު ހަނދާންނެތިދާނެތީ ތަކުރާރުކޮށް އެ ކިޔަވާ މީހާއަށް، ދެދަރުމަ" ހުރިކަންވެސް ޙަދީޘްފުޅުން އެނގިގެންދެއެވެ. ވީމާ ކިތަންމެ ދަތިޙާލުގައިނަމަވެސް ކިޔަވަން މަސައްކަތްކުރާށެވެ. މަގުފަހިކުރައްވަވައި ދެއްވަވާނެތެވެ! އިން ޝާ ﷲ\nއުހުދު ފަރުބަދަވަރުގެ6ފަރުބަދައިގެ ޘަވާބު ލިބުމަށް މިރޭގެ ފަތިސްނަމާދަށްފަހު ރަނުގެ ފުރުޞަތެއް- ދޫކޮށްލަން ހެޔޮނުވާނެ!\nތިބާއަށްޓަކައި ސުވަރުގޭގެ 8 ދޮރުކޮޅު ހުޅުވާލައްވަވައި ބޭނުން ދޮރަކުން ވަނުމުގެ ފުރުޞަތު ދެއްވަވާ ދުޢާ\nލައިލަތުލްޤަދްރިވިލޭރޭ ޖިބްރީލްގެފާނު ތިބާއަށް ސަލާމް ވިދާޅުވާނެ މީހަކަށްވާށެވެ! ތިބާގެ ގެއަށް މަލާއިކަތުން ވަޑައިގަތުމަށް މިގޮތަށް ޢަމަލުކުރާށެވެ!\nމި ޢަމަލުކުރުމުން ތިބާ ދުނިޔެއާ އާޚިރަތުން އެދޭ ހުރިހާކަމެއް ފުއްދަވައިދެއްވަވާނެ! އިން ޝާ ﷲ: ޝައިޚް އަބޫބަކުރު ޒައުދު\nއެދޭ ހުރިހާ ކަންކަން ޙާޞިލުކުރެވޭނެ އަދި އެއްވެސް މީހަކަށް ތިބާއަށް ކިތަންމެ ކުޑަނަމަވެސް ގެއްލުމެއް ނުދެވޭނެ މީހަކު ކަމުގައިވެވިދާނެ މަގު- ޙަދީޘުން\nޖަމާކުރަން ހިތަށް އެރުވުމުން ބޭންކުން ޖަމާކޮށްދޭ ބޭންކެއް އެބަހުރިކަން އެނގޭތަ؟ އެބޭންކު ނޫން ބޭންކަކާ އެއްވެސް މުޢާމަލާތެއް ކުރާނަންތަ؟\n5 މެއި 2021


ރައްޔިތުން ބިރު ނުގަނެ ކުރިޔަށް ނުކުންނަވާ! މާ ގިނަ ދުވަހެއް ނެތް! – Adhaalath Party\nރައްޔިތުން ބިރު ނުގަނެ ކުރިޔަށް ނުކުންނަވާ! މާ ގިނަ ދުވަހެއް ނެތް!\nރ.ދުވާފަރުގައި ހުކުރު ދުވަހު ބޭއްވި ޖަލްސާގައި އަދާލަތު ޕާޓީގެ މެންބަރު ރ.ކިނޮޅަހު ކައުންސިލްގެ ރައީސް އަޙްމަދު ޙުސައިން ވާހަކަ ފުޅު ދައްކަވަނީ. ފޮޓޯ: ކޯލިޝަން\nގުޅިފައިވާ ސިޔާސީ ޕާޓީތަކުން ރޭގައި ދުވާފަރުގައި ބޭއްވި ޖަލްސާގައި ވާހަކަ ދައްކަވަމުން ރ.ކިނޮޅަހު ކައުންސިލްގެ ރައީސް އަހްމަދު ހުސެން ވިދާޅުވީ ބިރު ފަހަނައަޅާ ކުރިޔަށް ނުކުތުމަށެވެ. މިވަގުތު ރައްޔިތުންގެ ވަޒީފާ ގެއްލިއްޖެނަމަ ގޭގައި މަޑުކޮށްލަން އޮތީ ވަރަށް މަދު ދުވަސްކޮޅެއް ކަމަށެވެ. އަދި މިފަހަރަކީ ރައްޔިތުންގެ އިހުސާސްތައް ދަންނަ، ރައްޔިތުންދެކެ ލޯބިވާ، އިންސާނިއްޔަތުކަން ހުރި، އަދި ޖަޒީރާ ރާއްޖެއެއް ހޯއްދަވާދެއްވާނެ ގުޅިފައިވާ ސިޔާސީ ޕާޓީތަކުގެ ކެނޑިޑޭޓު އިބްރާހީމް މުހައްމަދު ސޯލިހް (އިބޫ) ނުކުންނަވާ ފަހަރު ކަމަށެވެ. މިއަދުގެ ސަރުކާރުގެ ސަބަބުން ރައްޔިތުންނަށް ތަރައްގީ ސިފަވެފައޮތީ ވައްކަމުގެ ގޮތުގައި ކަމަށް އެމަނިކުފާނު ވިދާޅުވިއެވެ.\nއަދާލަތު ޕާޓީއަށް ނިސްބަތްވެވަޑައިގަންނަވާ އަހުމަދު ހުސެން އިތުރަށް ވިދާޅުވީ ރައީސް ޔާމީން ވަނީ އަނިޔާވެރިކަން ހައްދުންނައަޅާ ގޮސްފައި ކަމަށެވެ. އަދާލަތު ޕާޓީގެ ރައީސް އިމްރާން ޢަބްދު ﷲ އާއި ގާސިމް އިބްރާހިމް އަދި ކުރީގެ ރައީސް މުހައްމަދު ނަޝީދު މި ސަރުކާރުން ހިނގަމުންދާ ޖަރީމާތަކުގެ ވާހަކަ ފާހަގަކުރެއްވުމުން ޖަރީމާތައް ހުއްޓުމުގެ ބަދަލުގައި އެކަންކަން ކުރިޔަށްގެންދިޔުމުގެ ގޮތުން އެބޭފުޅުން ޖަލަށްލީކަންވެސް އަހުމަދު ފާހަގަ ކުރެއްވިއެވެ.\nމީގެ އިތުރުން އަދާލަތު ޕާޓީގެ އަގު ވައްޓާލުމަށްޓަކާއި މަސައްކަތް ކުރާ ފަރާތްތައް ތިބިކަމާއި، އެހެންނަމަވެސް އަދާލަތަކީ ވަކި މީހަކު ބުނާ ގޮތަށް ހިނގާ ޕާޓީއެއް ނޫން ކަމަށް އަހުމަދު ވިދާޅުވިއެވެ. އަދާލަތު ޕާޓީއާއި ގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބޫ، އިސްލާމްދީން ހިމާޔަތްކުރައްވާނެކަމުގެ ޔަގީންކަމާއި އިތުބާރު އެބައޮތް ކަމަށްވެސް ވިދާޅުވިއެވެ. މި އަނިޔާވެރި5އަހަރުގެ ތެރެއިން ނިސްބަތުން އެންމެ ބޮޑު އަނިޔާއެއް ލިބިފައިވާ ރަށަކަށް ރ. ކިނޮޅަސް ވާނޭކަމާއި ރަށުގެ 98% ވޯޓު އިބޫއަށް ލިބޭނެކަމުގެ ޔަގީންކަން އެމަނިކުފާނު ދެއްވިއެވެ.


ހަނދުފަޅި ބިބީ - ވިކިޕީޑިއާ\nހަނދުފަޅި ބިބީ(ސައިންޓިފިކް ނަން: Chaetodon lunula)ނުވަތަ (އިނގިރޭސި ބަހުން: raccoon butterflyfish) އަކީ ރާއްޖޭގެ ފަރުފަޅުގެ ބޭރުގައި ދިރިއުޅޭ ވަރަށް ރީތި މަހެކެވެ. ދިވެހިންގެ ތެރޭގައި މިމަހަށްކިޔާ ވަކި ޚާއްޞަ ނަމެއް ނެތުމާއެކު މަހަށްކިޔާ ސައިންޓިފިކް ނަމާ ގުޅޭ ގޮތުން، އަދި މަހުގެ ބޮލުގެ މަތިން ފެށިގެން ކަރުތާފަތުގެ މެދާއި ހަމައަށް ހުދުކުލައިގައި ހަނދުފަޅި ބުރަށް ހުންނަ ފުޅާ ރޮގަށް ނިސްބަތްކޮށް މިމަހަށް ހަނދުފަޅި ބިބީ ކިޔާފައިވަނީ އެވެ.\nހަނދުފަޅި ބިބީ އަކީ ދިވެހިން އާންމުކޮށް ކެއުމަށް ބޭނުންކޮށް އުޅޭ މަހެއް ނޫނަސް، ދިރޭމަސް ބޭރުކުރާ ފަރާތްތަކުން ވަރަށް ޝައުގުވެރިކަމާއެކު ހިފާއުޅޭ މަހެކެވެ. މިއީ އެކަހެރިކޮށްނާއި، ޖޯޑްޖޯޑަށް، އަދި ކުދި އައިން ހަދައިގެން ބައެއް ފަހަރު އުޅޭ މަހެކެވެ. އާންމުގޮތެއްގައި މިމަސް އުޅެނީ3ފޫޓާއި، 16 ފޫޓާއި ދެމެދުގެ ފުންމިނުގައެވެ.\nމަހުގެ ބުރަކަށިމަތީ ކޮތަރިބައިގައި 11 އާއި 13 އާއި ދެމެދުގެ އަދަދަކަށް ހަރުކަށި، އަދި 22 އާއި 25 އާއި ދެމެދުގެ އަދަަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރު3ކަށި، އަދި 17 އާއި 19 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ކަންފަތުގައި 15 ނުވަތަ 16 މަޑުކަށި ހުރެއެވެ.\nމަހުގައި ހުންނަނީ ރީނދޫ ކުލައިގައެވެ. މަހުގެ ލޮލުގެ ހުރަހަށް ވަރަށް ފަލަ ކަޅުކުލައިގެ ރޮނގެއް ހުރެއެވެ. މިރޮނގުގެ ފަހަތުގައި ހަނދުފަޅި ބުރަށް ހުންނަ ފުޅާ ހުދުކުލައިގެ ރޮނގެއް ހުރެއެވެ. އަދި މިހަނދުފަޅީގެ ފަހަތުން މަހުގެ މައްޗަށް ވާގޮތަށް ކަޅުކުލައިގެ ފުޅާ ރޮނގެއް ހުރެއެވެ. މަހުގެ ނިގޫފަތުގެ ބުޑުދޮށް ހުންނަނީ ކަޅުކުލައިގައެވެ.


Anbin ge hahguthah rahkaatheri kurumuge mathiriverikan!\nއަނބީންގެ ހައްގުތައް ރައްކާތެރިކުރުމުގެ މަތިވެރިކަން!\n08 މޭ 2020 - 16:22:52\nކައިވެންޏަކީ ވަރަށް މަތިވެރި އަހުދެކެވެ. ކައިވެނީގެ މަތިވެރި ގުޅުން ފަށާނެގޮތާއި ބާއްޖަވެރިކުރާނެ ގޮތް ގުރްއާނާއި ސުންނަތުން އެނގެން އެބައޮތެވެ. އެކަމަކު، މިގޮތަށް މިކަން އޮތަސް ކައިވެންޏަކަށް ފަހު ދިރިއުޅުމުގައި މާބޮޑަށް ބިޒީވެ އެކަކު އަނެކަކަށް ވަގުތު ނުދެވުމުގެ ނަތީޖާއަކީ ކައިވެނީގައި މައްސަލަތައް ފެންމަތިވުމެވެ. އެކަކު އަނެކަކު ދެކެ ފޫހިވުމާއި އެކަކު އަނެކަކުގެ ހައްގުތައް ވެސް އެކަށީގެންވާ ގޮތެއްގައި އަދާ ނުކުރެވޭ މަންޒަރު ފެނިގެންދެ އެވެ.\nއަޅުގަނޑުމެންގެ މުޖުތަމައު ތެރޭގައި މިހާރަކަށް އައިސް ކައިވެނީގެ ގުޅުން އެކަށީގެންވާ ގޮތެއްގައި ދެމެހެއްޓިގެންދާ މަންޒަރު ފެނިގެން ނުދާއިރު މިކަމުގެ ސަބަބުން އިންތިހާއަަށް ވަރި ގިނަވެ އެވެ. ދަރިން ބިކަވެ ހާލުގައި ޖެހޭ މިންވަރު އިތުރެވެ.\nރަނގަޅު ޒަވާޖީ ހަޔާތެއް ފެށުމަށްޓަކައި އެކަކު އަނަކަކަށް ކުރާ އިހުތިރާމާ ގަދަރު އިތުކުރަން ޖެހެ އެވެ. މައްސަލައެއް ޖެހޭއިރަށް ވަރިއާ ހިސާބަށް ދިއުމުގެ ކުރިން އެކަމެއްގައި ވާހަކަ ދައްކައިގެން ހައްލުކުރުމަށް މަސައްކަތް ކުރަން ޖެހެ އެވެ.\nކައިވެންޏަކީ ދިރިއުޅުމަށް އެޅޭ އެންމެ މުހިއްމު ބިންގާ ކަމުން މި ބިންގާ ސީދާކޮށް އެޅުމަކީ މުހިއްމު ކަމެކެވެ. ކައިވެންޏެއްގެ ބޭނުމަކީ އާއިލާއެއް އުފައްދާ ހެޔޮލަފާ ދަރިންތަކެއް ތަރުބިއްޔަތު ކުރުމާއެކު ދެމަފިރިން އެކަކު އަނެކެއްގެ ޒިންމާތަކަށް ރައްކާތެރިވެ އުފާވެރި ހަމަޖެހޭ އާއިލާއެއް އުފެއްދުމެވެ. އިންސާނީ ދަރިފަސްކޮޅު ހެޔޮގޮތުގައި އިތުރުވެ ދެމިއޮންނާނެ ހަމައެކަނި މަގަކީ ކައިވެނީގެ މަގެކެވެ.\nކައިވެންޏެއް ދެމި އޮންނާނީ ފިރިމީހާ އާއި އަނބިމީހާ ވެސް ދެމީހުންގެ ބޮލުގައި އެޅިފައިވާ ޒިންމާތައް ފުރިހަމައަށް އަދާކޮށްގެންނެވެ. ފިރިމީހާއަށް ކިޔަމަންތެރިވުމަކީ އަނބިމީހާގެ މައްޗަށް އޮތް ވާޖިބެކެވެ. އަދި އަނބިމީހާގެ ހައްގުތައް ރައްކާތެރިކޮށް ލޯތްބާއި އަޅާލުން ދިނުމަކީ ފިރިމީހާގެ މައްޗަށް ވެސް އޮތް ވާޖިބެކެވެ. ދިރިއުޅުން ބާއްޖެވެރި ކުރެވޭނީ ދެމީހުންގެ ހައްޤުތައް ވެސް ފުރިހަމައަށް އެކަކު އަނެކަކަށް އަދާކޮށް އިހްތިރާމްކޮށް އަޅާލައިގެންނެވެ.\nއަންހެންނުން ބެލެހެއްޓުމުގެ ޒިންމާއާއި އެކަނބަލުންނަށް ހަރަދުބަރަދު ދިނުމުގެ ޒިންމާ ފިރިހެނުންނާ ހަވާލުކުރައްވައި ﷲ ވަހީކުރައްވާފައިވެ އެވެ. ((الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّهُ بَعْضَهُمْ عَلَى بَعْضٍ وَبِمَا أَنفَقُوا مِنْ أَمْوَالِهِمْ)) النساء: ٣٤ މާނައީ: “ފިރިހެނުންނަކީ، އަންހެނުންގެ މައްޗަށް ރައްކާތެރިވެ ބެލެހެއްޓުމުގައި قائم ވެގެންތިބޭ ބަޔެކެވެ. (އެއީ) އެބައިމީހުންގެ އެއްބަޔެއްގެ މައްޗަށް އަނެއް ބަޔަކު ﷲ މާތްކުރައްވައި، އިތުރުކުރައްވާފައިވާ ކަމަށްޓަކަ އެވެ. އަދި، އެބައިމީހުންގެ މުދަލުން ހޭދަކޮށްފައިވާ ކަމަށްޓަކަ އެވެ،”\nމާތްﷲ ސުބުޙާނަހޫ ވަތައާލާ ވަހީކުރެއްވި އިތުރު ބަސްފުޅެއްގެ މާނައިގައިވެ އެވެ. “ތިޔަބައިމީހުންނަށްޓަކައި ހަމަތިޔަބައިމީހުންގެ ނަފްސުތަކުން އަނބިން ހެއްދެވިކަމީ، އެއިލާހުގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމަށްޓަކައެވެ. އަދި އެއިލާހު ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ.” އަދިވެސް ވަހީކުރައްވާފައިވެ އެވެ. ((هُوَ الَّذِي خَلَقَكُمْ مِنْ نَفْسٍ وَاحِدَةٍ وَجَعَلَ مِنْهَا زَوْجَهَا لِيَسْكُنَ إِلَيْهَا)) الأعراف: ١٨٩ މާނައީ: “އެއިލާހީ، އެންމެ ނަފްސަކުން ތިޔަބައިމީހުން ހެއްދެވި އިލާހެވެ. އަދި އެ ނަފްސުން، އެ ނަފްސުގެ އަނބި ހެއްދެވިއެވެ. (އެއީ) އެކަނބުލޭގެ ގާތަށްގޮސް، ހިތްހަމަޖެހުމާއި ހަމަހިމޭންކަން ލިބިގަތުމަށެވެ،”\nކައިވެނިކުރުމަށް އިސްލާމްދީން ބާރު އަޅާއިރު އެކަކު އަނެކަކުގެ ހައްގުތައް ރައްކާތެރިކޮށްދިނުމުގައި ދެމިތިބެންޖެހެ އެވެ. މިއީ ބަރަކާތްތެރި ރަމަޟާން މަސް ނަމަވެސް މިމަހުގެގައި ވެސް މި ގުޅުން އިތުރަށް ވަރުގަދަ ކުރުމަށް މަސައްކަތް ކުރަން ޖެެހެ އެވެ.\nމަޝްހޫރު ދީނީ އިލްމުވެރިޔާ މުފްތީ މެންކް ވިދާޅުވާ ގޮތުގައި ގުރުއާން ކިޔެވުމާއި ޒިކުރު ކުރުމުގެ އިތުރުން ޒަކާތް ދިނުމާއި ނުބައި ފާފަތަކުން ދުރުވުމުގެ އިތުރުން މި މާތް މަސްއަރުގައި ވެސް ރޭގަނޑު އަނބިންނާއެކު ވަގުތު ހޭދަކުރުމަކީ އަޅުކަމުގެ ބައެއް ކަމަށެވެ.\nއަނބީންނަށް ހެޔޮކޮށް ހިތުމާބެހޭގޮތުން، ކީރިތި ގުރްއާނުގައި މާތްﷲ ވަޙީކުރައްވާފައިވާ ބަސްފުޅެއްގެ މާނައިގައިވަނީ “އަދި ހެޔޮގޮތުގައި އެކަނބަލުންނާއެކު އުޅޭށެވެ!” (ނިސާއު ސޫރަތުގެ 19 ވަނަ އާޔަތުގެ މާނަ) މި ބަސްފުޅުން ވެސް ދޭހަވަނީ، އަނބީންގެ ހައްގުތައް އަދާކޮށްދީ ހެޔޮގޮތުގައި ދިރިއުޅުމުގެ މުހިންމު ކަމެވެ.\nމިހެންކަމުން އަހަރެމެން އެންމެނަކީ ވެސް އެކަކު އަނެކަކަށް އިހުތިރާމުކޮށް އެކަކު އަނެކަކުގެ ހައްގުތައް ރައްކާތެރިކުރުމަށް ބާރު އަޅައި ބަޔަކަށްވުން ވަރަށް ވެސް މުހިއްމެވެ.\nލަވަކިޔުންތެރިޔާ އައްމަޑޭ ކައިވެނިކޮށްފި


NIC ge memberunge musaara bodu kuran ninmaifi | Mihaaru\nމަޖިލީހުގެ ތިން ވަނަ ދައުރުގެ ފަހު ޖަލްސާ ރޭ ކުރިއަށް ދަނީ. - ފޮޓޯ: މަޖިލިސް\n30 ނޮވެމްބަރ 2017 - 08:01 13 comments\nފުލުހުންނާއި އިމިގްރޭޝަނާއި ކަސްޓަމާއި ކަރެކްޝަނަލް ސާވިސްއާ ގުޅޭ ގޮތުން ހުށަހަޅާ މައްސަލަތައް ބަލަމުން އަންނަ އެންއައިސީގެ މެމްބަރުންގެ މުސާރަ ބޮޑު ކުރަން މަޖިލީހުގެ މި އަހަރުގެ ފަހު ދައުރުގެ ފަހު ޖަލްސާގައި ފާސްވީ ވޯޓުގައި ބައިވެރިވެވަޑައިގެންނެވި 30 މެމްބަރުންގެ އިއްތިފާގުންނެވެ. މި ޖަލްސާގައި އިދިކޮޅު އެއްވެސް މެމްބަރަކު ނެތެވެ.\nއެންއައިސީގެ މެމްބަރުންގެ މުސާރަ ބޮޑުކުރުމަށް މާލިއްޔަތު ކޮމެޓީން ނިންމި ގޮތުގެ ރިޕޯޓު މަޖިލީހަށް ހުށަހެޅިއިރު، މަޖިލީހުގެ ތަޅުމުގައި އެ ރިޕޯޓަށް އިސްލާހެއް ގެނަ އެވެ. އެއީ އެންއައިސީގެ ރައީސްގެ ކާރު އެލަވަންސަށް 6،000ރ. އާއި ޕެޓްރޯލް އެލަވަންސަށް 1،000ރ. ދިނުމަށެވެ. އެންއައިސީގެ މެމްބަރުންގެ މުސާރަ ބޮޑުކުރުމަށް ފާސްކުރީ އެ އިސްލާހާ އެކު އެވެ.\nއަލަށް ގެނައި ބަދަލާއެކު، މުސާރަ އާއި ލިވިން އެލަވަންސްގެ ގޮތުގައި އެންއައިސީގެ ރައީސަށް 45،000ރ. ލިބޭނެ އެވެ. އަދި ކުރިން ވެސް އޮންނަ ގޮތަށް މެޑިކަލް އިންޝުއަރެންސަށް 14،500ރ. އާއި ފޯން އެލަވަންސަށް 1،000ރ. ލިބޭނެ އެވެ. ކުރިން އެ މަގާމުގެ މުސާރަ އާއި އިނާޔަތަކީ 37،000ރ. އެވެ.\nއެންއައިސީގެ ނައިބު ރައީސަށް، މި ގެނައި ބަދަލާއެކު މުސާރަ އާއި ލިވިން އެލަވަންސްގެ ގޮތުގައި 37،500ރ. ލިބޭނެ އެވެ. ކުރިން ވެސް އޮންނަ ގޮތަށް މެޑިކަލް އިންޝުއަރެންސަށް 14،500ރ. އަދި ފޯން އެލަވަންސަށް 1،000ރ. އެ މަގާމަށް ލިބޭނެ އެވެ. އެންއައިސީގެ ނައިބު ރައީސަށް މުސާރަ އާއި އިނާޔަތުގެ ގޮތުގައި ކުރިން ލިބުނީ 34،000ރ. އެވެ.\nމަޖިލީހުން އަލަށް މި ގެނައި ބަދަލާއެކު، އެންއައިސީގެ މެމްބަރުންނަށް މުސާރަ އާއި ލިވިން އެލަވަންސާއެކު 35،500ރ. ލިބޭނެ އެވެ. ކުރިން ވެސް އޮންނަ ގޮތަށް މެޑިކަލް އިންޝުއަރެންސަށް 14،500ރ. އަދި ފޯން އެލަވަންސަށް 1،000ރ. ލިބޭނެ އެވެ. މެމްބަރުންނަށް މުސާރަ އާއި އިނާޔަތުގެ ގޮތުގައި ކުރިން ލިބުނީ 33،000ރ. އެވެ.\nފުލުހުންނާއި ކަސްޓަމްސް ފަދަ އިދާރާތަކުގެ މަައްސަލަތައް ބެލުމުގެ ޒިންމާ އުފުލަން ޖެހޭ ގޮތަށް ސަރުކާރުން އެންއައިސީ އުފެއްދީ، ފުލުހުންގެ މައްސަލަތައް ބެލުމަށް ކުރިން އޮތް ޕޮލިސް އިންޓެގްރިޓީ ކޮމިޝަން (ޕީއައިސީ) އުވާލުމަށް ފަހު އެވެ. ފުލުހުންގެ މައްސަލަތަކުގެ އިތުރުން އިމިގްރޭޝަނާއި ކަސްޓަމާއި ކަރެކްޝަންސްގެ މުވައްޒަފުންގެ މައްސަލަތައް ބަލައި ފިޔަވަޅު އެޅުމުގެ ބާރު ވެސް އެންއައިސީ އަށް ލިބެ އެވެ.\nހަތަރު މެމްބަރުން ތިއްބަވާ އެ ކޮމިޝަނުން މައްސަލަ ބެލުމަށް ފަހު އެ މުއައްސަސާއެއްގެ ޑިސިޕްލިނަރީ ބޯޑަށް ހުށަހެޅިދާނެ އެވެ. ޖިނާއީ މައްސަލައެއް ނަމަ، ކޮމިޝަނުން ތަހުގީގުކޮށް ދައުވާ ކުރުމަށް ޕްރޮސެކިއުޓާ ޖެނެރަލް (ޕީޖީ) އޮފީހަށް ވެސް ފޮނުވުމުގެ ބާރު ކޮމިޝަނަށް ލިބެ އެވެ.\nމާލިއްޔަތު ކޮމެޓީން ބުނި ގޮތުގައި އެންއައިސީގެ މެމްބަރުންގެ މުސާރަ އަށް ބަދަލު ގެނައީ، މިނިވަން މުއައްސަސާތަކުގެ މެމްބަރުންގެ މުސާރަ ހަމަހަމަ ކުރުމަށް ގެންގުޅޭ އުސޫލުގެ ދަށުންނެވެ. އަދި އެންއައިސީގެ މެމްބަރުންގެ މުސާރަ އަށް ހެޔޮ ބަދަލެއް ގެންނަން ފިނޭންސް މިނިސްޓްރީން ލަފާ ދިނުމުންނެވެ.\nއެންއައިސީގެ މެމްބަރުންގެ މުސާރަ އާއި އިނާޔަތްތައް ބޮޑުކުރިއިރި، އެ ކޮމިޝަންގެ ރައީސަށް މިހާތަނަށް ހުންނެވި ޔޫސުފް މާނިއު ވަނީ މި މަހުގެ 23 ގައި ވަކިކޮށްފަ އެވެ. އޭނާ ވަކިކުރީ ބައެއް ތަހުގީގުތަކަށް ފުލުހުންގެ ބައެއް އިސްވެރިން ހުރަސްއަޅާ ކަމަށާއި އެގޮތަށް އަމަލުކުރާ އޮފިސަރުންނާ މެދު ގާނޫނީ ފިޔަވަޅު އަޅާނެ ކަމުގެ އިންޒާރު ދެއްވާފައި ވަނިކޮށެވެ.\nމާނިއުގެ ބަދަލުގައި އެންއައިސީ އަށް މެމްބަރަކު ހޯދުމަށް ރައީސް އޮފީހުން މިހާރު ވަނީ އިއުލާން ކޮށްފަ އެވެ.\nއިތުރު ލިޔުންތައް ޕޮލިސް ރައްޔިތުންގެ މަޖިލިސް އިމިގްރޭޝަން ކަސްޓަމްސް މަޖިލީހުގެ މާލިއްޔަތު ކޮމިޓީ ކަރެކްޝަނަލް ސާވިސް ނެޝަނަލް އިންޓަގްރިޓީ ކޮމިޝަން


Raees Yameen Ah Libivadai Gathy Hithi Naakaamiyaaby Eh - Dhunya - Vaguthu\nމިދިޔަ މަހު ބޭއްވި ރިޔާސީ އިންތިޚާބުގައި ރައީސް އަބްދުލްﷲ ޔާމީން އަބްދުލް ޤައްޔޫމަށް ޔާމީންއަށް ލިބިވަޑައިގަތީ ހިތި ނާކާމިޔާބީއެއް ކަމަށާއި ނަމަވެސް ރައީސް ޔާމީން އެކަން ޤަބޫލުފުޅު ކުރައްވަން ބޭނުންފުޅު ނުވާ ކަމަށް ކުރީގެ ފޮރިންގ މިނިސްޓަރ އަދި ކުރީގެ ރައީސް މައުމޫންގެ ދަރިކަލުން ޔުމްނާ މައުމޫން ވިދާޅުވެއްޖެއެވެ.\nދުންޔާ މައުމޫން މިހެން ވިދާޅުވެފައިވަނީ ރައީސް މައުމޫންގެ ފަރާތްޕުޅުން އިންޑިއާއަށް ކުރައްވަމުންދާ ދަތުރުގެ ތެރެއިން އިންޑިއާގެ ވިއޮންއަށް ދެއްވި އިންޓަވިއުއެއްގައެވެ. ދުންޔާ އިތުރަށް ވިދާޅުވެފައިވަނީ ދިވެހި ރާއްޖޭގެ އިލެކްޝަން މޮމިޝަންއިން ވަގުތީ ނަތީޖާ އިޢުލާންކޮށްފައިވާ ކަމަށާއި އަދި އިންތިޚާބުގައި ބައިވެރިވި ދެ ކެންޑިޑޭޓުންގެ ދެމުދުގައި ބޮޑު ފަރަޤެއް އެބައޮތް ކަމަށެވެ.\n"އިލެކްޝަންސް ކޮމިޝަނުން ރަސްމީ ނަތީޖާ އިއުލާންކޮށްފި. ދެ ކެންޑިޑޭޓުންގެ ދެމެދުގައި ބޮޑު ފަރަގެއް އެބައޮތް. އެހެންވީމާ ސުވާލު އުފައްދާނެ ޖާގައެއް ނެތް. ރައީސް ޔާމީނަށް ލިބިވަޑައިގެން އެދިޔައީ ވަރަށް ހިތި ނާކާމިޔާބީއެއް. ނަމަވެސް އެމަނިކުފާނު އެ ނަތީޖާ ގަބޫލުކުރާކަށް ބޭނުމެއް ނުވޭ،" އެކަމަނާ ވިދާޅުވިއެވެ.\nމީގެ އިތުރުން ދުންޔާ ވިދާޅުވީ ސްޕްރީމް ކޯޓްގެ ނިންމުމަކީ އިންސާފުވެރި ނިންމުމަކަށްވާނެ ކަމަށް ޤަބޫލު ކުރައްވާ ކަމަށެވެ. އަދި ކޯޓްތައް ބޭނުންކޮށްގެން ރައީސް ޔާމީންގެ ވެރިކަމުގައި އެތައް ބަޔަކަށް ނުޙައްޤުން އަނިޔާ ދީފައިވާ ކަމަށްވެސް ދުންޔާ ވިދާޅުވިއެވެ.\n"ކޯޓުތައް ބޭނުންކޮށްގެން ރައީސް ޔާމީން، ކުށެއްނެތް އެތައް ބަޔަކު ތުހުމަތުތަކެއްގައި ހައްޔަރުކޮށްފައިވޭ. އޭގެ ތެރޭގައި އަޅުގަނޑުގެ ބައްޕަވެސް ހިމެނޭ. ގިނަ ސިޔާސީ ފަރާތްތަކަށް ވެސް މިފަދަ ގޮތަކަށް ހައްޔަރުކޮށްފައިވޭ" ދުންޔާ ވިދާޅުވިއެވެ.\nރިޔާސީ އިންތިޚާބު ސައްޙަނޫން ކަމަށްބުނެ އަލުން އިންތިޚާބެއް ބާއްވާދިނުމަށް ރައީސް ޔާމީންވަނީ ސްޕްރީމްކޯޓަށް ހުށަހަޅާފައެވެ. އިންތިޚާބު ބާތިލް ކުރަން ސުޕްރީމް ކޯޓަށް ހުށަހެޅީ އިންތިހާބުގައި ހަރަކާތްތެރިވި އޮބްޒާވަރުންނާއި މޮނިޓަރުންނާއި އަދި އެހެނިހެން ފަރާތްތަކުން އެ ޕާޓީއަށް ހުށަހެޅި ޝަކުވާތައް، ޕީޕީއެމްގެ ފަރާތުން ފުލުހުންނަށް ހުށަހެޅުމުން އެ އިދާރާ އިން ދީފައިވާ ޖަވާބަށް ރިއާޔަތް ކުރުމަށްފަހު ކަމަށް ޕީޕީއެމް އިން ވަނީ ބުނެފައެވެ.\nގާނޫނީ އިމުގެ ތެރެއިންވެސް ޖިންސީ ފުރައްސާރައާއި ގޯނާއަށް އިންސާފް ނުލިބޭ: ދުންޔާ\nއޮކްޓޯބަރ 15, 2018 01:01\nކަލޭގެ މުސްކުޅި ބަފާގަނޑަށް ކާމިޔާބެއް ލިބިގެންތަ ތިއުޅެނީ؟ ރީނދޫ މީހުން އެބެއަށް ހަދާގޮތް ދެކެން މިތިބީ\nއޮކްޓޯބަރ 15, 2018 01:10\nހިތި ރަހަ ލުމުގެ އަސްލަކީ އަނބި ބުނިގޮތަށް މައުމޫނު އަތުން ޕާޓީ ދަމައިގަތީމަ .ބާތިލް ކުރިޔަކަސް އަދި ކުރިޔަށް ފެންނަން އޮތީ ނާކާމިޔާބު.\nއޮކްޓޯބަރ 15, 2018 05:33\nއޮކްޓޯބަރ 15, 2018 17:41\nއޮކްޓޯބަރ 15, 2018 06:09\nދެން އެހެންވިއްޔާ މައުމޫނީ30 އަހަރުގަ އެކުރިކަންކަމަކީ ކޮންމެ 24 ގަޑިއިރަކު ރައޔިތުން ބުރަކށީ ފިރުމީތޯ؟ މަގޭހިތައްތަދުވީމަ އަނީޔާ އޭނުހައްގޭ ވައްކަމެ ފޭރުމޭ ލޫޓުވުމޭ އެހެންނޫނީ ހަމައޯކޭ. އެއްނަޔަކު އަނެއްބައެއްގެ ކަށިހަފާކެއުންމިއޮތީ. ބޮޑުބަލާއެއް. މުސީބާތެއް. ނަސީބުބަނޑުން ނުޖައްސަވާ އޮންނަކަންވެސް.\nއޮކްޓޯބަރ 15, 2018 06:11\n2008 ކަލޭގެ ބައްޕާފުޅަށް ލިބުނީ ކޯންޗެއްބާ އަދި އަނގަފުޅާކޮށްފަ ވާހަކަ ދައްކަން ލަދެއްވެސް ނުގަނޭ މިހަރާންކޯރުތައް\nއޮކްޓޯބަރ 15, 2018 06:33\nކަމަނާފާނު ކަރުބުޑުގަ އަދި ހިތިރަހަލައްވާލާނެދުވަސްކޮޅކުން\nއޮކްޓޯބަރ 15, 2018 06:48\nމިއީ ވަރަށް ހިތާމަ ހުރިކަމެއް، މި ޢާއިލާ މީހުންނަށް ހީވާކަހަލަ މީ ތިމަންނަމެންގެ އެކަނި ގައުމެކޭ، އަދިވެސް ވެރިކަމުގެ ބާރާއި ނުފޫޒު އޮތީ ތިމަންނަމެންގެ އަތްމަތީގައޭ، ޔާމީނުގެ އަނިޔާވެރިކަމުގެ ވާހަކަ ދައްކަން ދުންޔާމެން ލަދުގަންނަން ޖެހޭނެ، ބައްޕާފުޅުގެ ވެރިކަމު ސަރުކާރުގެ މަތީ ފަންތީގެ ބޭފުޅުން ނަހަލާލު ފައިސާ ބޭނުންކުރިވަރު މޮޅަށް ދެނެވޮޑިގެންވަނީ މާތްﷲ، އެކަން އެގޭނެ އެމީހުން ބިނާކޮށްފަހުރި ގަނޑުވަރުތަކުން، މައުމޫނަށް އެކަން އެނގޭޙާލު މީހުންގެ ތާޢީދު ހޯދުމަށްޓަކައި އެއްވެސްމީހަކާ ދޭތެރޭ ފިޔަވަޅު ނާޅާ ހަނު ހުންނެވީ، ދެރަ ނިލަމެތި ކުދިން ގެންގޮސް ޖަލައްލީ، އެ ނުބައި ސަގާފައް މިގައުމަށް އަށަގެންނުވީ މައުމޫނު. މިމީހުން ގައުމު ދެކެ ލޯބިވެޔޭ ކިޔއިގެން އަމިއްލަ އެޖެންޑާއެއް ނެރެގެން ވެރިކަން ލިބޭތޯ މިއުޅެނީ.\nއޮކްޓޯބަރ 15, 2018 06:50\nރަނގަޅު ހިތި ނާކާމިޔާބީއެއް. ހިތިވީ ދިވެހި ރައްޔިތުންނަށް އޮޅުވާލާ މަކަރުހެދީމަ. ދިވެހި ރައްޔިތުންނަށްއޭގެ ހިތި ނުލިބޭގޮތްވޭތޯ ކޯޓަށް ހުށަހެޅީ\nއޮކްޓޯބަރ 15, 2018 07:26\nދުންޔާ ނުކުމެ އަނިޔާއޭ ، ހިތިނާކާމިޔާބޭ ކީމާ އަންނަނީ ހިންޏެވެ. ދެން ކާމިޔާބު ލިބުނުމީހުންގެ ފަހަތުގައި ދުންޔާއާއި ދުންޔާގެ ޚާންދާނުގެ އެންމެން ސަފަކަށްތިބެ އަތްޖެހިޔަސް ތިޔަ އަތްޖެހުން ހިތި ޒަހަރަށް ވެގެންދާ މަންޒަރު ފެންނާނެއެވެ.\nއޮކްޓޯބަރ 15, 2018 07:29\nޢަދިކަރުބުޑުގަ ހިތިރަހަލާނެ ފަހުން\nއޮކްޓޯބަރ 15, 2018 07:32\nއެމީހަކުކެޑިކަޑުލެއްގެ ހިތި އެމީހަކު ފިލުވަން ތައްޔާރުވެލައްވާ\nއޮކްޓޯބަރ 15, 2018 07:36\nމަންޑޭލާ ފިޔަވައި ދެންތިބި މީހުންނަށް ވެރިކަމަކީ، ކުލަރީތި ރަހަ ހިތި އެއްޗެކެވެ. އެކަމަކު، މަންޑޭލާއަށް ވެރިކަމަކީ، ކުލަރީތި ރަހަމީރު އެއްޗެކެވެ. އެހެނީ، ވެރިކަމަކީ، އަރާފައިބާ އެއްޗެކެވެ. ނުރައްކާތެރި މިތުރެކެވެ. ވެރިކަމުގައި ހުންނައިރު ޣާފިލުކަމުގެ ނިދިން ނިދާފައިވާނަމަ، އެކަމުގެ ހިތިނަތީޖާ އަރައިހަމަކުރެއެވެ.\nއޮކްޓޯބަރ 15, 2018 07:50\nކަލޭގެ ބައްޕައަކީ އެއްމެ ގިނަ ރައްޔިތުންނައް އަނިޔާ ދިންމީހާ\nއޮކްޓޯބަރ 15, 2018 07:55\nކަލޭގެ ބަފާ ނުހައްގުން ކިތައްމީހުންނަށް އަނިޔާކުރި. ބަފާ ވިޔަކަސް ކުއް ކުރީމާ ދޯ ހައްޔަރުކުރާނީ. ކަލޭމެން ތިރީސް އަހަރު ވަނދެން ދައުލަތުގެ ހަޒާނާ ކަމުން ގެންދިޔައިރު އެއީ އިންސާފުތަ؟\nވަޒިފާ ހޯދަން ޔާމިންގާތު ސަލާންޖެހި ދުވަސްމަތިން ހަނދާންވެސް ނެތުނީދޯ؟ މިހާރު ތިއުޅުއްވަނީ އިބޫގެ ފަރާތުން ރަގަޅުވަޒީފާއެއް ހޯދަންވެގެންދޯ؟ ތިވަރުންދަންޏާ ދެބުޅަލަށް ވީވަރުވެސް ދުންޔާއަކަށް ނުވާނެ.\nއޮކްޓޯބަރ 15, 2018 08:01\nﷲ ތިޔަ ނުބައި ޚާއިނުން ހަލާކު ކުރައްވާ އަދިވެސް ނިކަމެތި ކުރައްވާނެ ދުވަސް ދައްކަވާނެ. އިންޑިއާގެ ފައިބުޑަށް ވެއްޓި ދިވެހިރާއްޖޭގެ އަގު ވެއްޔާމޮޑެފި މައުމޫނާއި ދަރިން.\nއޮކްޓޯބަރ 15, 2018 08:04\nދުންޔާގެ ވާހަކައިގެ ފުރަތަމަބައި ހަމަ ވަރަށް ތެދެވެ. ދިވެހި ޤަވްމަށް އެންމެ ގިނަ ޚިދުމަތްތަކެއް މަދު އަހަރުތަކެއްގެތެރޭގައި ކޮށްދެއްވާ ، ހުރިހާރޮގަކުން ޤަވްމަށް ކުރިއެރުމާއި ތަރައްޤީ ގެނެސްދެއްވި ވެރިޔަކަށް އިންތިޚާބުން ނާކާމިޔާބުވުމަކީ ހިތި ނަތީޖާއެކެވެ.\nއޮކްޓޯބަރ 15, 2018 08:15\nއަންނިއަށް ދުވަހަކުވެސް މައާފް ނުކުރާނަމެ ބުނީ ކާކުތަ ؟\nއޮކްޓޯބަރ 15, 2018 08:23\nހިތި ނާކާމިޔާބީއެއް އަސްލަކީ ކަލޭގެ ބައްޕަ، އަހަރުމެން އެންމެން ކުރިމަތީ އޭނަ ޔާމީނާއި ދެކޮޅަށް އެއްވެސް އަސްލެއްނެތި ބުހުތާން ހަދައިގެން ނިކުތީ، އަސްލަކީ ވެރިކަމުގެ ދަހިވެތިކަން،\nކަލޭގެ ބައްޕައަށް ލިބުނީ ކޮން ފޮނިމީރުކަމެއްތަ!!؟\nއޮކްޓޯބަރ 15, 2018 08:29\nސްޕްރިމް ކޯޓުގެ ނިންމުުން އިންސާފުވެރިވަނީ އިއްތިހާދު ބޭނުންވާ ގޮތައް ނިމުނީމާތޯ. މިހާތަނަށް ކޯޓުން ނިންމި އެއްވެސް ނިންމުމެއް އިއްތިހާދުގެ މީހުން ބޭނުންވާ ގޮތް ނޫން ގޮތަކަށް ނިމުނު އެއްވެސް ނިންމުމެއް ރަގަޅުވިތޯ. މިފަހަރުގެ ނިންމުންވެސް އިއްތިހަދާ އެއްކޮޅަށް ނިމިއްޖެނަމަ މި ދުނިޔޭގަވެސް ނިންމި އެއްމެ އިންސާފުވެރި ނިންމުމަށްވާނެ.\nއޮކްޓޯބަރ 15, 2018 08:30\nކަލޭ ހަދާން އެބަހުރިތަ ގޮޅާބޯ ލަގަބު ދީގެން ކަރުގަ ހިތިރަހަލިނާކާމިޔާބީ މަތިން.\nއޮކްޓޯބަރ 15, 2018 08:31\nދުންޔާ ކަލޭމެން ދެންމަޑުން ހުންނައްވެއްޖެއެއްނު ހާދަވެރިކަންބޭނުމޭދޯ ކަލޭގެ ބައްޕަ ވަރުގެ ނުބައި އަނިޔާވެރި ވެރިއަކު އަހަރެން ނުދެކެން 30އަހަރު ވެރިކަން ކުރެވުނީމަވެސް ހިތްނުފުރޭދޯ އަދިވެސް ތިގޭގަދޯ ވެރިކަން އޮންނައްވީ މާތްﷲ އިރާދަ ކުރެއްވިއްޔާ ކަލޭގެ ބައްޕަގެ ކިބައިން މިގައުމުސަލާމަތް ކުރައްވާށި\nއޮކްޓޯބަރ 15, 2018 08:34\n30 އަހަރު ވެރިކަމުގެ ހަނޑުވަރުހައި އުޅެފައި 2008 ގައި އެތަނުން ނުކުތީ ރޮމުން އެއީ ކޮންކަމަކާ މިހާރު އަންނި ރަގަޅުވެފައި ޔާމީނު ގޯތިވަނީ ރައިސް މައޫނަށް އަންނި ރީންދޫ ގުރޫޕާއެކު ފުރައްސާރަ އާއި މަލާމާތާއި ވައްކަމުގެ ތުހުމަތުތަށް ކުރިވަރަށް ރައިސް ޔާމީނު އެކަން ނުކުރީމަދޯ މިހާރު ހީވާކަހަލަ މީނާވެސް އަންނި ދެކެ........ ވެއްޖެހެން\nއޮކްޓޯބަރ 15, 2018 08:35\nކަމަނާއަށް ތިޔައުޅެނީ އޮޅިވަޑައިގެން! ކޯޓުތަކަށް ނުފޫޒު ފޯރުވަނީ ރައީސް ޔާމީނުއްނޫން!ކަމަނާގެ ޕައްޕަ! ދެންއޮތީ ކޯތްތައް މެދުވެރިކޮށްދޭ އަނިޔާކަމަށް ކަމަނާ ބުނާ އަނިޔާގެވާހަކަ! ކަމަނާއަށް އެގިވަޑައިގަންނަވާތޯ ފ. މަގޫދޫގެ މީހުންނަށް ޚާއްސަކޮށް އަންހެނުންނަށް ކަމނާގެ ބައްޕަގެ ވެރިކަމުގައި ކޯޓްންބޭރު މީހުން އަރުވައިލައި ޖަލަށްލައިހެދިކަން! މިހިރަ ހަޔާތްކުޑަކަމަނާ/ތިޔައީ ދިވެހިރައްޔިތުންގެ ފައިސާއިން ކާންދީ ބޮޑުކޮށް ކިޔަވައިދިން ބައެއް ހަޔާތްކުޑަކަމަނާ\nއޮކްޓޯބަރ 15, 2018 08:38\n30 އަހަރު ބޭނުން ކުރީ ވިއްސާރަ ކޯޓް ތޯ....ހަޑިދޯ ދައްކާ ވާހަކަ....\nއޮކްޓޯބަރ 15, 2018 08:45\nކަބުލޭގެ ބަފަޔަށް ލިބުނީ 2008 ގައި ހިތި ކަަމިޔާބީ އެއް ނޫންތަ؟ ކަބުލޭގެ އުފަން\nވީން ސުރެ އުޅެ ބޮޑުވީ 2008 އަކާއި ޖެހެންދެން ގަނޑު ވަރު ތެރޭގައެއްނޫންތަ؟\nމީކީ ނޫންތަ ހިތި ކާމިޔާބީ އަކީ؟ ހީކުރީ މުޅި އުމުރަށްވެސް ގަނޑުވަރު ތެޜޭގައި\nރައްޔިތުންގެ ލާރިގަނޑު ބަނޑު އެޅޭނެ ކަމަށްތަ؟ އަންނި އައިސް ހިތި ރަހަ\nލައްވާލަދޭނެ ބަލަން ހުރޭ އަދި.\nއޮކްޓޯބަރ 15, 2018 08:47\nކިހާވަރެއްތަ ރައްޔިތުންގެ ފައިސާއިން މިކުއްޖާމެންގެ ނެޕީއަށާ ބުއްދަޅު ގަންނަށް ޚަރަދުކުރީ\nއޮކްޓޯބަރ 15, 2018 08:53\nއޮކްޓޯބަރ 15, 2018 08:54\nކޮއްކޯ. ތިހެން ނުތެޅެބަަލަ އަހަރެމެންގެ ރަށުގެ ކުއްޖަކު ޖައްވަށް ފަޒާޔަށް ވަޔަށް ބަޑިޖަހަން ކަލޭގެ ބައްޕަ އަމުރުކޮށްގެން ވަނީ ބަޑިޖަހާ މަރާލާފައި ތިތިބީ އަންނިދެމި ގުއިރޯނުގައި ޖެހިފައި ދެން ލަލަލާ\nއޮކްޓޯބަރ 15, 2018 09:25\nމައުމޫނު ގެ ދަރިންގާވެސް ހުރީ މައުމޫނު ފަދަ އެއްވެސް ގޮތެއް ފޮތެއް އަގަލެއް ލަދެއް ހަޔާތެއް ނެތްކަން.\nއަޅެ މިމީހުން ލަދެއްވެސް ނުގަނޭދޯ 30 އަހަރު ސަރުކާރުގެ ބަޖެޓު ބަފާ ދަވާލައިގެން ކާންދީފައި ތިބިއިރު. އަމަޔާ ބަފާކުރި ނުލަފާ ތަރުބިއްޔަތުން މަގުމައްޗަށްނުކުމެ ދިވެހިރައްޔިތުންނަށް ޖައްސާ ނިކަމެތި ހާލު ނިކަން ދެކެބަލަ.\nއޮކްޓޯބަރ 15, 2018 09:41\nކަމަނާގެ ބައްޕަގެ ރައީސްކަމުގައި ފ.މަގޫދޫ ރައްޔިތުންނާ ޒަކަރިއްހަމީދުއާ ޖެހުނު މައްސަލއެއްގައި ޒަކަރިއްހަމީދަކީ ކަމަނާގެ ބައްޕަގެ ރަހުމަތްތެރިއަކަށްވާތީ ރަހުމަތްތެރިއަކަށް ވަފާތެރިވުމުގެ ބޭނުމުގައި ފ.މަގޫދޫގެ އަންހެނުންނާ އެމީހުންގެ ކިރުބޯ ޢުމުރުގެ ކިތައްމައިންތޯ ކުދިންނާއެކު ޝަރީއަތުން ބޭރުން ޖަލަށްލީ! ފަހުން އެއްވެސް ހުކުމެއްނެތި ރާއްޖޭގެ އެންމެ އުތުރުގެ ރަށްރަށަށް ފޮނުވާލީ! ކަމަނާގެ ބައްޕަކައިރީގައި ސުވާލުކޮށްބަލަ! އަގަހުޅުވޭކަށް ތިޔަކުދިންނަކަށްނެތް!\nއޮކްޓޯބަރ 15, 2018 09:53\nކަމަނާގެ ބަންގާޅު ފިރިމީހާދޯ އެއަރ މޯލްޑިވްސް ބަނގުރޫތްކޮށްލީ! ހަދާން އިބަހުރިތަ! އެހެންމީހުންގެ އަގަނުހުޅުވާ މަޑޫން އިދެވޭތޯބަލާ! ކަރެތެރެންލީ ރަހަ ހިތިވެގެން ފ. މިނިސްޓަރކަން ދޫކޮށް ސްޓޭޓް މިނިސްޓަރަކަށް ބަދަލުވީ! ދެންތިޔަދިޔައީ ބުދުވެރިން ކައިރިއަށް މަދަދަށްއެދެން!\nއޮކްޓޯބަރ 15, 2018 10:03\nހަޔާތްކުޑަވެގެން ޔާމިނާ ގެޅިނުގަންނާތި!\nތިކުދިންނަށް ބައްޕާފުޅު ރައްޔަތުންގެ މުދާ ކާންދިނީރު ތިޔަ އަނަގަ ކޮބައި ތޯ "؟\nއޮކްޓޯބަރ 15, 2018 10:29\nމިއުޅެނީ ވޯޓުން ނާކަމިޔަބުވެގެނެއްނޫނެވެ. މިއުޅެނީ ބައިވަރު މަކަރާއި ޙީލަތް ހަދައިގެންތިބެ ވޯޓު އޮޅުވާލައިގެންނެވެ.\nއޮކްޓޯބަރ 15, 2018 10:42\nއެއްވެސް ކުށެއް ސާބިތުނުވާ އެތައް ބަޔަކު، ކޯޓުތަކަށް ނުފޫޒުފޯރުވައިގެން، އަދި އެއްވެސް ޝަރިޢަތެއް ކުރުމަކާ ނުލައި ވެސް، ދެރަ ނިކަމެތި އެތައް ހާސް ރައްޔިތުން ޖަލައްލައިގެން ގެންގުޅުނީ ރައީސް މައުމޫނު، މިކަން އެންމެ ބޮޑަށް ޤަބޫލުކުރާނީ އެމްޑީޕީން. އަދި ދިވެހި ރައްޔިތުން ހަނދާން ނެތޭހާ ދުވަހެއް ވެސް ނުވޭ. ލަދުވެތިކަމެއް ނެތީމާ ތިގޮތަށް ނޫސްބަޔާންތައް ތިދެނީ.\nއޮކްޓޯބަރ 15, 2018 10:58\nޢަހަރުމެން ތިބޭނަން ބަލަން ތިއާއިލާ އަށް ހަދާގޮތް ލޮލަކުންނެއް ނޫން ނޯށުން ރޮއްވާލާނެ މިއަދު އެބައިގަނޑާ އެއްބައިވެގެން ތިއުޅެނީ އެއްލޭހިގާފަ ހުރިމީހަކާ ވަތްކެއްނުވާނެ ދެންވެސް އެންމެކައިރީގަ ތިބޭނީ އާއިލާ މީނުން\nއޮކްޓޯބަރ 15, 2018 11:22\nދުންޔާ ފޮނި ކާމިޔާބެއް ހޯދާކައްނު އެއުޅެނީ\nއޮކްޓޯބަރ 15, 2018 17:43\nމިކަލޭގެ ކަރުގަ ހިތިރަހަ ލާން ވަރަށް ކައިރި ވެއްޖެ ބަލަން މިތިބީ.\nއޮކްޓޯބަރ 15, 2018 18:59\nދުންޔާ އެވެ.. ހައްްގެއް ގެއްލިއްޖެކަމަށް އެމީހަކަށް ގަބޫލު ކުރެވިއްޖެނަމަ އެމީހަކު ހައްގު ހޯދަން މަސައްކަތް ކުރުމަކީ ގޮތްދޫނުކުރުމެއް ނޫން.. އެހެންކަމަށްވާނަމަ މައުމޫން ޕާޓީ ހޯދަން އުޅެނީވެސް ގޮތްދޫނުކުރުން ކަމަށް ތިހަމައިން ބެލޭނީ


މާދަމާ ސިނޮފާމް ވެކްސިންގެ ދެވަނަ ޑޯޒް ޖެހުން ފަށަނީ! | Sandhaanu\nކޮވިޑް-19އިން ރައްކާތެރިވުމަށް ޖަހާ ސިނޮފާމް ވެކްސިންގެ ދެވަނަ ޑޯޒް މާދަމާ މާލެ ސަރަޙައްދުގައި ދޭން ފަށާނެ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ބުނެފިއެވެ.\nއެޗްޕީއޭއިން ނެރުނު އިއުލާނެއްގައި ބުނެފައިވަނީ ސިނޮފާމް ވެކްސިންގެ ދެވަނަ ޑޯޒް މާދަމާ މާލެ ސަރަހައްދުގައި ދޭން ފަށާނީ މާޗު 22 އަދި 23 ވަނަ ދުވަހު، ފުރަތަމަ ޑޯޒް ޖަހާފައިވާ މީހުންނަށެވެ.\nސިނޮފާމް ވެކްސިންގެ ދެވަނަ ޑޯޒް ޖަހައިދޭނީ ޓްރީޓޮޕް ހޮސްޕިޓަލުންނާއި ރައްޔިތުންގެ މަޖިލީހުގެ އިދާރާއިންނެވެ. އެޗްޕީއޭއިން ބުނީ މާދަމާ ހެނދުނު 10:00-12:00އަށް ސިނޮފާމް ވެކްސިންގެ ދެވަނަ ޑޯޒު ޓްރީޓޮޕް ހޮސްޕިޓަލުން ޖަހައިދޭނެ ކަމަށެވެ.ހަމަ އެއާއެކު މާދަމާ ރޭ 20:30 – 23:00އަށް ވެެސް ވެކްސިން ދިނުން ކުރިއަށް ދާނެއެވެ.\nރައްޔިތުންގެ މަޖިލީހުގެ އިދާރާއިން ވެކްސިން ދިނުމަށް ހަމަޖެހިފައިވަނީ މާދަމާ ރޭ 21:00 – 23:30 އަށެވެ.\nސިނޮފާމްގެ ފުރަތަމަ ޑޯޒު ޖަހައިދެމުންދަނީ ޓްރީ ޓޮޕް ހޮސްޕިޓަލުންނެވެ. އެއީ ކޮންމެ ރެއަކު 21:00 – 23:00 އާ ހަމައަށެވެ.\nވެކްސިން ޖަހަން ދާއިރު، ވެކްސިން ކާޑާއެކު އައިޑީ ކާޑް ނުވަތަ ޕާސްޕޯޓް ނުވަތަ ލައިސަންސް ކާޑް ގެންދަން ޖެހޭނެއެވެ.


SunOnline: Shareef ge mulhi hayaaiy Kidney eh ge Inthizaarugai\nޝަރީފްގެ މުޅި ހަޔާތް ކިޑްނީއެއްގެ އިންތިޒާރުގައި\nއައިމިނަތު ލުބާ 31 Aug 2019, 10:09\nގދ ތިނަދޫއަށް އުފަން ހުސައިން ޝަރީފު---\nގދ ތިނަދޫއަށް އުފަން ހުސައިން ޝަރީފަށް ކިޑްނީގެ މައްސަލައެއް ދިމާވީ ހަމަ ކުއްލިއަކަށެވެ. މީގެ ކުރިން އެއްވެސް ބައްޔެއް ނެތް ޝަރީފުގެ ދިރިއުޅުމަށް އައި ކޮޅިގަނޑު އައީ ކުއްލިގޮތަކަށެވެ.\nހުސައިން ޝަރީފުގެ ބަލި ހާލަތާ ގުޅޭގޮތުން "ސަން ކުލުނު" އަށް މައުލޫމާތު ދެމުން އޭނާގެ ދަރިފުޅު އާމިނަތު ހުސައިން ބުނީ ބައްޕައަކީ އެއްވެސް އިރެއްގައި ބޮޑު ބައްޔެއް ހުންނަ މީހެއް ނޫންކަމަށެވެ.\nދެހާސް ސޯޅަ ވަނަ އަހަރު ކުއްލިގޮތަކަށް ލޭމައްޗަށް ދިޔަކަމަށާއި އެކަމުގެ ސަބަބުން ކިޑްނީއަށް މައްސަލައެއް ދިމާވި ކަމަށް އޭނާ ބުންޏެވެ. އޭގެ ފަހުން ކޮންމެ ތިން މަހުން އެއްފަހަރު ޓްރިވެންޑްރަމްއަށް ޝަރީފް ދާން ޖެހެ އެވެ.\n"ޑަކްޓަރުން ވިދާޅުވަނީ ކުއްލިއަށް މާބޮޑަށް ލޭމައްޗަށް ދިޔުމުގެ ސަބަބުން ކިޑްނީގެ ކްރިޓީން ލެވެލް މަތިވި ކަމަށް. އެދުވަހަށް ފަހު ކިޑްނީގެ ކްރިޓީން ލެވެލް އުޅެނީ މަތީގައި،" ދަރިފުޅު އާމިނަތު ބުންޏެވެ.\nއާމިނަތު ބުނީ އެކަމުގެ ސަބަބުން ޕްރޮޓީން ހިމެނޭ އެއްވެސް އެއްޗެއް ބައްޕައަށް ނުކެވޭ ކަމަށާއި ބޭނުންކުރަން އަންގާފައިވާ މިންވަރަށްވުރެ ބޮޑަށް ފެން ބޭނުންކޮށްފި ނަމަ ހަށިގަނޑު ދުޅަވާ ކަމަށެވެ.\nރާއްޖޭގެ ޑޮކްޓަރުން ލަފާދެއްވަނީ ޑައިލަސިސް ހަދަން ނަމަވެސް ޓްރިވެންޑްރަމަށް ދެއްކުމުން އެތަނުގެ ޑަކްޓަރުން ލަފާދެއްވީ ބޭސްކައިގެން ކްރިޓީން ލެވެލް ހިފެހެއްޓުމަށް ކަމަށެވެ.\nދަރިއަކު ހުންނަ ހުސައިން ޝަރީފަކީ ވަޒީފާ އަދާކުރަމުން އަންނަ ހީވާގި މުވައްޒަފެކެވެ.\nއާމިނަތު ބުނީ ރަށު ބައެއް މީހުންނަށްވެސް މި ބަލި ޖެހުނު ނަމަވެސް ޗެންނާއީ ބެންގަލޫރު ހިސާބަށް ގޮސް ބޭސްފަރުވާކޮށްގެން ބަލި ރަނގަޅުވެފައިވާ ކަމަށެވެ.\n"ޓެސްޓް ހަދަންދިނީ. ކިމްސް ހޮސްޕިޓަލުން. ޓެސްޓް ހަދާފައި ރިޕޯޓް ލިބުނީމަ އެނގުނު ބައްޕަގެ ދެ ކިޑްނީވެސް ވަނީ ފެއިލްވެފައިކަން. މިއަހަރު ޖޫން މަހު ދެއްކީމަ އެނގުނީ ދެ ކިޑްނީވެސް ފެއިލްވެފައިވާ ކަން،"\nޑަކްޓަރުން ލަފާދެއްވަނީ ބައްޕަގެ ކިޑްނީ ވީހާވެސް އަވަހަކަށް ބަދަލުކުރަންކަމަށް އައިންތު ބުންޏެވެ.\nއޭނަ ބުނީ މިހާރު ޑައިލަސިސް ހަދަމުން އަންނަ ކަމަށާއި އޭގެ ސަބަބުން ބައްޕަ އިތުރަށް ވަރުދެރަވެ ބޮޑެތި ބަދަލުތަކެއް އަންނަމުންދާ ކަމަށެވެ. ހުސައިން ޝަރީފުގެ ލޭ ގްރޫޕަކީ އޯ ޕޮސިޓިވް ލެޔެވެ.\nއާސަންދަ ލިބުނު ނަމަވެސް ބޭރުގައި ހަމަސް ވަރު ހޭދަކުރަންޖެހޭ އިތުރު ނަމަވެސް މިއަދު އާމިނަތުު އަތުގައި އެވަރުގެ ތަނަވަސްކަމެއް ނެތެވެ. ބައްޕައަށް ފަރުވާ ކުރެވޭނީ އޭނާއަށް އިތުރު އެހީތެރިކަމެއް ދޭނެ ބަޔަކު ލިބެގެން އެވެ.\nދަރިއެއްގެ ގޮތުގައި ހަރަދުކުރަން ހުރި ހަމައެކަނި ކުއްޖާ އަކީ އާމިނަތު ކަމަށްވުމުން ކޮންމެވެސް ދަތިތަކަކާ ކުރިމަތިލާންޖެހޭ ކަމަށްވެސް އޭނާ ބުންޏެވެ. ނަމަވެސް ދެ ފަރާތުގެ އާއިލާއަށް ވީވަރަކުން އެހީދޭ ކަމަށްވެސް އޭނާ ބުންޏެވެ.\nއާމިނަތުު އެދެނީ އޭނާގެ ލޯބިވާ ބައްޕައަށް ދީލަތި އެހީއެއް ދިނުމެވެ.\n"މިހާތަނަށް އެހީ އަދާކުރި ފަރާތްތަކަށް ޝުކުރު އަދާކުރަން،" އައިމިނަތު ބުންޏެވެ.\nހުސައިން ޝަރީފަށް އެހީތެރިވުމަށް\nފޯނު ނަންބަރު: 7821078 (ހުސައިން ޝަރީފުގެ ދަރިފުޅު އާމިނަތު ހުސައިންގެ ނަންބަރު)\n7792523 (ހުސައިން ޝަރީފުގެ އަންހެނުން ފާތިމަތު ދީދީ އާ ގުޅިފައިވާ ފޯނު ނަންބަރު)\nބީއެމްއެލް އެކައުންޓް ނަންބަރު: 7710414506101 (ހުސައިން ޝަރީފުގެ އަނބިމީހާ ފާތިމަތު ދީދީ އާ ގުޅިފައިވާ އެކައުންޓް ނަންބަރު)\nޑޮލަރު އެކައުންޓް ނަންބަރު: 7710414506102 (ހުސައިން ޝަރީފުގެ އަނބިމީހާ ފާތިމަތު ދީދީ އާ ގުޅިފައިވާ އެކައުންޓް ނަންބަރު)


Bahrainge gaumee airline august mahu Raajje ah\nބަހްރެއިންގެ ގައުމީ އެއާލައިން އޮގަސްޓް މަހު ރާއްޖެއަށް ފަށަނީ\nރާއްޖެއަށް ދަތުރު ކުރަން ގަލްފް އެއާއިން ބޭނުންކުރާނެ މަތިންދާ ބޯޓު-\nބަހްރެއިންގެ ގައުމީ އެއާލައިން "ގަލްފް އެއާ" ގެ ދަތުރުތައް އޮގަސްޓް މަހު ފަށާނެކަން ރަސްމީކޮށް އިއުލާނުކޮށްފި އެވެ.\nގަލްފް އެއާގެ ދަތުރުތައް ރާއްޖެ އަށް ފެށުމުގެ ގޮތުން ރާއްޖޭގެ ކަމާބެހޭ ފަރާތްތަކާއެކު ފުރަތަމަ މަޝްވަރާކޮށްފައިވަނީ 2017 ވަނަ އަހަރު އެވެ. އަދި މި ދަތުރުތައް މި އަހަރު ރާއްޖެ އަށް ފަށާނެކަން އިއުލާނު ކުރީ ކުރުނބާ މޯލްޑިވްސްގައި ނިމިދިޔަ ހަފުތާގައި ބޭއްވި ޕާޓްނާޝިޕް ފޯރަމްގައި ބަހްރެއިން ސަރުކާރުގެ ސީނިއަ އޮފިޝަލެކެވެ. ނަމަވެސް އޭރު މި އެއާލައިން ފަށާނެ ތާރީހެއް ބަހްރެއިންގެ ސަރުކާރުން ބުނެފައެއް ނުވެ އެވެ.\nއިތުރު މައުލޫމާތުތައް ހިމެނޭ ގޮތަށް، ގަލްފް އެއާ އިން ނެރެފައިވާ ބަޔާނެއްގައި ބުނީ އަންނަ އޮކްޓޯބަރު މަހުގެ 26 ވަަނަ ދުވަހު ރާއްޖެއަށް ދަތުރު ފަށާއިރު، ހަފުތާއަކު ފަސް ފްލައިޓް ބާއްވާނެ އެވެ.\nމި ފްލައިޓު ރާއްޖެ އަންނާނީ ބަހްރެއިންގެ ވެރިރަށުން ސީދާ ރާއްޖެ އަށެވެ. މިއީ އެއާލައިން މި އަހަރު ފަށާ ތިން ވަނަ މަންޒިލެވެ.\nގަލްފް އެއާގެ ސީއީއޯ ކްރެސިމާ ކޫކޯ ވިދާޅުވެފައިވާ ގޮތުގައި މި ދަތުރުތައް ވެގެން ދާނީ ރާއްޖޭގެ ޓޫރިޒަމަށް އިތުރު ދިރުމެއް ލިބިގެންދާނެ ކަމަކަށެވެ.\n"އާ މަންޒިލް ތަކަށް ދަތުރުތައް ފެށުމަކީ ލިބޭ ފަހުރެއް. ރާއްޖެ ފަދަ މަތީ ފަންތީގެ މަންޒިލަކަށް ދަތުރު ފެށުމަކީ އަޅުގަނޑުމެންގެ އާ ސްޓްރެޓެޖީ އެއް،" ކްރެސިމާ ވިދާޅުވި އެވެ.\nގަލްފް އެއާއިން ވަނީ މި ފްލައިޓުގެ ރޫޓާއި ފްލައިޓުގެ ގަޑިތައް ވެސް އާއްމުކޮށްފަ އެވެ. މި ފްލައިޓު ސީދާ ބަހްރެއިން އިން ރާއްޖެ އައުމަށްފަހު ލަންކާ އަށް ގޮސް އަނބުރާ ބަހްރެއަށް ދާނީ ރާއްޖޭގައި ޖައްސާފަ އެވެ.\nގަލްފް އެއާ އިން ބުނެފައިވާ ގޮތުގައި މި ފްލައިޓް ބަހްރެއިން އިންޓަނޭޝަލް އެއާޕޯޓުން ފުރާނީ އެ ގައުމުގެ ގަޑިން ރޭގަނޑު 11:20 ގައެވެ. އަދި ވެލާނާ އިންޓަނޭޝަނަލް އެއާޕޯޓް (ވީއައިއޭ) އަށް ޖައްސާނީ ރާއްޖެ ގަޑިން ހެނދުނު 6:25 ގަ އެވެ. އަދި ރާއްޖޭގެ ގަޑިން ހެނދުނު 7:25 ގައި ސްރީލަންކާގެ ކޮޅުނބަށް ފުރާނެ އެވެ. އަދި މި ފްލައިޓު ލަންކާ ގަޑިން 4.55 ގައި އެގައުމުން ރާއްޖެ އެނބުރި އަންނަން ފުރާ ފްލައިޓު 5.53 ގައި ރާއްޖެ ޖެއްސުމަށްފަހު 6:55 ގައި ފަސިންޖަރުން ގޮވައިގެން އެނބުރައި ބަހްރެއިން އަށްދާނެ އެވެ. އަދި އެ ގައުމަށް ޖައްސާނީ ބަހްރެއިން ގަޑިން ރޭގަނޑު 10:05 ގަ އެވެ.\nރާއްޖެ އަށް ފަށާ މި ދަތުރުތަކުގައި ގަލްގް އެއާއިން ބޭނުންކުރާނީ އެ އެއާލައިންއާ މުޅިން އަލަށް ގުޅުނު އެއާބަސް އޭ 320 މަރުކާގެ ބޯޓެވެ.\nގަލްފް އެއާއަކީ 1950 ވަނަ އަހަރު އުފެދުނު އެއާލައިން އެވެ. މަހުޖަނުން ގިނަ ބަހްރެއިންގެ މި އެއާލައިންއަކީ މެދުއިރުމަތީގެ އެންމެ ދުވަސްވީ އެއް އެއާލައިން އެވެ. މި އެއާލައިން ދުނިޔޭގެ 50 މަންޒިލަކަށް އުދުހެ އެވެ.\nމެދުއިރުމައްޗަކީ ރާއްޖޭގެ ޓޫރިޒަމަށް އުންމީދީ ސަރަހައްދެކެވެ. މި ސަރަހައްދުން މި އަހަރުގެ މިހާތަނަށް 19,994 މީހުން ވަނީ ރާއްޖެއަށް ޒިޔާރަތް ކޮށްފަ އެވެ. މި އަދަދަކީ މިދިޔަ އަހަރު އައި 18,564 މީހުންނާ އަޅާ ބަލާއިރު 7.7 ޕަސެންޓުގެ އިތުރުވުމެކެވެ.\nމިއީ މި އަހަރު ރާއްޖެއަށް ފަށާ ދެވަނަ އެއާލައިންނެވެ. މިހާތަނަށް ފަށާފައިވަނީ އިންޑިއާގެ ގޯއެއާ އާއި ޕޮލެންޑުގެ ޕެނަރޯމާ އެއާލައިން އެވެ. ނަމަވެސް ޕެނަރޯމާ އެއާލައިންއަކީ ޗާޓަރު ފްލައިޓެކެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް ބަހްރައިން + އެމްއޭސީއެލް އިގްތިސޯދު\nއާއަހަރާ ދިމާކޮށް ރާއްޖެއަށް ގިނަ ޕްރައިވެޓް ޖެޓްތަކެއް\nސޮވެރިން ފަންޑަށް 246.4 މިލިއަން ރުފިޔާ\nހުޅުވާލާއިރު ޝެޑިއުލް ފްލައިޓަށް ހިލޭ ޖެއްސޭނެ\nއެއާލައިންތަކުން އަމަލު ކުރަންޖެހޭ އުސޫލު އާއްމުކޮށްފި


Rayyithunge suvaaluthakah majlihuge raees javaabu dhevvanee - vNews.mv\nލައިވް ޕްރޮގްރާމެއްގައި ރައްޔިތުންގެ ސުވާލުތަކަށް މަޖިލީހުގެ ރައީސް ޖަވާބުދެއްވަނީ\nޙައްވާ މިންހާ Male' | 02 December 2019, 19:24\nރައްޔިތުންގެ މަޖިލީހާ ގުޅޭގޮތުން ރައްޔިތުން ކުރައްވަން ބޭނުންފުޅުވާ ސުވާލުތަކަށް ޖަވާބު ދެއްވުމަށް، ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޚާއްސަ ޕްރޮގްރާމެއް ބޭއްވެވުމަށް ނިންމަވައިފިއެވެ.\nޓީވީއާއި ސޯޝަލް މީޑިއާ މެދުވެރިކޮށް، ރައްޔިތުންގެ ސުވާލުތަކުގެ ޖަވާބު ދެއްވުމަށް ބާއްވަވާ، "އާސްކް ސްޕީކަރ" ޕްރޮގްރާމް އޮންނާނީ 07 ޑިސެންބަރު 2019 ވާ ހޮނިހިރު ދުވަހުގެ ރޭގަނޑު 9:00 ގައެވެ. މިޕްރޮގްރާމުގައި ރައްޔިތުންގެ ސުވާލުތަކަށް ރައްޔިތުންގެ މަޖިލީހުގެ ރައީސް ވަގުތުން ޖަވާބު ދެއްވަމުން ގެންދަވާއިރު މި ޕްރޮގްރާމް ދިވެހިރާއްޖޭގެ ހުރިހާ ޓީވީ ޗެނަލަކުންނާއި ސޯޝަލް މީޑިއާގެ ވަސީލަތްތަކުން ވަގުތުން ދައްކަމުންދާނެއެެވެ.\nރައްޔިތުންގެ މަޖިލީހުގެ ރައީސާ ސުވާލުކުރައްވަން ބޭނުންފުޅުވާ ފަރާތްތަކުން، ސުވާލު ފޮނުއްވުމުގެ ފުރުސަތު ވަނީ ހުޅުވާލާފައެވެ. އެގޮތުން ސުވާލު ވީޑިއޯ ކުރެއްވުމަށްފަހު ފޮނުވައިގެން ނުވަތަ މެސެޖު މެދުވެރިކޮށް ސުވާލުކުރެއްވޭނެގޮތް ވަނީ ހަމަޖައްސަވާފައެވެ. އަދި ފޯނު މެދުވެރިކޮށް ސުވާލުކުރެއްވުމަށް ބޭނުންފުޅުވާ ބޭފުޅުން ނަން ނޯޓުކުރެއްވުމުގެ ފުރުސަތުވެސް ވަނީ ހުޅުވާލާފައެވެ. އެގޮތުން ސުވާލުކުރައްވާ ފަރާތުގެ ނަމާއި ކުރައްވަން ބޭނުންފުޅުވާ ސުވާލު 06 ޑިސެންބަރު ވާ ހުކުރު ދުވަހުގެ ރޭގަނޑު 11:00 ގެ ކުރިން ރައްޔިތުންގެ މަޖިލީހުގެ އިދާރާގެ މީޑިއާ ސެކްޝަންގެ ހޮޓްލައިން ނަންބަރު 7234566 އަށް ފޮނުވުމަށް މަޖިލީހުގެ އިދާރާއިން ވަނީ އެދިފައެވެ.\nމީގެ އިތުރަށް ސޯޝަލް މީޑިއާ މެދުވެރިކޮށް ސުވާލުކުރެވޭނެ އިންތިޒާމުވެސް ވަނީ ހަމަޖައްސާފައެވެ. އެގޮތުން ސޯޝަލް މީޑިޔާ ބޭނުންކޮށްގެން ސުވާލުކުރަން ބޭނުންވާ ފަރާތްތަކުން ސުވާލު ޕޯސްޓު ކުރައްވާއިރު AskSpeaker# ބޭނުންކުރެއްވުމަށްފަހު ޕޯސްޓުކުރަމުން ގެންދިޔުމަށް މަޖިލީހުގެ އިދާރާއިން ވަނީ އެދިފައެވެ.\n"އާސްކްސްޕީކަރ" ޕްރޮގްރާމަކީ ރައްޔިތުންގެ މަޖިލީހުގެ އިދާރާގެ އިސްނެގުމަކަށް، ރައްޔިތުންގެ މަޖިލީހުގެ އިދާރާއާއި ޕަބްލިކް ސަރވިސް މީޑިއާ ގުޅިގެން ބާއްވާ ލައިވް ޕްރޮގްރާމެކެވެ. މިއީ މިގޮތަށް އާންމުކޮށް ރައްޔިތުންނަށް ހުޅުވާލައިގެން ރައްޔިތުންގެ ސުވާލުތަކަށް ޖަވާބު ދެއްވުމަށް ރައްޔިތުންގެ މަޖިލީހުގެ ރައީސަކު ބާއްވާ ފުރަތަމަ ޕްރޮގްރާމެވެ.\nރާއްޖެ މަޖިލިސް2019 މުހައްމަދު ނަޝީދު


Omicron Variant fethureyleh varah avas: WHO Chief Scientist - vNews.mv\nއޮމިކްރޮން ވޭރިއެންޓް ފެތުރޭލެއް ވަރަށް އަވަސް: ޑަބްލިޔޫއެޗްއޯގެ ޗީފް ސައިންޓިސްޓް\nސައިފް އަޒްހަރު 03 December 2021, 20:00\nދުނިޔެއިން އަލަށް ފެނިގެންއުޅޭ ކޮވިޑް ވައިރަހުގެ އޮމިކްރޮން ވޭރިއެންޓް، މީހުންގެ މެދުގައި ވަރަށް ހަލުވިކަމާއެކު ބަލި ފަތުރާކަމަށް ބެލެވޭ ކަމަށް ދުނިޔޭގެ ސިއްހަތު ޖަމްއިއްޔާގެ ޗީފް ސައިންޓިސްޓް ސޯމިޔާ ސްވާމިނަތަން ވިދާޅުވެއްޖެއެވެ.\nދެކުނު އެފްރިކާއިން އެންމެ ފުރަތަމަ ފެނުނު އޮމިކްރޮން ވޭރިއެންޓާބެހޭ މާގިނަ މައުލޫމާތެއް ސައިންސްވެރިންނަށް އަދި ހޯދިފައެއް ނުވެއެވެ.\nމީޑިއާ ކޮންފަރެންސެއްގައި ސޯމިޔާ ސްވާމިނަތަން ވިދާޅުވީ، އުންމީދު ކުރައްވަނީ އޮމިކްރޮންއަކީ ކިހާ ގޯސްކޮށްލާ ވޭރިއެންޓެއްކަމަށް ކަނޑައަޅަން އަދި މާ އަވަސް ކަމަށާއި، އެކަން ދެނެގަތުމަށް ވަގުތު ނަގާނެ ކަމަށެވެ.\nދުނިޔޭގެ އެކި ހިސާބުތަކުގައި ކޮވިޑްބަލީގެ 99 އިންސައްތަ ފެތުރިގެން ގޮސްފައިވަނީ ޑެލްޓާ ވޭރިއެންޓުގެ ސަބަބުންނެވެ.\nނަމަވެސް، އަލަށް ފެނިގެންއުޅޭ އޮމިކްރޮން ވޭރިއެންޓު، ޑެލްޓާ ވޭރިއެންޓް ފަހަނައަޅައި ދުނިޔޭގައި އެންމެ ގިނަ މީހުންނަށް ބަލި ޖައްސާ ވައިރަސްއަށް ވެގެން ދިއުމަކީ އެކަށީގެންވާ ކަމެއް ކަމަށް ސޯމިޔާ ސްވާމިނަތަން ވިދާޅުވިއެވެ.\nޑރ. ސޯމިޔާ ސްވާމިނަތަން ވިދާޅުވީ، ދެކުނު އެފްރިކައިން އެންމެ ފުރަތަމަ ފެނުނު އޮމިކްރޮން ވޭރިއެންޓް، ބަލިފަތުރާ މިންވަރު މިހާރު އޭގެ ތިންގުނަ އިތުރުވެފައިވާ ކަމަށެވެ.\nއޮމިކްރޮން ވޭރިއެންޓުން ބަލިޖެހޭ މީހުންނަށް މިހާރު ދުނިޔޭގައި ބޭނުންކުރާ ވެކްސިންގެ ފައިދާ ކޮންމެވެސް ވަރަކަށް ކުރާކަމަށް ބެލެވޭ ކަމަށްވެސް ސޯމިޔާ ސްވާމިނަތަން ވިދާޅުވިއެވެ.\nއައު ވޭރިއެންޓުން ބަލިޖެހޭ މީހުންގެ ތެރެއިން ވެކްސިން ޖަހާފައިވާ މީހުންގެ ބަލީގެ ހާލަތު ގޯސްވެ ނުވަތަ ބަލީގައި ބޮޑުވަރު ނުވާކަން ޑރ. ސޯމިޔާ ފާހަގަ ކުރެއްވިއެވެ. ވެކްސިނުން ރައްކާތެރިކަން ލިބިދޭކަން މިކަމުން ހާމަވާކަމަށް ވިދާޅުވިއެވެ.\nއަލަށް ފެނިގެންއުޅޭ ވޭރިއެންޓުގެ ސަބަބުން ކޮވިޑްބަލި ފެތުރުން ހަލުވިވެގެން ދިޔަނަމަވެސް ޕެނިކް ނުވުމަށް ސޯމިޔާ ސްވާމިނަތަންވަނީ ދުނިޔެއަށް އިލްތިމާސް ކުރައްވާފައެވެ.\nއޭގެ ބަދަލުގައި ރަނގަޅުގޮތަކީ އެ ވޭރިއެންޓާ ކުރިމަތިލުމަށް ތައްޔާރުވުމާއި، ރައްކާތެރިވެ ތިބުން ކަމަށް ވިދާޅުވިއެވެ.\nދުނިޔޭގެ ސިއްހަތު ޖަމްއިއްޔާއިންވެސް މެމްބަރު ގައުމުތަކަސް ގޮވާލާފައިވަނީ، ސިއްހީ ފަރުވާގެ ކަންކަން އިތުރަށް ވަރުގަދަކުރުމަށާއި، ރައްޔިތުންނަށް ވެކްސިން ޖެހުމަށެވެ.\nކޮރޯނާވައިރަސް ވޯލްޑް ހެލްތް އޯގަނައިޒޭޝަން ދުނިޔެ